text:
Monthly Archives
April 2020
ኣዲስ ኣበባ፣ 22 ሚያዚያ፣ 2012 (ኤፍ.ቢ.ሲ)መንግስቲ ለበዳ ቫይረስኮሮና ኣብ ልዕሊ ኢኮኖሚ ኢትዮጵያ ዘስዕቦ ኣሉታዊ ፅዕንቶ ምንካይ ዘኽእሉ ዝተፈላለዩ ውሳነታት ፖሊሲ ከምዘመሓላለፈ ሚኒስትር ዴኤታ ሚኒስቴር ገንዘብ ዶክተር ኢዮብ ተካልኝ ገሊፆም። እቶም ውሳነታት ምስ ውዙፍ ውሳነታት ልቓሕ…
ኢትዮጵያ ለበዳ ሕማም ኮቪድ-19 ንምቁፅፃር ዓሊሙ ውድብ ሕቡራት መንግስታት ዝጀመሮ ተበግሶ ትድግፍ ኢያ – ፕሬዚዳንት ሳህለወርቅ ዘውዴ
ኣዲስ ኣበባ፣ 22 ሚያዚያ፣ 2012 (ኤፍ.ቢ.ሲ)ኢትዮጵያ ለበዳ ሕማም ኮቪድ-19 ንምቁፅፃር ዓሊሙ ውድብ ሕቡራት መንግስታት ዝጀመሮ ተበግሶ ከምእትድግፍ ፕሬዚዳንት ፌዴሪኢ ሳህለወርቅ ዘውዴ ገሊፀን። ኢትዮጵያ ፈንድ ኮቪድ-19 ዘስዕቦ ሓደጋ ንምቁፅፃር ኣብ ዝግበር ፃዕሪ ንምድጋፍ ብምሕሳብ በዓል…
ኣብ ኢትዮጵያ ቁፅሪ ብቫይረስኮሮና ዝተትሓዙ ሰባት 131 በፂሑ
ኣዲስ ኣበባ፣ 22 ሚያዚያ፣ 2012 (ኤፍ.ቢ.ሲ)ኣብ ኢትዮጵያ ኣብ ዝሓለፉ 24 ሰዓታት 1 ሺሕን 408 ሰባት ምርማራ ላቦራቶሪ ቫይረስከኮሮና ከምዝተገበረሎም ሚኒስቴር ጥዕና ፌዴሪኢ ኣፍሊጡ። ሚኒስትር ጥዕና ዶክተር ሊያ ታደሰ ከምዝበልኡ፥ ካብቶም ምርመራ ዝተገበረሎም ሓደ ሰብ በቲ ቫይረስ…
ጀርመን ቫይረስኮሮና ኣብ ኢትዮጵያ ዘብፅሖ ጉድኣት ንምቕናስ ዘኽእል ማዕቐፍ ደገፍ 4 ነጥቢ 3 ቢሊየን ብር ዕላዊ ገይሩ
ኣዲስ ኣበባ፣ 22 ሚያዚያ፣ 2012 (ኤፍ.ቢ.ሲ)ጀርመን ቫይረስኮሮና ኣብ ኢትዮጵያ ዘብፅሖ ጉድኣት ንምቕናስ ዘኽእል ማዕቐፍ ደገፍ 4 ነጥቢ 3 ቢሊየን ብር ዕላዊ ከምዝገበረት ሚኒስትር ምትሕብባር ኢኮኖሚን ልምዓትን እታ ሃገር ጀርድ ሙለር ኣፍሊጦም። እቶም ሚኒስትር፥ ሃገሮም ኣብዚ ኣፀጋሚ እዋን…
ቦርድ መረፃ ኢትዮጵያ ምርጫ ብዝምልከት ዘቕረቦ ውሳነ ሓሳብ ብዝርዝር ንምርኣይ ናብ ቀዋሚ ኮሚቴ ተመሪሑ
ኣዲስ ኣበባ፣ 22 ሚያዚያ፣ 2012 (ኤፍ.ቢ.ሲ)ባይቶ ወከልቲ ህዝቢ ፌዴሪኢ ሎሚ መዓልቲ ስሩዕ ኣኼብኡ ኣሳሊጡ። እቲ ባይቶ ኣብ ቤት ፅሕፈት ቀዳማይ ሚኒስቴር ኣብ ዘሳለጦ ኣኼብኡ፥ ቦርድ መረፃ ኢትዮጵያ ሎሚ ዘበን ዝሳለጥ ሓፈሻዊ ምርጫ ብዝምልከት ዘቕረቦ ውሳነ ሓሳብ ርእዩ። ኣካቢት እቲ…
“ንግስተ ነገስት ዘኢትዮጵያ” ብዝብል መፀውዒ ንባዕላ ዝሰየመት እህተ ማርያም ብዝብል ስም እትፅዋዕ ውልቀ ሰብ ኣብ ቁፅፅር ሕጊ ከምዝወዓለት ተገሊፁ
ኣዲስ ኣበባ፣ 22 ሚያዝያ፣ 2012(ኤፍ.ቢ.ሲ)“ንግስተ ነገስት ዘኢትዮጵያ” ብዝብል መፀውዒ ንባዕላ ዝሰየመት እህተ ማርያም ብዝብል ስም እትፅዋዕ ውልቀ ሰብ ትማሊ ምሸት ኣብ ቁፅፅር ከምዝወዓለት ኮሚሽን ፖሊስ ኣዲስ ኣበባ ኣፍሊጡ። እታ ውልቀ ሰብ ህፁፅ ግዜ ኣዋጅ ብዝፃረር መገዲ ብስም እምነት…
ኣብ ከተማ ኣዲስ ኣበባ ደረጀኦም ዘይሓለዉ ልዕሊ 33 ሺሕ መሸፈኒ ኣፍን ኣፍንጫን ተታሒዞም
ኣዲስ ኣበባ፣ 21 ሚያዚያ፣ 2012 (ኤፍ.ቢ.ሲ)ፍልፍሎም ዘይተፈለጠን ደረጀኦም ዘይሓለዉን ልዕሊ 33 ሺሕ መሸፈኒ ገፅ(ማስክ)ን 4 ሺሕን 452 ሊትሮ መንፅሂ ኢድ ዛኒታይዘራትን ተታሒዞም። በዓል መዚ ቁፅፅርን ምምሕዳርን ጥዕና ምግቢን ኣፋውስን ኣዲስ ኣበባ፥ ቫይረስ ኮሮና ናብ ኢትዮጵያ ምእታዉ…
መኸተ ቫይረስ ኮሮና ናይ ሓደ እዋን ወፍሪ ተገይሩ ክርአ የብሉን – ግብረ ሓይሊ ምክልካል ቫይረስ ኮሮና ትግራይ
ኣዲስ ኣበባ፣ 21 ሚያዚያ፣ 2012 (ኤፍ.ቢ.ሲ)መኸተ ቫይረስ ኮሮና ናይ ሓደ እዋን ወፍሪ ተገይሩ ክርአ ከምዘይግባእ ንኡስ ኮሚቴ ግብረ ሓይሊ ምክልካል ቫይረስ ኮሮና ክልል ትግራይ ገሊፁ። እቲ ዝወፀ ድንጋገ ህፁፅ እዋን እናተጥሓሰ ከምዝርከብን መንግስቲ እቲ ድንጋገ ኣብ ዘየኽብሩ ኣካላት ስጉምቲ…
ኣብ ዩኒቨርሲቱ ኣኽሱም ኣብ ፈሊኻ መፅንሒ ዝነበሩ164 ተጓዓዝቲ ካፍቲ ቫይረስ ናፃ ስለዝኾኑ ነናብ ስድረኦም ተሰዲዶም።
ኣዲስ ኣበባ፣ 21 ሚያዚያ፣ 2012 (ኤፍ.ቢ.ሲ)ኣብ ዩኒቨርሲቱ ኣኽሱም ኣብ ፈሊኻ መፅንሒ ክትትል ዝግበረሎም ካብ ሞንጎ ዝግበረሎም ዘሎ 467 ተጓዓዝቲ እቶም 164 ካፍቲ ቫይረስ ናፃ ስለዝኾኑ ነናብ ስድረኦም ተሰዲዶም። ዩኒቨርሲቱ ኣኽሱም፥ ሕብረተሰብ ካብ ለበዳ ሕማም ኮቪድ-19 ንምሕላው…
ኣብ ሞሮኮ ብኣማኢት ዝቑፀሩ እሱራት ብቫይረስ ኮሮና ተለኺፎም
ኣዲስ ኣበባ፣ 21 ሚያዚያ፣ 2012 (ኤፍ ቢ ሲ)ኣብ ሞሮኮ ልዕሊ 300 እሱራት ብቫይረስ ኮሮና ከምዝተለኸፉ ተገሊፁ። ኣብ ሞሮኮ ብቫይረስ ኮሮና ዝተለኸፉ ብዙሓት ሰባት ከምዘለዉ ክፍለጥ ዝኸኣለ፥ ኣብታ ሃገር ብዝተገበረ ኣልማሚት ምርመራ እሱራት ኢዩ። እቲ ምርመራ ንኽጅመር ቀንዲ ምኽንያት…


c: text/html

text:
Radio Erena: 06 February 2020
ኣብ ክልል ኦሮሞ፣ ምዕራብ ወለጋን ጕጂን፣ ሰራዊት መንግስቲ ኢትዮጵያ ህልቂት ይፍጽም ኣሎ ክብል፣ ዕጥቃዊ ቃልሱ ኣብ ምቕጻል ዝርከብ ግንባር ሓርነት ኦሮሞ ኣብዚ ሳልስቲ ኣብ ዘውጽኦ መግለጺ ወቐሱ።
ኣብቲ ዞባ፣ ተራእዩ ዘሎ ጸጥታዊ ቅልውላው፣ ሰራዊት መንግስቲ ብዝፍጽሞ ዘሎ ኣስካሕካሒ ግፍዕታትን ከበድቲ ምግሃስ ሰብኣዊ መሰላትን’ዩ ዝበለ እቲ ግንባር፣ ቀዳማይ ተሓታቲ ናይዚ ቀዳማይ ሚኒስተር ኣብይ ኣሕመድ’ዩ ክብል ነቐፉ።
ሰራዊት መንግስቲ ኢትዮጵያ፣ ኣብቲ ዞባ ዕጡቓት ኦሮሞ ንምህዳን ናብ ምዕራብ ወለጋን ጕጂን ከምዝወፈረ ክግለጽ እኳ እንተጸንሐ፣ ዝኾነ ፋይዳ ከምጽእ ብዘይምኽኣሉ ምስ ዓበይቲ ዓዲ ብምዝርራብ ገለ ክፋሉ ደው ከምዝበለ’ዩ ተሓቢሩ።
ኣብቲ ዞባ ቅድሚ ሰሙናት ዝተጨውያ 9 ደቂንስትዮ፣ ብሸኔ ዝፍለጥ ግንባር ሓርነት ኦርሞ ከምዝተታሕዛ ናይ መንግስቲ ወገናት ዝገልጹ እኳ እንተኾኑ፣ እቲ ግንባር ግና ኣብ ከምዚ ዝኣመሰለ ነገራት ከምዘይተዋፈረ’ዩ ዘመልክት።
ቀዳማይ ሚኒስተር ኣብይ ኣሕመድ ኣብ ስልጣን ካብ ዝመጽኣሉ እዋን ኣትሒዙ፣ ክልል ኦሮሞ፣ ብፍላይ ድማ ዞባታት ምዕራብን ጉጂን ጸጥትኡ ፈሪሱ ካብ ቁጽጽር መንግስቲ ወጻኢ ኮይኑ ይርከብ።
መንግስቲ ጸጥታ እቲ ከባቢ ንምቑጽጻር ኣገልግሎታት ኢንተርነትን ቴሌፎንን ኣቛሪጽዎ ይርከብ።
ኣብ ርእሲ’ዚ ሰራዊት መንግስቲ፣ ምስቲ ንናጽነት ክልል ኦሮሞ ቃልሱ ክቕጽል ዝወሰነ ኣካል ግንባር ሓርነት ኦሮሞ ርክብ ኣለኩም ንዝበልዎም ሓያሎ ሰባት ይኣስሩን የጋፍዑን ከምዘለዉ ተጣበቕቲ ሰብኣዊ መሰላት ይወቕሱ።
ኣብቲ ዞባ ኣገልግሎታት ኢንተርነትን ቴሌፎንን ደው ብምባሉ፣ እኹል ሓበሬታ ንምርካብ ኣጸጋሚ ኮይኑ ከምዘሎየን ማዕከናት ዜና ኢትዮጵያ ዝጠቕሳ።
================

robotstxt: allowed

filter: keep


text:
ህዝባዊት ሽማግለ ፍራንክፈርትን ከባቢኣን ዘተ ምስ ህዝቢ ብዝብል ተበግሶ ብዕለት 05.02.2011 ምክያዳ ዝዝከር ኢዩ።
ንቀዳም ዕለት 30. 10. 2010፡ ሰዓት 1500 እቶም ካብ ህዝብን በርገሳውያን ማሕበራትን ፖለቲካውያን ውድባትን ተወኪሎም ኣብ ሃገራዊ ዋዕላ ንደሞክራሲያዊ ለውጢ ዝተሳተፉ ደቂ ሃገር፡ ሓቀኛ ስእሊ ውጽኢት ኤርትራዊ ሃገራዊ ዋዕላ ንደሞክራሲያዊ ለውጢ ንተቐማጦ ካርልስሩሀን ካልኦት ናይ ባደን ከተማታትን ንምሕባር ተዳሊዮም ኣለዉ።
„መን ይንገር..? ዝዋዓለ። መን የርድእ..? ዝቐበረ።“ ከምዝብልዎ ስድራና፡ እንሆ ን-ሰንበት ዕለት 26. 09. 2010 ዓ.ም.ፈ.፡ እቶም ንኤርትራውያን ተቐማጦ Nordrhein Westfallen ወኪሎም ኣብ ሃገራዊ ዋዕላ ንደሞክራሲያዊ ለውጢ ዝተሳተፉ
ልኡኽ ቶሮንቶ ናብ ሃገራዊ ዋዕላ፡ ድሕሪ ናብ ቶሮንቶ ምምላስ፡ ኮሚቴ ቶሮንቶ ብዛዕባ ውጽኢታት ሃገራዊ ዋዕላ መብርሂታት ክህብን ዘተታት ከካይድን ስለዝኾነ ከምኡ’ውን ናይ መጻኢ ዕማማት ክቕይስ መደብ ስለዘለዎን ኩሉኹም ኤርትራውያን ናብዚ መኣዲ ዘተ ብኽብሪ ትዕደሙ ኣለኹም።
ሃገራዊ ዋዕላ ንደሞራስያዊ ለውጢ ዓወት እምበር ካልእ ዘይሕፈሶ፡ ወሳኒ እምነ-መሰረት ደሞክርሳዊት ኤርትራ እዩ፡ ካብ ዝብል እምነትን ዕግበትን ተበጊስና እነሆና ኣብ ኦክላንድን ከባቢኣን እንነብር ጉዱሳት ኤርትራዉያን ነዚ ህዝባዊ ኣኼባ ንዕድም።
ንሰንበት ዕለት 30.05.2010 ዓ.ም.ፈ.፡ እንሆ ልኡኽ ኣሳናዳኢት ኮሚተ፡ ሃገራዊ ዋዕላ ንደሞክራሲያዊ ለውጢ፡ ኣብ ሃገር ጀርመን፡ ምስ ተቐማጦ ከተማ ኰሎን‘ን ከባቢኣን፡ ክፉት ኣኼባ ናይ ህዝቢ ክገብር፡ ግዱሳት ኤርትራውያን ተቐማጦ ከተማ ኰሎን-ን ከባቢኣን፡
ኣባላት እዛ ማሕበር ንፍትሕን ደሞክራስን ውፉያት ኮይኖም፤ ሞያውያን። ምሁራትን ተቓለስትን ንደሞክራስያዊን ሰብኣውን መሰላት እዮም፣ ብዙሓት ካባና ንነዊሕ እዋን ብሰላማዊ መገዲ ፍትሕን። ደሞክራስያዊ መሰላትን ኣብ ኤርትራ ክሰፍን፤ ሰላማዊ ርክብን ምዕባለን ምስ ጎረባብቲ ሃገራትን ህዝብን ክሰፍን ዝተቓለሱን ዝቃለሱ ዘለውን እዮም፣ ገለ ካባና ድማ። ጌና ኣባላት ህሉዋት ኤርትራውያን በርጌሳውያን ማሕበራት እዮም፣


text:
Radio Erena: 07 July 2019
ንመላእ ኣፍሪቃ ናይ ንግዲ ዞባ ንምቛም ስምምዕ ከይከተማ ካብ ዝጸንሓ ናይ መወዳእታ ክልተ ሃገራት፣ በኒን ነቲ ዞባ ተጸምቢራቶ።
ኮሚሽነር ንግዲ ሕብረት ኣፍሪቃ ኣብ ዘውጸኦ መግለጺ፣ በኒን ኣባል ናጻ ናይ ንግዲ ዞባ ንምዃን ብወግዒ ዝፈረመት መበል 54 ኣፍሪቃዊት ሃገር ኮይና ኣላ ኢሉ።
ናይጀሪያ፣ ኤርትራን በኒንን ብዘይዝኾነ መግለጺ ነቲ ሕብረት ከይተጸምበራኦ ድሕሪ ምጽናሕ፣ ናይጀሪያ ስግኣት ብሕታውያን ኣውፈርቲ ኣብ ግምት ብምእታው ተዳናጉያ ከምዝጸንሐት ብምሕባር ክትፍርም እንከላ፣ በኒን ግና ንምድንጓያ፣ ዛጊት መግለጺ ኣይሃበትሉን።
ኣብዚ እዋን’ዚ ንመላእ ኣህጉር ኣፍሪቃ ዝጥርንፍ ናጻ ናይ ንግዲ ዞባ ዘይተጸምበረት ሃገር፣ ኤርትራ ጥራይ ኮይና’ላ።
እቲ ዝምስረት ናጻ ናይ ንግዲ ዞባ፣ ካብን ናብን ሃገራት ኣፍሪቃ ዝካየድ ንግዲ፣ ስማዊ ወይ ከኣ ናጻ ካብ ቀረጽ ክኸውን እንከሎ፣ ምንቅስቓስ ደቂሰብ ከኣ ብናጽነት ዝፈቅድ እዩ።
ቅድሚ ሓደ ዓመት ኣብ ሩዋንዳ ወግዓዊ እማመ’ቲ ናይ ንግዲ ዞባ ምስ ተገልጸ፣ 44 ሃገራት ኣፍሪቃ ብኡ ንብኡ እየን ፈሪመናሉ።
እዚ ልዕሊ 2.5 ዶላር ትሪልዮን ሓፈሻዊ ሃገራዊ እቶት ማለት ጂ.ዲ.ፒ. ከንቀሳቕስ ትጽቢት ዝግበረሉ ናጻ ናይ ንግዲ ዞባ፣ 90 ሚእታዊት ናጻ ምንቅስቓስ ኣቑሑ ክፈቅድ እንከሎ፣ ተኣፋፊ ንዝበሎ 10 ሚእታዊት ከኣ ዝርርብ ክካየደሉ ምዃኑ ይግለጽ።


text:
አስተንትኖ ቃል አምላኽ መጋቢት – 1.2018
አቦና አብ ሰማያት ትነብር . ……….
ሰላም ንዓኪ ኦ ማሪያም ……………
ስብሓት ንአብን ንወልድን …………::
ሉቃ.16.19-31
ናይ ሎሚ ቃል ወንጌል አብዚ ምድራዊ ጉዑዞና ከመይ ገርና እቲ ሓቀኛ ሃብቲ ከም እነጥሪ ይምህረና። አብዚ ናይ ሎሚ ቃል አምላኽ ክልተ ነገር ንርኢ። እቲ ቀዳማይ ምድራዊ ሕይወት እቲ ሃብታም ሰብአይን እቲ ድኻ አልአዛርን። እቲ ሃብታም በዚ ናይ ዓለም ሓላፊ ነገራት ክሕጎስ ከሎ፡ እቲ ድካ አልአዛር ግና ብድኽነት መከራ ይጸግብ። እቲ ካልአይ ከአ ብዛዕባ እቲ ሃብታምን ድኻ አልአዛርን ድሕሪ ሞቶም ኢዩ። እቲ ሃብታም አብቲ ናይ ስቃይ ቦታ ክኸይድ ከሎ እቲ አብዚ ዓለም እዚ መከራ ዝጸገበ አልአዛር ከአ ድኅሪ ሞቱ መላእኽቲ ናብ ሕቅፊ አብራሃም ከምዝወሰድዎ የዘንትወልና።
እቲ ሃብታም “ ኦ አቦይ አብርሃም! በዚ ሃልሃልታ እዚ እሳቐ አሎኹ እሞ ራሕርኃለይ፥ ብጫፍ አጻብዑ አብ ማይ ጥሚዑ ልሳነይ ኬዝሕለለይ፥ ንአልአዛር ስደደለይ” ምስ በሎ አብርሃም ግና ወደይ ንስካስ ብሕይወትካ ተድላኻ ኸም ዝተቀበልካ አልአዛር ድማ ኸምኡ መከራ ኸም ዝጸገበ ዘክር እናበለ ይምልሰሉ።
ዝኸበርኩም አኅዋትን አኃትን ሎሚውን ንሕናውን እግዚአብሔር ጸጋታቱ ሂቡና ቀይሕን ጸሊምን ተኸዲና እናጋየጽና ክንመላለስ ከለና አልዛር አብ አፍደገና አሎ። ሎሚ ከም አልአዛር አብ ገዛና፤ ስራሕና፤ አብ ጎረቤትና፤ ከም አልአዛር ሓገዝና ዝጽበ ብዙሕ ኢዩ። ብልዕን ምምራትን አብ ዘየበላሽዎ ፥ ሰረቕቲ ኩዒቶም አብ ዘይሰርቕዎ አብ ሰማይ ሃብቲ ክንእክብ ንዕደም አለና። ስለዚ አብዚ ምድሪ ከለና በቲ ሰናይ ተግባራትና አብ ሰማይ ሃብቲ ክንእክብ ይግበአና። ቀጺሉ እቲ ሃብታም ነቶም ሓሙሽተ አሕዋቱ ከማልደሎም ይርከብ። ሎሚ እቶም ሓሙሽተ አኅዋት ናይቲ ሃብታም ንሕና ኢና። ስለዚ አብዚ ምድራዊ ጉዑዞና እንታይ ንገቢር አለና። አየናይ መገዲ መሪጽና ክርስቲያናዊ ሕይወትና ንመርሕ አለና። ካብዚ ናይ ሎሚ ቃል አምላኽ ተበጊስና ንገዛእ ርእስና ክንሓቶ ዘለና ሕቶ ኢዩ። በዚ ናይዚ ዓለም ሓላፊ ነገራት ተታሊልና አብነት ናይቲ ሃብታም አብነት ዲና ንኽተል ዘለና፧ ወይስ ነቲ ትምህርቲ ሙሴን ነብያትን – ትምህርቲ ቤተክርስቲያና ሓዋሪያትናን ብምስማዕ ሃብትና አብ ሰማይ ንአክብ አለና። – ስለዚ ነቲ ጸጋ እግዚአብሔር ተጠቂምና ብሃብትና አብ ሰማይ ሃብቲ ክንእክብ ይዕድመናን ይምህረናን አሎ።
ድኅነት ወዲ ሰብ እምበአር አብቲ ምስማዕ ናይ ነቢያት ሓዋሪይት ዝተወሰነ ኢዩ። መጽሓፍ ምሳሌ አብ ምዕራፍ 29.18 ከምዚ እንዳበለ ይምህረና “ራእይ ዘይብሉ ሕዝቢ ስዲ ይኸይድ፥ ሕጊ እግዚአብሔር ዚሕሉ ሰብ ግና ብፁዕ እዩ። አብርሃም ነቲ ሃብታም ኦ አቦይ! እምበአርሲ ሓሙሽተ አኅዋት አለዉኒ እሞ ንሳቶምውን ናብዛ ስፍራ ስቓይ እዚአ ኸይመጹ፥ ኪምስክረሎም ንአልአዛር ናብ ቤት አቦይ ክትሰዶ እልምነካ አሎኩ” በሎ። አብርሃም ድማ “ ሕጊ ሙሴን መጻሕፍቲ ነቢያትን አለዉዎም፥ ን አአታቶም ይስምዑ” በሎ። ብዛዕባ ሙሴ ክንዛረብ ከለና ብዛዕባ እቲ አብ እግዚአብሔር ብሙሴ ጌሩ ዓሰርተ ትእዛዛት ዝሃቦም ክንዝክር ንኽእል። እቲ ሎሚውን እንተኾነ ንህና ነፍሲ ወከፍና አብ መዓልታዊ ህይወትና ክንስዕቦ ዘለና ሕጊ። ….
እዚ ሓቂ እዚ ትምህርቲ እዚ አብቲ ሓድሽ ኪዳንውን ይቅጽል። አብ ሓድሽ ኪዳን እቲ ብእግዚአብሔር ዝተዋህበና ምስጢረ ድኅነት ንሕና ክንፈልጦ ንጅምር። ንኽንድኅን ግና እዚ ፍልጠት እዚ አኻሊ ማለት አይኮነን። ሓደሽቲ ናይ ግዜና ነብያት ሓዋሪያት መዓልታዊ ናብቲ ዘለዓለማዊ ሓቂ ዝመርሑና የድሊዩና። እግዚአብሔርር እዞም ሓደሽቲ ነብያት ብምጥቃም ናብቲ ሓቂ ክንመርሓና መንፈስ ቅዱስ ገደፈልና። እዞም ነብያት እዚ ኦም ሓላፍነት ካብ እግዚአብሔር ይቕበሉ ንደቂ ሰባት ናብቲ ቅኑዑ መገዲ ናብቲ ሓቂ ንኽመርሑና። አብዚ ንሕና ነፍሲ ወከፍና ነዞም ናይ ግዜና ነብያት ክንሰምዖም ይግበና። ምኽኒያቱ ብመንገዶም እቲ ሳልሳይ አካል ዝኾነ ምንፈስ ቅዱስ ኢዩ ዝዛረበና ዘሎ። ወዲ ሰብ ነዞም ነቢያት እንተዘይሰምዕ ድኅነት እግዚብሔር አብኡ የላን። መግድና ንስሕት።
ስብሓት ንአብን ንወልድን …………::
አባ ሓጎስ ተስፋጋቢር


text:
Radio Erena: 13 October 2019
ኣብ ሱዳን ጸኒዑ ዝጸንሐ ናይ ህጹጽ እዋን ሓደጋ ንተወሳኺ ሰለስተ ኣዋርሕ ከምዝተናወሐ ተገሊጹ።
መሰጋገሪ መንግስቲ’ታ ሃገር ብ10 ጥቅምቲ ኣብ ዘውጸኦ መግለጺ፣ እቲ እዋን ህጹጽ ሓደጋ ኣብ ኩለን ግዝኣታት ሱዳን ከምዘለዎ ክጸንሕ ከምዝወሰነ ድሕሪ ምሕባር፣ እቲ ኣዋጅ ካብ ዕለት 11 ጥቅምቲ ጀሚሩ ተግባራዊ ከምዝኸውን ኣፍሊጡ።
ብመሰረት’ቲ እዋን ህጹጽ ሓደጋ፣ ቆንስል ሚኒስተራት’ቲ መንግስቲ፣ ደረት ኣልቦ ስልጣን ክውንን እንከሎ፣ ንተግባራውነት ቅዋም እውን ዝድርት እዩ።
ብተወሳኺ፣ ኣብ እዋን ስርዓት ኣልበሽር ሰበስልጣን ኔሮም ኣብ ትሕቲ ቀይዲ ዝርከቡ ውልቀሰባት፣ ብዘይ ክስን ፍርድን ኣብ ቤት ማእሰርቲ ከጸንሑ እዮም።
ሓደ ካብ ተቓወምቲ ውድባት ሱዳን ዝኾነ ህዝባዊ እስላማዊ ባይቶ፣ ምጽናዕ እቲ ህጹጽ ናይ ሓደጋ እዋን፣ ምስ ጠለብ ህዝባዊ ናዕቢ ህዝቢ ሱዳን ኣይቃዶን እዩ ብምባል ተቓውሞኡ ኣስሚዑ’ሎ።
ምንቅስቓስ ንፍትሕን ማዕርነትን እውን፣ ዝሓለፈ ናይ ህጹጽ እዋን ሓደጋ ነቶም ሰበስልጣን ነበር ክሲ ንክምስረተሎም እኹል ግዜ’ዩ ኔሩ ድሕሪ ምባል ኣብ ትሕቲ ቀይዲ ምጽንሖም ፍትሓዊ ኣይኮነን ኢሉ።
ከምዝፍለጥ ኣብዚ ዝሓለፈ ቀረባ መዓልታት፣ መሰጋገሪ መንግስቲ ሱዳን፣ ኣብ ልዕሊ’ቶም ሰበስልጣን ነበር ክሲ ንምምስራት ሓድሽ ላዕለዋይ ኣኽባር ሕጊ መዚዙ እዩ።


text:
“ንሱ ምስክር ኮይኑ፥ ኩሎም ብእኡ ምእንቲ ኺአምኑ፥ ብዛዕባ ብርሃን ኪምስክር መጸ“።
ናይ ሎሚ ሳልሳይ ሰንበት ዘምጽአት ብዛዕባ ምስክርነት ዮሓንስ መጥምቕ ክነስተንትን ንዕደም። ትምህርቲ ብሉይ ኪዳን ኩሉ ነቲ ክመጽእ ዝነበሮ መድኅን ዓለም ዝቐራርብ ኢዩ ነሩ። ኩሎም ነቢያት ከአ ብዝተፈላላእየ መገዲ ነቲ መሲሕ ከምጽኦ ዘለዎ ድኅነት ሰበኹን መሃሩን። ዮሓንስ ግና እቲ ካብ አንስቲ ዝተወልዱ ዘበሉ ዝዓበ ነቲ መሲሕ ክርስቶስ እዚ ኢዩ እናበለ ንደቂ ሰባት ክሕብር ኪኢሉ።
አይሁድ “ ንስኻ መን ኢኻ፧”ኢሎም ኪሓትዎ ካብ ኢየሩሳሌም ካህናትን ሌዋውያንን ምስ ለ አኹሉ፥ ዮሓንስ ከምዚ ኢሉ መስከረ፦ “ አነስ ክርስቶስ ኤልያስ ወይ እቲ ነቢይ አይኮንኩን” ብምባል እቲ ትጽቢት ዝተገብረሉ መድኃኒ ክርስቶ ንሱ ከመዘይኮነ ተአመን፡፡ ሽዑ ንሳቶም “ መን ደአ ኢካ፧ ነቶም ዘለአኹና ምላሽ ምእንቲ ኽንህቦምሲ ብዛዕባ ርእስኻ እንታይ ትብል፧ በልዎ።
ዮሓንስ ከአ “ አነስ ከምቲ ነቢይ ኢሳይያስ ዝበሎ፦ ‘ መገዲ እግዚአብሔር አቕንዑ’ እናበለ አብ ምድሪ በዳ ዚእውጅ ድምጺ እየ፥” በሎም። ዕብየት ዮሓንስ አብዚ ይጅምር። ብትሕትና በቲ ተወሃቢዎ ዝነበረ ዓቢ ተልእኾ ከይተዓበየ – አነ ድምጺ ወይ መሳርሒ ናይቲ ክምጽእ ዘሎዎ ብርሃን ፡ ክግለጽ ዘለዎ ክርስቶስ ጎይታ፡ መድኅን ምስክር ኢየ እናበለ ይምስክር። እቲ ሓቀኛ መንነቱ ይገልጸሎም። ተልእኾ ዮሓንስ ብሕይወቱን ስብከቱን ምስክርነት ምሃብ፡ ነቲ ክመጽእ ዘለዎ ክርስቶስ መገዲ ምድላው ኢዩ ነሩ። ምስክርነት ነቲ ዓለም ንምድኃን ቅድሚ ዘመናት ነቢያት ዝተነበይሉ። ቅድሚ ዘመናት ዓለም ዝተጸበይቶ።
እቶም ልኡኻት አይሁድ ቀጺሎም፦ እምበአርሲ ክርስቶስ ወይ ኤልያስ ወይ እቲ ነቢይ ካብ ዘይትኸውን ደአ ንምንታይ ተጠምቕ አሎኻ፧’ ኢሎም ሓተትዎ። ዮሓንስ ድማ ‘ አነ ብማይ አጥመቕ አሎኹ እናበለ እቲ ናቱ ጥምቀት ከምቲ ጽሑፍ ቃል አምላኽ ዝብሎ “ንኅድገት ሓጢአት ዚኸውን ናይ ንስሓ ጥምቀት” ምኻኑ ገለጸሎም።
እዚ ናይ ንስሓ ጥምቀት፡ ነቲ ዝመጽእ “ውልድ አምላኽ” ንኽንከውን መሰል ዘውህበና፡ ብክርስቶስ ክሰራዕ ዝነበሮ ናይ መንፈስ ቅዱስ ጥምቀት መቀራረቢ ነበረ። በዚ ኢዩ ኸአ ዮሓንስ ንሱ እቲ መሲሕ፡ እቲ ክርስቶስ፡ እቲ ነቢይ ከምዘይኮነ ዝእመን። ኩሉ እቲ ክብረቱ፡ ልዕልናኡ አብ ቅድሚ አምላኽ ንአገልግሎት አምላኹን ምኻኑ ይገልጽ። እምበአር ሎሚ ነፍሲ ወከፍና ንገዛእ ርእስና ንሕተት፧ መን ኢየ አነ፧ ከም ዮሓንስ ከም ማሪያም ትሑት አገልጋሊ – ድምጺ ናይቲ ልዑል አምላኽ ዲየ ወይስ ንገዛ እርእሰይ ክርስቶስ ክኸውን፡ ንገዛእ ርእሰይ ከኸብር ዝደሊ- ዝሰርሕ አማናይ/ቲ ኢየ፧
ስለዚ ንሕና ኩሉና ጸዋዕታ ክርስቲያናዊ ግዴታ አለና። ከም ዮሓንስ መስከርቲ – አወጅቲ – ቃል አምላኽ ንኽንከውን ዝተጸዋዕና ኢና። ነቲ ዝተቐበልናዮ ብርሃን ክርስቶስ ንኻልኦት መስከርቲ ብርሃን ኮይና ንኽንርከብ። ክርስቶስ ኩሉ ግዜ ምሳና አሎ። ኩሉ ግዜ ኢዩ አብ ጉዑዞ ሕይወትና ዝመጻና- ዝኹሕካሓና። ከምቲ ዮሓንስ ነቶም ሓተቱ ንስኻትኩም ዘይትፈልጥዎ አብ ማእከልኩም ደው ኢሉ አሎ ዝበሎም- ነዚ አብ መንጎና ዝመላለስ ክርስቶስ ዘይንፈልጦ ዘይንርእዮ ከይንህሉ ንገዛእ ርእስና ክንምርምር ይግበአና። ስለዚ ዝከበርኩም አሕዋት አሓት ከምቲ ቅዱስ ጳውሎስ ናብ ሰብ ተሰሎንቄ አብ 5:16-122 ዝበሎ ናይ ሎሚ አስተንትኖና ክንድምድም፦” ኩሉ ሳዕ ተሓጎሱ፥ ከየቃረጽኩም ጸሊዩ፥ ብኹሉ አመስግኑ፥ ከመይ አብቲ ብክርስቶስ ኢየሱስ ዘለኩም ሕይወት፥ አምላኽ ዚደሊዮ እዚ ኢዩ። ሓዊ መንፈስ ቅዱስ አይተጥፍኡ ትንቢት አይትንዓቁ። ንኹሉ መርምርዎ፥ ነቲ ሠናይ ኃዝዎ። ካብ ክፉእ ዘበለ ኹሉ ርሓቁ።


text:
ኣብ ኢትዮጵያ ገለ ክልላት ዝተደናጎየ ከይዲ ምርጫ ሎሚ ሓሙስ ይሳለጥ ውዒሉ። ኣብ ሰለስተ ክልላት ዝርከቡ መረጽቲ፣ ንኣባላት ቤት ምኽሪ’ታ ሃገር ክመርጹ እዮም። ኣብ ራብዓይ ክልል ዘለው መረጽቲ ድማ፣ ሓድሽ ክልል ክቆመሎም ድልየቶም እንተኾይኑ ኵስኑ ትጽቢት ይግበር።
ፓርላሜንታዊ ምርጫ ኣብ ክልላት ሶማሌ፣ ሃረር፣ ህዝብታት ደቡብን ክካየድ ከሎ ምርጫ’ዘን ክልላት ዝተደናጎየ፣ ብሰንኪ ምዝገባ መረጽቲ፣ ሕጋዊ ምስሕሓባትን ጸገም ጸጥታን ከምዝኾነ ዝዝከር እዩ።
ቀዳማይ ሚንስትር ኣብዪ ኣሕመድ፣ ብሰንኪ ኣብ ክልል ትግራይ ዝተወለዐ ውግእ፣ ዓለምለኸ ጸቅጢ ኣጒኒፍዎም ኣሎ።
ፓርላማ ኢትዮጵያ 547 መናብር ኣለዎ። 47 መናብር ኣብ ውድድር አትዮም አለው። ፓርቲ ቀ/ሚ ን410 መናብር ሒዙ ኣሎ። እቶም ዝተረፉ መናብር ገሊኦም ካብ ክልል ትግራይ ዝውከሉ’ዮም፣ መዓስ ከምዝምልኡ ንጹር ኣይኮነን።
ህወሓት ድሕሪ ናይ ኣዋርሕ ውግእ ዝሓለፈ ሰነ ንክልል ትግራይ ከምዝተቆጻጸረ፣ ሕቡራት ሃገራት ብወገኑ፣ ገለ ክፋል ክልል ትግራይ፣ ብሰንኪ’ቲ ውግእ፣ ንጥምየት ተቃሊዑ ኣሎ ከምዝበለ ዝዝከር እዩ።
እዚ ከምዚሉ ከሎ፣ ንክልል ኣምሓራ ዝመርሑ ሓድሽ ፕረዚደንት ሎሚ ተመሪጾም።
ብመሰረት’ዚ ዝተመረጹ ዶ/ር ይልቃል ከፋለ ኣብ ዘስምዕዎ መደረ "ዋና ኣጀንደኦም፣ ንክልል ኣምሓራ ኣጋጢምዎ ኣሎ ዝበልዎ ሓደጋ ህልውና ምቅልባስ" እዩ ኢሎም።
ኣብ ደቡባዊ ምዕራብ ኢትዮጵያ ዘለው ሓሙሽተ ዞባታትን ሓደ ፍሉይ ወረዳን፣ ረፈረንደም ወይካኣ ህዝበ ውሳነ ከምዝተካየደ’ውን ሪፖርተርና ገሊጹ።
ቦርድ ምርጫ ኢትዮጵያ ብመሰረት ዝዘርገሖ ዜና፣ ኣብ’ታ ሃገር መበል 11 ክልል ንምምስራት ዘኽእል ረፈረንደም ኣብ ደቡብ ምዕራብ ኢትዮጵያ፣ ጎና ጎኑ ድማ ስሩዕ መስርሕ ምርጫ ከምዝተሳለጠ ኣፍሊጡ።
ኣብ ክልላት ዓፋርን ጋምቤላን’ውን ሓደሽቲ ምምሕዳራት ከምዝቆሙ እቲ ዜና ጠቂሱ ኣሎ።


text:
Eritrea: ሚኒስተር ፋይናንስ ነበር ኣቶ ብርሃነ ኣብርሀ፡ ሎሚ ንጉሆ ሓይልታት ጸጥታ ጨውዮም ኣበይ ከምዝወሰዱዎ ከምዘይፍለጥን
ክቡር ተጋዳላይን ሚኒስተር ፋይናንስ ነበር ኣቶ ብርሃነ ኣብርሀ፡ ሎሚ ንጉሆ ምስ ወዱ ክቆርስ ኢሉ ምስወጸ ሓይልታት ጸጥታ ጨውዮም ኣበይ ከምዝወሰዱዎ ከምዘይፍለጥ ካብ ውሽጢ ሃገር ዝተረኸበ ሓበሬታ የረጋግጽ
ክቡራት ኤርትራውያን፦
ሎሚ ኣብ ህዝብታት ኤርትራን ኢትዮጵያን ክቃላሕ ንሰምዖ ዘለና ትርጉም ኣልቦ ናይ ሰላም ስምምዕ፡ ክምቲ ብዙሓት ኢትዮጵያውያን ናይ ሕልና እሱራት ኣብዚ ቀረባ እዋን ዝተፈትሑ፡ ኣብ ኤርትራ ድማ እዚ ስርዓት ንዝሓለፍ ብዙሓት ዓመታት ብዘይ ክስን ፍርድን ኣብ ቀይዲ የእቲዎም ዝጸንሐ ከም እኒ ክቡር ተጋዳላይ ቢትወደድ ኣብርሃን ኣባላት ጉጅለ 11፣ጋዜጠኛታትን ካልኦት ብኣሽሓት ዝቁጸሩ ናይ ሕልናን ናይ እምነት እሱራትን ሎሚ ይፍትሑ ይኾኑ ዝብል ተስፋ ኣብ ብዙሓት ኤርትራውያን ሃገራውያንን ደለይቲ ስላም ማሕበረሰብ ዓለምን ትጽቢት ክግበር ጸኒሑ እዩ።
በቲ ሓደ መንጽር ጉጅለ 11ን ጋዜጠኛታትን ካብ ዝ እሰሩ ድሮ ጽባሕ ዕለት 18 መስከረም መበል 17 ዓመቶም መሊኦም ሃለዋቶምን ድሕነቶም ኣብ ዘይተረጋገጸሉ ሃዋሁ ብሓዘን ንዝክሮም ኣለና።
ንዘለዎ ተወሰኮ ክምዝበሃል ግን፡ ወዮ ኣብ ፎቆዶ ሃገራት ሃዋርያ ሰላም ብዝብል ኣፍልቡ ብወርቂ ዘግይጽን ዝሽለም ዘሎን ዕሉል ውልቀ መላኺ ኢሳያስ ኣፈወርቂ፡ ነቲ "ሃገረይ ኤርትራ" ዝብላ ክልተ መጽሓፍቲ ዝደረሰን ብድምጹ በዳሂ ሕቶታት ንኢሳያስ ዝሓተተን ንመላእ ህዝቢ ኤርትራ ድማ ንዘይተርፍ ለውጢ ቅልጽሙ ኣተሓባቢሩ ብሓንሳብ ክቃለስ ሃገራዊ ጻውዒት ዘቅረበን ሓውና ክቡር ተጋዳላይን ሚኒስተር ፋይናንስ ነበር ሎሚ ንጉሆ ንክቆርስ ኢሉ ምስ ወዱ ምስ ወጸ ብሓይልታት ጸጥታ ተጨውዩ ክምዝተወሰደን ኣበይ ከምዘሎ'ውን ከምዘይፍለጥን ካብ ውሽጢ ሃገር ዝበጽሓና ጽጹይ ሓበሬታ የረጋግጽ።
ብዓልቲ ቤቱን ኣደ ኣርባዕተ ደቁን ተጋዳሊት ኣልማዝ ሃብተማርያም'ውን ወድኺ ዓዲ ገዲፍ ከይዱ፡ ተሓባቢርክዮ ኢኺ ኢሎም ካብ ዝኣስሩዋ ኣስታት ሓደ ዓመት ኮይኑ ኣሎ።
ክልቲኦም ዝወለዱዎም ኣርባዕተ ደቆም ብዘይ ኣደን ኣቦን ተሪፎም ኣለው።
ክቡራት ኤርትራውያን፦
ነዚ ናይ ሓውናን ኣያናን ብርሃነ ኣብርሀ ተባዕ ውሳነን ተባዕ ስጉምትን ተኸቲልና፡ ህዝብና ሓራ ከነውጽእ፡ ነቲ ውልቀ መላኺ ክንብድህን፡ ኣሰሩ ክንስዕብን ኣትሪረ ይምህጸነኩም።
ጅግና ታሪኽ ይሰርሕ እንበር ኣይነብርን እዩ!
ኤልሳ ጭሩም
ኣካያዲት ሓልዮት ሰብ ኣዊ መስላት - ኤርትራ
ለንደን፡ ዓዲ እንግሊዝ
17 መስከረም 2018


text:
ንኒካራግዋ ብዝምልከት
“‘ንፍቁር ሕዝቢ ኒካራግዋ ዘዕርጎ ዘሎኹ ጸሎት ብምሕዳስ ናይቲ ዓዲ ጳጳሳት ምስ ብዙሓት ሰብ ጽቡቅ ድላይ ዝፍጽምዎ ዘለው ጻዕርን ብዲሞክራስያዊ መንገዲ ኣብ ዝካየድ ናይ ሃገራዊ ዘተ ጉዕዞ ዘካይድዎ ዘለው መንጎኘትን ዝህብዎ ዘለው ምስክርነትን ምስኦም ክሓብር እደሊ፣ ኢሎም።”
ንሶርያ ብምዝምልከት ከኣ
“‘ኣብ ሶርያ ዘሎ ኩነት ገና ከቢድ እዩ ዘሎ ምናዳ ኣብ ክፍለ ሃገር ደርዓ ኣብዚ መወዳእታ መዓልታት ዝተኻየደ ውግእ ቤትትምህርታትን መዕቆቢ ሕሙማንን ዘጥቅዑሉ በኣሽሃት ዝቚጸሩ ሓደስቲ ስደተናታት ፈጢሩ፣ ነቲ ደጋጊመ ዘቅረብክዎ ጻውዒት ሰላም እንደገና ብምሕዳስ ምስቲ ዘዕርጎ ዘሎኹ አቅርበልኩም፣ እቲ ንዓመታት ብሕሱም ዝተፈተነ ሕዝቢ ሶርያ ካብ እንደገና ዝፍጠር ሥቃይ ንክድሕኑ ጻውዒተይ አቅርበልኩም፣’ ኢሎም።”
ንዘተ ሰላም ኢትዮጵያን ኤርትራን ኣመልኪቶም ከኣ
“‘ኣብ መንጎ ብዙሕ ግጭታት ንዝተላዕለት ሓንቲ ተበግሶ ምምልካት ግቡእ እዩ፣ እዛ ታሪኻዊት ከምኡ እውን ሠናይ ዜና ትባሂላ ክትጽዋዕ እትኽእል ዘተ እዚኣ ኣብዘን ዝሓለፋ ዕለታት ድሕሪ ዕሥራ ዓመት መንግሥታት ኢትዮጵያን ኤርትራን እንደገና ብዛዕባ ሰላም ክዘራረቡ ተመሊሶም፣ እዚ ርክብ እዚ ነዘን ክልተ ሃገራት ቀርኒ ኣፍሪቃን ንምሉእ ኣህጉር ኣፍሪቃን ናይ ተስፋ ብርሃን ዝውልዕ ይኹን’ ኢሎም።”


text:
ኣብ ከባቢኻ ዚርከቡ ኣጕባዝ
ናይ መጠረሽታ ዝተሓደሰሉ፡ 7 12 2018
ነቲ ንኣኻ ዚምልከት ነገራት ሓላፍነት ዚስከሙ ብዙሓት እተፈላለዩ ዓበይቲ ሰባት ክትረክብ ኢኻ። መን ውሳነ ከም ዚወስድ ወይ መን ንሕቶኻ ከም ዚምልስ ንምፍላጥ ኣሸጋሪ እዩ።
ዝመሰለካ ንኽትዛረብን ንኽትስማዕን መሰል ኣሎካ። ተርጓማይ ምስ እትገብር እሞ ምስ ዘይሰማምዓካ ክትልውጦ መሰል ኣሎካ። እቲ ተርጓማይ ምስጢርካ ንምሕላው ግዴታ ኣለዎ።
ንገለ ሰባት ኣብቲ ዑቕባ እትሓተሉ ግዜ ክትራኸቦም ኢኻ። ቀዋሚ ናይ መንበሪ ፍቓድ ምስ ተዋህበካ፡ ንገለ ካባታቶም ኣይትረኽቦምን ኢኻ፡ ግን ኣብ ክንዳኦም ካልኦት ክትረክብ ኢኻ።
-
ኣላዪ ጉዳይ ቤት ጽሕፈት ኢሚግሬሽን
ኣብ ቤት ጽሕፈት ኢሚግሬሽን ዑቕባ ክትሓትት ከለኻ እትረኽቦም ኣለይቲ ጉዳይ ይሰርሑ።
እቶን ምላሽ እትህበሎም ሕቶታት ነዞም ዚስዕቡ ዚርእዩ ሕቶታት'ዮም።
- መን ከም ትበሃል፡
- መዓስ ከም ዝተወለድካ፡
- ስድራኻ፡
- ኣድራሻን ቍጽሪ ስልኪ ስድራኻን፡
- ካበይ ከም ዝመጻእካ፡
- ኣየናይ ቋንቋ ከም ትዛረብ፡
- ንሽወደን ከመይ ኢልካ ከም ዝመጻእካ፡
- ካብ ሃገርካ ዘውጻካ ምኽንያት እንታይ ከም ዝኾነ፡
- ኵነታት ጥዕናኻ ከመይ ከም ዘሎ፡
እቶም ሰራሕተኛታት ነዚ ዚሓቱኻ ኣብ ስርዓተ-ዳታ (ዳታ-ሲስተም) ቤት ጽሕፈት ኢሚግሬሽን ንኽምዝግቡኻ እዩ። ብድሕር'ዚ ነቲ ዘቕረብካዮ ሕቶ ዕቝባ ከሳልጡ ስርሖም ይቕጽሉ። ቤት ጽሕፈት ኢሚግሬሽን ንምንታይ ኣብ ሃገርካ ክትነብር ከም ዘይትኽእልን ኵነታት ጥዕናኻን ኪፈልጥ ኣገዳሲ'ዩ። ምስ ሰራሕተኛታት ክትዛረብ ድላይ እንተ ዘይብልካ ኣይደልን ክትብል ትኽእል ኢኻ። ነቶም ሠራሕተኛታት ሽዑ ክትዛረቦም ዘይትደሊ ወይ ዘይትኽእል እንተ ዄንካ ኣብ ካልእ እዋን ምስ ቤት ጽሕፈት ኢሚግሬሽን ርክብ ክትገብር ትኽእል ኢኻ። ዘሻቕለካ ወይ ካልኦት ጉዳያት እንተለዉኻ'ውን ከምኡ።
እቶም ሠራሕተኛታት ስለምንታይ ብዛዕባ ስድራይ ይሓቱኒ፧
Det är viktigt för Migrationsverket att veta vem som är din mamma och pappa och var de är. Migrationsverket vill också veta hur de kan kontakta dem. På ansökningsenheten kan du få hjälp med att ringa till dina föräldrar eller andra släktingar för att tala om var du är och hur du mår.
-
ሰራሕተኛታት ቤትትምህርቲ
ኣብ ሃገር ሽወደን ዝኾነ ቆልዓ ናብ ቤትትምህርቲ ኪኸይድ መሰል ኣለዎ። ኣብቲ ቤትትምህርቲ እተፈላለዩ በጽሕታት ኣለዉ። መምህራን፡ ዳይረክተር፡ ፍሉያት መምህራንን ተቐበልቲ ኣጋይሽን ኣለዉ።
ኣብቲ ቤትትምህርቲ መብዛሕትኡ ግዜ ነርስታትን ኣማኸርትን ዝርከቡዎም ናይ ሕክምና ሰባት ኣለዉ።
ናይ ክፍሊ-መምህርካ ምስቲ ናይ ሳብጀክት መምህርካን ናይ ኣደ-ቋንቋ መምህርካ ወይ ምስቲ ናይ ኣደ-ቋንቋ ንምፍላጥ ዚሕግዘካ መምህር ኮይኑ ኣብቲ ትምህርትኻ ንኽትዕወት ኪሕግዘካ እዩ።
ኣብ ትምህርትኻ እንታይ ከም ዘርብሓካ ምሳኻ ኮይኖም ዚውስኑ እቶም ናይ ቤትትምህርቲ ሰራሕተኛታት ኢዮም።
-
ሰራሕተኛ ማሕበራዊ ጉዳይን ማሕበራዊ ኣገልግሎትን
እቲ ንበይኑ ዚመጽእ ቆልዓ ልክዕ ከምቶም ካልኦት እተመደቡ ቆልዑ ካብ ማሕበራዊ ኣገልግሎት ረድኤትን ደገፍን ንኺረክብ መሰል ኣለዎ። እተመደበ ቆልዓ ማለት ንኣብነት ምስ ስድራቤት ወይ ናይ ክንክን ቦታ ወይ መንበሪ (HVB) ዚቕመጥ ቆልዓ ማለት እዩ
ደገፍን ምዕባለን ዘለዎ ውሑስን ድሕንነቱ እተሓለወን መንበሪ ንኽትረክብ ሓላፍነት ዚስከም እቲ ማሕበራዊ ኣገልግሎት እዩ። እቲ ማሕበራዊ ኣገልግሎት እንታይ ከም እትደሊ ንምልላይ ሓላፍነት ኣለዎ። ንኣብነት ትምህርቲ፡ ጥዕናን ክንክንን ናይ ስኒ ሕክምናን ኪኸውን ይኽእል።
ማሕበራዊ ኣገልግሎት ምሳኻን ምስ ኣላዪኻን ወይ ናባዪኻን ናይቲ እትነብረሉ ገዛ ሰራተኛን ኮይኑ ናይ ምትግባር መደብ የውጽእ። ከምዚ ዝበለ መደብ ወይ ፕላን እንታይ ዓይነት ሓገዝ ወይ ደገፍ ከም ዘድልየካን ከመይ ጌርካ ከም እትረኽቦን ይገልጽ።
ብዛዕባቲ ናይ ትግባረ መደብ እንታይ ከም ዝሓዘ ንምፍላጥን ብዛዕባኡ ሓሳባት ንምሃብን መሰል ኣሎካ። እቲ ማሕበራዊ ኣገልግሎት ነቲ ክትብሎ እትደሊ ይሰምዖ ነቲ ድልየትካ ድማ ኣብቲ ውሳነ ከእትዎ እዩ። እዚ ግን ኩሉ ግዜ ቃሕ ዝበለካ ትገብር ማለት ኣይኮነን። እቲ ማሕበራዊ ኣገልግሎት ነቲ ንኣኻ ዘርብሕ እዩ ዚሓስብ፡ ካብኡ ተበጊሱ ድማ ውሳነ ይወስድ።
-
ኣላዪ
ንመጀርመርታ ግዜ ኣብ ሃገር ሽወደን ምስ ኣቶኻሞ እቲ ሚግራኹንቨርከት ነቲ ናይ ዑቕባ ዝሓተትካሉ ጉዳይ ውሳነ ኪህበሉ ከሎ፡ ምስ ሓደ ከም ኣላዪ ዚፍለጥ ሰብ ክትራኸብ ኢኻ። እቲ ሰብ፡ ሰብኣይ ወይ ሰበይቲ ኪኸውን ይኽእል። 18 ዓመት ምስ ኣእከልካሞ ቀዋሚ መንበሪ ፍቓድ ምስ ተዋህበካ ግን እቲ ኣላዪ፡ ኣላዪኻ ምዃን የቋርጾ።
እቲ ሞግዚት/ተሓጋጋዚ ኣብ ብዙሕ ጉዳያት እዩ ዚረድኣካ። ንኣብነት ምስ ቤት ጽሕፈት ኢሚግሬሽን ክትዘራረብ ከሎኻ ወይ ከኣ ትሕቲ16 ዓመት ኮንካ መዓልታዊ ገንዘባዊ ሓገዝ ክትሓትት ከሎኻ ምሳኻ ይኸውን። እቲ ሞግዚት ንኣብነት ገንዘብካ ከመይ ጌርካ ከም እትጥቀመሉ፣ ኣበይ ከም እትቕመጥ፣ ካልእ ኩሉ ንኣኻ ዚምልከት ግን ክትውስነሉ ዘይትኽእል ነገራት ይውስን፡ ማለት ልክዕ ከምቲ ናይ ትሕቲ 18 ዓመት ቆልዓ ዝኾነ ወላዲ። ብዛዕባ ንኣኻ ዚምልከት እተፈላለየ ነገራት ዚመስለካ ክትዛረብ ኩሉ ግዜ መሰልካ ሕሉው እዩ። ክትስማዕውን መሰል ኣሎካ። ከምዚ ኪብሃል ከሎ ግን ባዕልኻ ክትውስን ማለት ኣይኮነን ይኹንምበር እቲ ሞግዚት ነቲ እትብሎ ነገራት ኣብ ግምት የእትዎ እዩ።
እቲ ኣላይኻ ኣብ ቤትትምህርቲ ንኸእትወካን ልክዕ ከም ወላዲ ኮይኑ ምስቲ ቤትትምህርቲ ርክብ ኪገብርን ሓላፍነት ኣለዎ። ንኣብነት ኣብቲ ናይ ትምህርቲ ግምገማ ዚውሰደልካ ግዜ ምሳኻ ኪሁሉ ኣለዎ። ወይ ድማ ኣብቲ ግዜ ትምህርቲ ምጅማርካ ዚግበር ኣብ ቤትትምህርቲ ዚካየድ ምይይጥ።
-
ዝባዊ ተሓባባሪት
ህዝባዊት ተሓባባሪ ማለት ናይ ሽወደን ሕግታት ዚፈልጥ፡ በዓልሕጊ ወይ ጠበቓ እዩ። ንሱ ወይ ንሳ ኣብቲ ናይ ዑቕባ ምሕታት ጉዳይ ይሕግዘካ ወይ ትሕግዘካ። ምስ ሚግራኹንስቨርከት ብዛዕባ ስለምንታይ ዑቕባ ትሓትት ከም ዘሎኻ ክትገልጽ ከሎኻውን ምሳኻ እዩ ወይ እያ።
-
ብፍላይ እተመደበ ናባዪ
ቀዋሚ ናይ መንበሪ ፍቓድ ምስ ተዋህበካ፡ ኣብ ክንዲ ኣላዪ፡ ብፍላይ እተመደበ ናባዪ ኪህልወካ እዩ። ብፍላይ እተመደበ ናባዪ ንኺህልወካ እቲ ኣብ ኮምዩንካ ዘሎ ናይ ማሕበራዊ ናብራ ቦርድ እዩ ሓላፍነት ዚወስድ። ኣብ ውሽጢ መንፈቕ፡ 18 ዓመት ምስ እትመልእ፡ እቲ ናባዪኻ ይቕጽል ማለት እዩ።
ብፍላይ እተመደበ ናባዪ ዚምደበልካ ስድራኻ ዝሞቱ ምስ ዝኾኑ ወይ ኪናብዩኻ ምስ ዘይክእሉ (ንኣብነት ምሳኻ ናብ ሃገር ሽወደን ዘይመጹ ምስ ዚኾኑ) እዩ።
ብፍላይ እተመደበ ናባዪ ድልየታትካ ንኺፍጸመልካ ሓላፍነት ይወስድ። እቲ ሰብ ንኣኻ ዚምችእ ንኣብነት ዚከናኸን ውሕስነት ዚህብን ጽቡቕ ዘዕብን ኪኸውን ይግባእ። እቲ ናባዪ ኣብቲ ንኣኻ ዚምልከት ጉዳያት ንምውሳን መሰልን ግዴታን ኣለዎ። ንስኻ ድማ ዝመስለካ ክትዛረብን ክትስማዕን መሰል ኣሎካ።
-
ሰራሕተኛታት መንበሪን-ክንክንን (HVB-hem)
እቶም ሰራሕተኛታት መንበሪኻ ኣብቲ መዓልታዊ ንጥፈታትካ ኪሕግዙኻን ውሕስነት ከም ዚስመዓካን ኪገብሩ ኢዮም። ከም ናይ ገዛ ዕዮ፡ ምኽሻን መግቢ፡ ሕጽቦ ወይ ኣብ ናይ ግዜ ዕረፍትኻ ንጥፈታት ኪኸውን ይኽእል። ግን እቶም ሰራሕተኛታት ኩሉ ይገብሩልካ ማለት ኣይኮነን፡ ግን ዕድመኻ ኣብ ግምት ብምእታው ሓድሓደ ሓገዛት ወይ ደገፍ ክትረክብ ኢኻ። ንሳቶም ምስ ዓበኻ ናይ በይንኻ መንበሪ ንኽትረክብ ኪሕግዙኻ እዮም።
ሓገዝ ምስ ዘድልየካ ክሕግዙኻን ከዘራርቡኻን ዝኽእሉ ሰራሕተኛታት መዓልትን ለይትን ኣለዉ።
-
ካልኦት ዓበይቲ
ኣብ ትርፊ ግዜኻ ብዙሓት ሰባት ክትረክብ ትኽእል ኢኻ።
ኣብ ማእከላት ትርፊ ግዜ መማህራንን መራሕትን ይሰርሑ። ኣብተን ማእከላት ዝተፈላለዩ ንጥፈታት የዳልዉ። ደገፍን ምኽርን ምስ እትደሊ ንሰራሕተኛታት ተወከስ።
ኣብ ግገለ ምምሕዳራት ናይ ሜዳ ጸሓፍቲ/ናይ ሜዳ ተሓጋገዝቲ ይሰርሑ። ሰራሕተኛታት ምምሕዳር ኮይኖም ኣብ መንእሰያት ከጋጥሙ ዝኽእሉ ጸጋማት ብእዋኑ ናይ ምዕዛብን መፍትሒ ምንዳይን ከኣ ይነጥፉ። ንኣሽቱን መንእሰያትን ኣብ ዝርከብዎ፣ ኣብ እትነብረሉ ከባቢ፣ ኣብ ቤት ትምህርቲ፣ ኣብ ማእከላት ናይ ትርፊ ግዜን ኢንተርኔትን ናይ ሜዳ ጸሓፍቲ ኣለዉ።
ኣብ ትርፊ ግዜኻ ለይቲ ከባቢኦም ዝሕልዉ ዓበይቲ ክትረክብ ትኽእል ኢኻ። ኣብ ጎደናታት ኣብ እዋን ምሸትን ለይትን ንንኣሽቱን መንእሰያትን ማሕበራዊ ደገፍ ክልግሱ ዝንቀሳቐሱ ዓበይቲ እዮም። ብዝለብስዎ ሕብራዊ ጃኬት ከተለልዮም ከኣ ትኽእል።


text:
Radio Erena: 9 June, 2014
መበል 8ይ ፕረዚደንት ሪፖብሊክ ግብጺ ኮይኑ ዝተመርጸ ዓብደል ፋታሕ ኤል ሲሲ፣ ፕረዚደንት ኤርትራ ኣቶ ኢሳይያስ ኣፈወርቅን ሓያሎ መራሕቲ ሃገራት ዓረብን ኣብ ዝተረኽብሉ፣ ቃለ መሓላ ፈጺሙ።
ሓለቓ ስታፍ ሰራዊት ግብጺ ነበረ ጀነራል ዓብደል ፋታሕ ኤል ሲሲስ፣ ዝሓለፈ ዓመት ኣንጻር እቲ ብህዝቢ ዝተመርጸ መራሒ ሰልፊ ሕውነት ኣስላም ዝነበረ መሓመድ ሙርሲ ድሕሪ ዝተወልዐ ተቓውሞ፣ ነቲ ፕረዚደንት ካብ ስልጣኑ ከምዝኣለዩ ኣይርሳዕን።
ብህዝቢ ዝተመርጸ መሓመድ ሙርሲ ካብ ስልጣኑ ብምእላይን ኣብ ምርጫ ደጊሙ ከይወዳደር ብምእጋድን፣ ጀነራል ኣልሲሲ፣ ኣብ ዝሓለፈ ወርሒ ኣብ ዝተኻየደ ምርጫ፣ ብ97 ሚእታዊት ከምዝተዓወተ ብምጥቃስ፣ ትማሊ ሰንበት 8 ሰነ ሕጋዊ ወግዓዊ ፕረዚደንት እታ ሃገር ኮይኑ ንኣርባዕተ ዓመታት ንኸገልግል ቃለ መሓላ ፈጺሙ።
ኣብ ስነ ስርዓት ምፍጻም ቃለ-መሓላ ኤል ሲሲ፣ ፕረዚደንት ኤርትራ፣ ንጉስ ዮርዳኖስ፣ ንጉስ ባሕሬን፣ ወራስ ዓራት ስዑዲ ዓረብ፣ ኣሚር ኩአኤትን ኣሚር ኢማራት ዓረብን ከምዝተረኽቡ ተሓቢሩ።
ሓያሎ መራሕቲ ሃገራት ምዕራብን ኣፍሪቃን ነቲ ፕረዚደንት ናይ እናቛዕ ሓጎሰካ መልእኽቲ እኳ እንተሰደድሉ ኣብ ስነ ስርዓት ምፍጻም ቃለ-መሓላ መበል 8 ፕረዚደንት ሪፖብሊክ ግብጺ ግና ኣይተረኽቡን።
ካብ ዞባውን ኣህጉራውያን ጉዳያት ተነጺሉ ዝርከብ ፕረዚደንት ኤርትራ ኣቶ ኢሳይያስ ኣፈወርቂ’ውን ኣብዚ ናይ ቃስነ ስርዓት ምፍጻም ቃለ መሓላ ፕረዚደንት ኤል ሲሲ ዝተረኽበሉ ምኽንያት፣ ብጉዳይ ናይልን ምህናጽ ዲጋ ሚልዮነዮምን ኣብ መንጎ እቲ ኢትዮጵያን ግብጽን እናሓርፈፈ ክመጽእ ንዝጸንሐ ዲፕሎማስያውን ፖለቲካውን ዝምድናታት ንምኽሳብ ዝዓለም’ዩ ክብሉ ተንተንቲ ይጠቕሱ’ዎ።
ግጽብን ኤርትራን ስትራቴጂያዊ ዝምድና ከምዘይጸንሐን ዝፍለጥ ኮይኑ፣ ፕረዚደንት ኢሳያይስ ኣፈወርቂ ብቀጻሊ ኣብ ዘካይዶ ቃለ መጠይቕ ነቲ ግብጺ ምስ ኣመሪካ ዘለዋ ጥቡቕ ዝምድና ክነቅፍን ንግብዚ ከነኣእስን’ዩ ዝስማዕ።
=========================================


text:
ብዕለት 08 ግንቦት 2011 ንጉዳይ ስደተኛታት ዝምልከት ዕውት ክልትኣዊ ርክባት ኣብ ካርቱም ሱዳን ተኻይዱ።ብወገን ሱዳን ዝተረኽቡ፡ ካብ ሚኒስትሪ ወጻኢ ጉዳያት ኣምባሳደር መሓመድ ሓምድ፣ ኣብ ወጻኢ ጉዳያት ሓላፊ ቐርኒ ኣፍሪቓን ሃገራት ኣዕራብን ወ/ሮ ሳልማ ሓሰን ሓላፊት ስድተኛትት ቐርኒ ኣፍሪቓን
Eritrean refugee solidarity for change
Enough!! Enough!!
No more dictatorship in Eritrea!!
We are innocent Eritrean political refugees!!
We call for the full-fledged implementation of the UN sanctions over the Isayyas regime!!
Eritrean refugee solidarity for change
Enough!! Enough!!
No more dictatorship in Eritrea!!
We are innocent Eritrean political refugees!!
We call for the full-fledged implementation of the UN sanctions over the Isayyas regime!!
ድሕሪ’ዚ ኹሉ ኣማኢት ኤርትራውያን ዘጥፍአ መቕዘፍቲ ማእከላይ ባሕሪ፡ ገለ ካብቶም ብሕታዊ ገንዘባዊ መኽሰቦም ጥራይ ዘቋምቱ ዘይሕጋውያን መሰጋገርቲ፡ ብፍላይ ድማ ወዲ ቐሺ ተባሂሉ ዝፍለጥ መሰጋገሪ፡ ነቶም ካብ ቅልውላው ሊብያ ኣምሊጦም ኣብ ቱኒዝያ ኣብ ግዝያዊ መዕቆቢ ዝርከቡ ኤርትራውያን ስደተኛታት፡ ‘ናብ ጥልያን ብቐጥታ እትኣቱ ተተኣማምን መርከብ ኣዳልየ ኣለኹ’ ዝብል ግጉይ ሓበሬታ ብምዝርጋሕ ናብ ሊብያ ተመሊሶም ጃልብኡ ክመልኡሉ ይጽውዖም ምህላዉ ምንጭታት ይሕብሩ ኣለዉ።
(ነዚ እንደገና ብተወሳኺ ሓበሬታ ዝተመሓየሸ ዜና ንምርኣይ ብሰማያዊ ሕብሪ ተጻሒፉ ዘሎ ሕጡበ-ጽሑፋት ተመልከቱ) ነዚ ዘሕዝን ፍጻሜ’ዚ ብዝምልከት ዘዝረኸብናዮ ሓበሬታ ከነስዕበልኩም ምዃና ከምዝሓበርናኩም፡ ብፍላይ ንቑጽሪ ናይቶም ግዳያት ብዝምልከት ዝረኽብናዮ ዝያዳ ዝተጻረየ ሓድሽ ሓበሬታ ከምዚ ዝስዕብ እዩ።
ኣብ ግዜ ሓርነታዊ ቃልሲ ስለናጽነት ዝተወፈዩ ኣቦታትን ኣዴታትን ከምኡ ‘ውን ኣብ ውሽጢ ኤርትራ ሃገራዊ ግቡኦም ዝፈጸሙ መንእሰያት ዝርከቡዎም ኣብ ሚላኖ ዝቕመጡ ኤርትራውያን ስደተኛታ፡ ህዝቢ ኤርትራ ኣብ ናጽነት ጻማ ቓልሱ ከምዘይረኸበ ምስ ኣሰና ኣብ ዝገበሩዎ ሓባራዊ ዘተ ገሊጾም።
ካብ ሊብያ ናብ ዓዲ ጥልያን ክሰግሩ ቅድሚ ሰሙን ዝተበገሱ ዳርጋ ኩሎም ኤርትራውያን ምዃኖም ዝንገረሎም 335 ስደተኛታት ደሃይ ኣጥፊኦም ከምዘለዉ ገለ ቤተሰቦም ምስኣቶም ዝርከቡ ኤርትራውያን ምስናይ ከቢድ ጭንቀትን ስግኣትን ሓቢሮም።
ጋንታ ኣመሪካ ምስቶም ኣብዚ ሕጂ እዋን ኣብ ሊብያ ዝካየድ ዘሎ ንሊብያ ዘዕኑን ነቲ ስልጡን ዓለም ዘሕዝንን ኲናት ሕድሕድ ኣብ ትሪፖሊ ተቐርቂሮም ዝርከቡ ስደተኛታት ኤርትራውያን ዘካይዶ ርክብ ይቕጽሎ ኣሎ።
ካብ ርሑቕን ቀረባን ከባቢታት ኦስሎ፡ ነርወይ ዝመጽኡ ግዱሳት ኤርትራውያን፡ ነቶ ኣብ ዝተፈላለያ ከባቢታት ሰሜን ኣፍሪቃ ብፍላይ ድማ ኣብ ሊብያን ሲናይን ሕሱም ግፍዕታት ዝወርዶም ዘሎ ኣሕዋቶም ኤርትራውያን ስደተኛታት ንምርዳእን ጉዳዮም ንዓለም ንምቅላሕን ዝዕላምኡ ሰላማዊ ሰልፊ ኣካይዶም።
ኣብ እስራኤል ዝርከቡ ስደተኛታት ኤርትራውያን ሞትን ጥይትን ህግደፍ ተሳጊሮም ምድረ በዳ ሳሃራ ሰጊሮም፡ ዝፈትውዎምን ዘፍቅርዎምን ኣሕዋቶምን ኣሓቶምን ኣብ በረኻ ሲና ንኣሞራ ብሰንኪ ህግደፍ ወፍዮም ኣብ እስራኤል ዕቑባ ዝሓተቱ መንእሰያት ማእለያ የብሎምን።
ኣዲስ ኣበባ ዩኒቨርሲቲ፡ ሎሚ ዘበን፡ ካብቶም ኣብ ኢትዮጵያ ኣብ ዝርከባ መዓስከራት ስደተኛታት ተዓቝቦም ዝጸንሑ 100 ኤርትራውያን መንእሰያትከስተምህር ፍቓደኛ ኮይኑ፡ ድሮ ዳርጋ 90 ካብ ሚእቲ ናይቶም ሕጹያት ንምህርቲ ኣብ ምቅርራብ ከምዝርከቡ ምንጭታት ሓቢሮም።
ብመሰረት’ቲ ሓበሬታ፡ እቶም 3 ደቅንስትዮ ዝርከባኦም 12 ኤርትራውያን ካብ 2-17 ኣዋርሕ ኣብ ቤት-ማእሰርቲ ግብጺ ክሳቐዪ ድሕሪ ምጽናሕ ‘ዮም ብ 3 መስከረም ኣዲስ-ኣበባ ኣትዮም፡፡ እቶም 7 ኣባላት ሓይልታት ምክልኻል ከምዝነበሩ ‘ውን እቲ ሓበሬታ የመልክት።
ኣብ ምስሪ፡ ኣብ ሓውሲ ደሴት ሲናይ ኣብ እትርከብ ከተማ፡ ሓያለ ኤርትራውያን ዝርከቡዎም 70 ስደተኛታት ብነጋዶ-ሰብ ኣብ ትሕቲ-መሬት ብሰንሰለት ተኣሲሮም ከም ጅሆ ተታሒዞም ድሕሪ ምቕናይ፡ “5 ሽሕ ዶላር ኣረክቡ ወይ ድማ ህይወትኩም ክትስእኑ ኢኹም” ተባሂሎም፡ ብኤለትሪክ ክፍልታት ኣካላቶም እናነደደ ይሳቐይዩ ከምዘለዉ፡ ዛጊት 10 ካብኣቶም ብኣሰቃቒ መንገዲ ከምዝተቐትሉ፡ እቶም ዝተረፉ ኸኣ ህይወቶም ኣብ ከቢድ ሓደጋ ከምዘሎ ምንጭታት ሓቢሮም።
ግዱሳት ኤርትራውያን ካናዳውያን ምስ ኣባል ባይቶ ሰልፊ ሊበራል ሚስተር ጀራርድ ከነዲ ብ29 መጋቢት ብምርኻብ ንኩነታት ኤርትራን ኤርትራውያን ስደተኛታትን ዝምልከት ሰፊሕ ዘተ ኣካይዶም።
ካብ 14 ክሳብ 21 መጋቢት 2010 ኣብ ዝነበረ ግዜ ጥራይ 412 ኤርትራውያን ስደተኛታት ብወገን ራማ፡ ግርሁ ስርናይን ዛላንበሳን ናብ ኢትዮጵያ ከም ዝኣተዉ ምንጭታት ሰልፊ ደሞክራሲ ህዝቢ ኤርትራ ካብቲ ከባቢ ሓቢሮም። ናይዞም ኣባላት ክፍላተ ሰራዊት 19ን 53ን ዝነበሩ 123 ወተሃደራት ዝርከብዎም ኤርትራውያን ዝርዝር ኩነታት ከምዚ ዝስዕብ እዩ።
ካብ 14 ክሳብ 21 መጋቢት 2010 ኣብ ዝነበረ ግዜ ጥራይ 412 ኤርትራውያን ስደተኛታት ብወገን ራማ፡ ግርሁ ስርናይን ዛላንበሳን ናብ ኢትዮጵያ ከም ዝኣተዉ ምንጭታት ሰልፊ ደሞክራሲ ህዝቢ ኤርትራ ካብቲ ከባቢ ሓቢሮም። ናይዞም ኣባላት ክፍላተ ሰራዊት 19ን 53ን ዝነበሩ 123 ወተሃደራት ዝርከብዎም ኤርትራውያን ዝርዝር ኩነታት ከምዚ ዝስዕብ እዩ።
ካብ 23 ለካቲት ክሳብ 10 መጋቢት 2010 ኣብ ዘሎ ግዜ ጥራሕ 1523 ኤርትራውያን ስደተኛታት ናብ ሱዳን ኣትዮም። ዝርዝር ናይ’ዞም ናብ ሱዳን ዝኣተው 1523 ስደተኛታት ድማ፡ ከም’ዚ ዝስዕብ ኢዩ።
ካብ 23 ለካቲት ክሳብ 10 መጋቢት 2010 ኣብ ዘሎ ግዜ ጥራሕ 1523 ኤርትራውያን ስደተኛታት ናብ ሱዳን ኣትዮም። ዝርዝር ናይ’ዞም ናብ ሱዳን ዝኣተው 1523 ስደተኛታት ድማ፡ ከም’ዚ ዝስዕብ ኢዩ።
ኣብ ማያዊ ክሊ ማልታ ናይ ሞት ሓደጋ ኣንጻላልዩዎም ዝነበረ ‘ሞ ብሓለዋ ባሕሪ ማልታ ዝደሓኑ 106 ዳርጋ ኹሎም ኤርትራውያን ምዃ’ኖም ዝእመነሎም ስደተኛታት ማልታ ኣትዮም ከምዘለዉ ብዝተፈላያ ማዕከናት ዜና ማልታ ተረጋጊጹ። ቪድዮ ንምርኣይ ኣብ ታሕቲ ተመልክቱ።
ኤርትራውያን ስደተኛታት ጽዒና ካብ ሊብያ ናብ ኤውሮጳ ኣብ ጉዕዞ ዝቐነየት ጃልባ፡ ኣብ ማእከላይ ባሕሪ ኣብ ኣህጉራዊ መስመር ምስ በጽሐት ነዳዲ ወዲኣ ጠጠው ኢላ ከምዘላ ‘ሞ ኣብ ናይ ጥፍኣት ሓደጋ ከምዝነበሩ ተሳፈርታ ተደጋጋሚ ናይ ረዲኤት ጻውዒት ይገብሩ ከምዘለዉ ብመርበብ ሓበሬታ ኣሰና ነጊርናሎም ዝነበርና ግዳያት፡ ድሒኖም ከምዘለዉ ትማሊ ምሸት ዝረኸብናዮ ገና ምርግጋጽ ዘድልዮ ኣፈናዊ ሓበሬታ የረድእ።
ሓንቲ ኤርትራውያን ስደተኛታት ጽዒና ካብ ሊብያ ናብ ኤውሮጳ ዝተበገሰት፡ ዝነቐለትሉ ዕለት ዘይተፈልጠ ጃልባ፡ ኣብ ማእከላይ ባሕሪ ኣብ ኣህጉራዊ መስመር ምስ በጽሐት ነዳዲ ወዲኣ ጠጠው ኢላ ከምዘላ ‘ሞ ኣብ ናይ ጥፍኣት ሓደጋ ከምዝርከቡ ተሳፈርታ ተደጋጋሚ ናይ ረዲኤት ጻውዒት ይገብሩ ኣለዉ።
– ፍሉይ ዋዕላ መራሕቲ ኣፍሪቃ፡ ንዶባዊ ምስሕሓብ ኤርትራን ኢትዮጵያን ልዑል ቀዳምነት ሂቡ ዘትዩሉ።
– ሓይልታት ጸጥታ ምስሪ ኣብ ዶብ ምስርን እስራኤልን ሓደ መንነቱ ዘይተፈልጠ ተጓዓዛይ ስደተኛ ክቐትሉ ኸለዉ ንሓንቲ ኤርትራዊት ጓለንስተይቲ ከቢድ መውጋእቲ ከምዘውረዱላ ሮይተርስ ሓቢሩ።
– ሪፖርትተርስ ዊዝ ኣውት ቦርደርስ ኣብ ዘውጽኦ መግለጺ፡ “ብጸላእቲ ነጻ ፕረስ ዝኾኑ መንግስታት ሓያለ ጋዜጠኛታት ዓለም ሃለዋቶም ጠፊኡ ኣሎ” ይብል።
በዓልቲ መዚ ሕቡራት መንግስታት ኣመሪካ ጀንዳይ ፍሬዘር ንኣብ ኣሰመራ ዘሎ ጃንዳ ኣብ መዝገብ ግብረ-ሽበራ ክሰፍር ኣመልኪታ ምንባራ ዝዝከር ሓቂ ኢዩ። ኢሰያስን ንነብር በሃልቲን ዓንቀሮም ክሳብ ዝቕደድ ኣውያት ከስምዑን ዘይኳሕኮሕዎ ማዕጾን ተርባጽን እውን ኣይነበረን። ንኣመሪካ ኮነ ንካልኦት ሃገራትን ይተሓደሶም እንበር ንብዙሓት ምሁራትን ለባማትን ዓበይትን ሃገራውያን ግን ፍሉጥን ብሩህን ነይሩ። Terrorist
ካብ ገማግም ሊብያ ተበጊሶም ብማእከላይ ባሕሪ ናብ ኢውሮጳ ክሳገሩ ዝፈተኑ፡ ዓረባውን ኣፍሪቃውን መበቆል ዘለዎም ልዕሊ 200 ስደተኛታት ጃላቡኦም ድሕሪ ምጥሓለን ሃለዋቶም ኣብ ኣጣራጣሪ ኩነታት ወዲቑ ከምዘሎ ዝተፈላለያ ማዕከናት ዜና ዓለም ኣቃሊሐን።
ማእከላይ ባሕሪ ሰንጢቖም ማልታ ብምጕሳይ ሓደገኛ ጉዕዞ ዝፈጸሙ ዝበዝሑ ኤርትራውያንን ኢትዮጵያውያንን ዝርከቡዎም 250 ስደተኛታት ኣብ ላምፐድሳ ኢጣልያ ከምዝኣተዉ ታይምስ ዝተባህለ ናይ ማልታ ጋዜጣ ሓቢሩ።
ብመንግስቲ ሱዳን ተኣሲሮም ዘለዉ ኣማኢት ኤርትራውያን ናብ ኤርትራ ከይምለሱ ጻዕርታት ይካየድ ከምዘሎ ኣቶ ሓጅ ዓብደል ኑር ካብ ሰልፊ ዲሞክራሲ ኤርትራ ገሊጹ።
መንግስቲ ሱዳን፡ ካብ ሓሙስ 12/07 ኣትሒዙ ኣብ ካርቱም መጠነ ሰፊሕ ግፋ ኤርትራውያን ስደተኛታት የካይድ ከምዘሎ ምንጭታትና ካብ ካርቱም ሓቢሮም።
ግዳያት ግጭት ኤርትራ ኢትዮጵያን (1998-2000) ዝኾኑ፡ 700 ኣብ ኢትዮጵያ ተዓቝቦም ዝጸንሑ ኤርትራውያን ስደተኛታት ተወለድቲ ብሄረ ኩናማ፡ መሰል ዑቕባ ተዋሂቡዎም ኣብ ኣመሪካ ሓድሽ ህይወት ክጣየሱ ናብ ኣመሪካ ይኸዱ ከምዘለዉ ላዕዋይ ኮምሽነር ስደተኛታት ውድብ ሕቡራት ሃገራት ኣፍሊጡ።


text:
ክሳብ መርዛም ክታበት ኮሮና ንኸትበኩም: ኣብ ገዛኹም ተዓጸኹም ጽንሑ። ድሕር ግን ተሰሪዕኩም መርዚ “ፈውሲ” ኮሮና ክትክተቡ ኢኹም!! እዚ ሕማም ተላባዒ ኮሮናቫይረስ እንዳተባህለ ዝባራዕ ዘሎ ዓለምለኻዊ ፕሮፓጋንዳ, ንህዝቢ ዓለም ንምርዓድ ኣምበር: ሕማም ተላባዒ ኮሮና ዝብሃል የልበን። Revelation 12:9 “….that old serpent, called the Devil, and Satan, which deceiveth the whole world.”God is Perfection in all things. They invert all things: Sickness is health; ugly is beautiful, false is true, injustice is justice, hate is love, misery is bliss, and vice versa.
Eugenics ካብ ቋንቋ ግሪኽ ዝወጸ ቃል ኮይኑ ጭዋ ወለዶ ብህለትዩ። እዚ ኣምርዚ ብግሪኻዊ ፈልስፋ ፕላቶ ቅድሚ 2400 ዓመታት ዝተጀመረ ነበረ። እዚ ፍልስፍናዚ ብዛዕባ ምጽናዕቲ ዘራእቲ ወይ መበቆል ደቂሰባትን፣ ማሕበራዊን ዝምልከት ትምህርቲ እዩ። እቲ ቀንዲ ጽንሰሓሳብ እዚ ፍልስፍናዚ ድማ ንሕብረተሰብ ተጽዕኖ ዝኾኑ ሰባት፣ ማለት ንሕብረተሰብ ሸኸም ዝኾኑ “undesirable” qualities (termed “negative” eugenics) ሰባት ከም ስንኩላት ወይ ሕሙማት ሰባት ኣልጊስካ፣ ነቶም ጥዑያት ዝኾኑ “desirable” traits (termed “positive” eugenics) ጥራይ ካምዝፋረዩ ምግባር ዝብል ነበረ። እዚ ማለት ድማ ብዝሒ ህዝቢ ምጒዳል እዩ ዓላምኡ።
Platon (Old Greece Πλάtwv Plátōn, Latin Plato; 428/427 BC)
Thomas Robert Malthus ዝተባህለ እንግሊዛዊ ፈላስፋ ብግምት ብ14 ወይ 17 የካቲት 1766 ዓ.ም.ፈ. ኣብ ዎቶን ዱርኪንግ ዝተባህለ ቦት ኣብ ዓባይ ብሪጣንያ ዝተወልደ። ብ29 ታሕሳስ 1834 ዝሞተ እንትግሊዛዊ ፈላስፋ ነበረ። እዚ ሰብዚ ኣብቲ ብግሪኻዊ ፈላስፋ ፕላቶ ዝጀመሮ መጽናዕቲ ወለዶን ዓሌት ወዲሰብ ተመርኲሱ ምርምሩ ጀመረ።
PRINCIPLE OF POPULATION ዝብል መጽሓፉ ድማ ዓለም (መሬት) ብጂኦመትሪ ብትርብዒት ሜተር (ትርብዒት ሜተር) እያ ትዕቀን፣ ወዲሰብ ድማ ብቚጽሪ (mathematics) እዩ ዝዕቀን ካብ ዝብል ኣምር ተበጊሱ: ትንታኔኡ ይጅምር። እቲ ትንታኔኡ ድማ መጎታዊ እዩ ዝነበረ። ስለዚ ኣምብኣር ቶማስ ሮበርት ማልቱስ፣ ኣብቲ ብ1798 ዓ.ም.ፈ. መሰረታዊ መምርሒ ህዝቢ (Essay on the Principle of Population) ዝብል መጽሓፉ ዘዳለዎ ሓተታ፣ ብዝሒ ሓደ ሕብረተሰብ፣ ንቊጠባዊ ምዕባሌ ሓደ ህዝቢ ጠንቂ ቊጠባዊን ማሕበራዊን ክኸውን ስለዝኽእል፣ ክጎድል ኣለዎ::
መኽንያት፣
ንኣብነት፣ ሓንቲ 40 ትርብዒት ሜተር ዝግፍሓታ ገዛ ሓንሳብ ምስተሰረተትን ምስተሃንጸትን፣ ካብቲ ዘላቶ ስፍሓት ኣይትውስኽን እያ። ወድሰብ ግን ከምታ ዕቅንቲ ገዛ ከይተባዝሐ ዘይኮነስ፣ እንዳተፋረየን) እንዳተራብሐን ስለዝኽይድ፣ ቁጽሩ ወይ ብዝሑ እንዳዛየደ እዩ ዝኸይድ። ማለት፣ ክልተ ሰብ ሓዳር (ሰብኣይን ሰብይትን) 4 ቆልዑ እንተድኣ ወሊዶም፣ እቶም 4 ቆሉዑ ድማ እንደገና ምስዓበዩ ኣርባዕተ ቆልዑ ወሊዶም፣ እቲ ብዝሒ ሕብረተ-ሰብ ወይ ህዝቢ መግቢ ወይ ቁጠባ ኣይክኣኽሎን እዩ ይብል። ብማተማቲክስ ፕሮግረስዮን እንዳወሰኸ ስለዝኸይድ: እቲ ቁጠባ ወይ መግቢ ድማ እንዳበዝሐ ክኽይድ ስለዘለዎ፣ ቁጠባዊ ጸገም ክፍጠር እዩ ይብል ቶማስ ሮበር ማልቱስ። ኣብዚ መጎታዊ ኣምርዚ ተመርኲሱ እምብኣር ቶማስ ሮበርት ማልቱስ፣ እታ መሬት ነቲ እንዳተራብሐ ዝቕጽል ሕዝቢ ንሓዋሩ ክትኣኽሎ ስለዘይትኽእል ክጎድል ኣለዎ። ስለዚ እቲ መስርሕ ምጒዳል ድማ ብውግእን፣ ብጥሜትን፣ ብሕማምን ክኸውን ኣለዎ ዝብል ስነሓሳብ ኣዳላወ።
ቻርለስ ሮበርት ዳርዊን ዝተባህለ እንግሊዛዊ ተመራማሪ ስነፍልጠት (ፈላስፋ)ብ12.የካቲት 1809 ዓ.ም.ፈ. ክሳብ 1882 ዓ.ፈ. ዝነብር ዝነበረ: ኣብቲ THE ORIGIN OF SPECISE ዝብል ዘዳለዎ ክልሰሓሳባዊ መጽሓፉ: ከምዚ ዝስዕብ ኢቮሉሽን ቲዮሪ ኣቕሪቡ። ካብቲ ብዙሕ ተመራሚሩ ዘቕሮቦ መጽናዕታዊ ምርምራት ወይ ክልሰሓሳብ ሓደ እቲ ብ1864 ዓ.ም.ፈ. ዘቕረቦ Survival of the Fittest :ከምኡውን ብ1852 ዓ.ም.ፈ. ዘቕረቦ”Theory of population“ ዝብልን ክልሰ-ሓሳብ፣ ምስዚ ዝቐርብ ዘሎ ትሕዝቶ ዓንቀጽ ዝመሳሰል ስለዝኾነ ለሊና ኣውጺኣና ከምዚ ዝስዕብ ክንጠቅስ ኢና።
ብሕጽር ዝበለ እቲ ዝሓየለ ጥራይ እዩ ዝድሕን ይብል። እዚ ማለት ድማ ንኣምነት ኣብ ኣግራብ ጥራይ ዘሎዎ ቦታ ሓንቲ ጂራፍን ሓንቲ በጊዕን ክነብራ ዝኽእላ: እታ ነዊሕ ክሳዳ ጂራፍ ካብቲ ገረብ ቆጽሊ ቀንጢባ ክትጸግብ ከላ: እታ በጊዕ ግን ካብ ነዊሕ ገረብ ኣንጢጣ ቆጽሊ ክትበልዕ ስለዘይትኽእል: ክትነብር ኣይትኽእልን እያ ማለቱ እዩ። ኣብዘ ንነብረላ ዘሎና ዓለም ዝኸይድ ዘሎ መግዛእትን ምሕደራን እንተድኣ ንዕዘቦ ኣሊና፣ ኣብቲ ቻርለስ ዳርዊን ዘዳለዎ ክልሰ ሓሳብ ዝተመርኮሰ መምርሒ ሒዘን እየን ኩለን ሓያላት ዝብሃላ ሃገራት ዓለም ንባህርያዊ ጸጋ ሃገራት ኣፍሪቃ ዝዘምትኦ ዘለዋ። እወ፣ እቲ ዝሓየለ እዩ ባህርያዊ ጸጋ እቶም ድኹማት ዘሚቱ ሃብቱ ዘደልብ ዘሎ። ሓቂዶ ሓሶት? ንመረዳእታ፣ ሃገራት ኣፍሪቃ ካብ ዘመነ ባርነት ጀሚረን: ክሳብ ኮሎንያል መግዛእቲ፣ ካብ ኮሎንያል መግዛእቲ ጀሚረን ክሳብ ኮሎንያል መግዛእትን፣ ክሳብ ሃጸይነትን ጽዮንነትን፣ ከምኡውን ክሳብ ሎሚ፣ ከምቶም ኢውሮጳውያንን ኣሜሪካውያንን ኣጽዋርን ሓይልን ስለዘይብለን፣ ሃብተን ተጓሕጒሑ ንኤውሮጳን ንኣሜሪካን ዝውሕዝ ዘሎ። ህዝቢ ኣፍሪቃ ድማ ዘይተኣደነ ባህርያዊ ጸጋ ተዓዲሉ ከሎ: ኣጽዋርን ቴክኖሎጂን ስለዘይወነነ፣ ተጸባዪ ኮይኑ ይነብር ኣሎ።
Sir Francis Galton ዝተባህለ እንግሊዛው ተመራማሪ፣ ብ16 የካቲት 1822 ዓ.ም.ፈ. ተወሊዱ: ክሳብ 1911 ዓ.ም.ፈ. ይነብር ነበረ። እቲ ዓውዲ ምርምሩ ድማ፣ ባህርያዊ (Eugenik)፣ ዘርኢ ወድሰብን፣ ጆግራፍን፣ መትሮሎጊን፣ ከምኡውን፣ ኣእምራዊ ክእለንትን (ኢንተለጀንስን)፣ ተውህቦ ፍሉይ ክእለትን ክኸውን ከሎ፣ ብፍላይ ድማ ብዛዕባ ኣፍሪቃ እዩ ዝመራመር ነይሩ። ንሱ ወዲ ሓወቡኡ ንቻርለስ ዳርዊን እዩ ዝነበረ። ተወሳኺ ዝገበሮ መጽናዕቲ ድማ ብዛዕባ ስነ-ኣእምራዊ ምርምር ነበረ። ከምኡውን ብዛዕባ ብልሓትን ልቦናን (Intelligence quotient) ተባላሕነትን (Kreativity) ዓሚቚ ምርምር ዘካየደ ተመራማሪ ነበረ። እቲ ቀንዲ ዓላማ መጽናዕቱ ድማ: ብሉጻት ሰባት ጽዓዱ ምዃኖም ኮይኑ ብስነኣኣምራዊ ሜላ ገርካ ብኸመይንሓደ ሕብረተሰብ ክትቆጻጸሮ ከምትኽእል መጽናዕቱ ዘካየደ ተመራማሪ ነበረ። ኣብዚ በጺሕናዮ ዘሎና ዘመን ስነኣምራዊ ወፍሪ ኣብ ዝልዓለ ጥርዙ በጺሕ ከምዘሎ ክነስተብህል ንኽእል። ብርግጽ እቲ Sir Francis Galton ዝተመራመሮ ብዛዕባ ስነኣምራዊ ትሙርቲ: ንኣዎንታዊ ስራሕ እንተዝውዕል ነይሩ: ኣብ ዓለም ገጂፍ ሓባራዊ ጥቕሚ መምጸኤ ነይሩ። እቶም ነዞም ኩሎም ዘዋፍሩዎም ዝነበሩ ግና እቶም ሕቧኣት ሕይልታት ንዓለም ዝገዝኡዋ ስለዝኾኑ እቲ ኩሉ ካብ ፕላቶ ግሪኻዊ ፈልስፋ ጀሚሩ ክስብ ሎም ዝተኻየድ ምርምርን መጽናዕቲን: ንረብሂኣኦም ጥራይ ውዑሉው ክኢሎም።
Margaret Sanger ዝተባህለት ኣሜሪካዊት ከም ነርስ ኮይና ከተገልግል ድሕሪ ምጽናሓ ብ1942 ዓ.ም.ፈ. ሓደ ምክልኻል ወሊድ ዝብል ማሕበር መስሪታ:: ምክልኻል ወሊድ ክግበር ኣለዎ ድኻታት ክወልዱ የብሎምን ዝብል Planned Parenthood መስረተት። ኣብዝ ጎኒ ጎኒ ፍልስፍናኣ እቶም ጭዋታት ዓሌት ግና ክባዝሑ ኣለዎም ዝብል ፍልስፍና ሒዛ እያ ተበጊሳ። እቲ ተበግሶ ግና ከምቶም ካልኦት ኣብ ላዕሊ ዝጠቐስናዮም ፈላስፋታት ብድሕሪት ኮይኖም ዘዋፈሩዋ ሕቧኣት ሓይልታት ነይሮምዮም። እቶም ብሉጻት ኢሎም ንነብሶም ዝቕርቡዋን ክነብሩ እቲ ድኻን ክጸንት ቀንዲ ዓላማኦም እዩ።
Thomas John Watson, Sr. ብ17 የካቲት 1874 ኣብ Campbell, New York;ተወሊዱ:: ካብ ስኮትላንድ ብ1840 ዓ.ም.ፈ ንኣሜሪካ ዝተሰደ እንግሊዛዊ ወዲ ስኮትላንድ እዩ ዝነበረ። ብ 19 ሰነ 1956 ዓ.ም.ፈ. ድማ ዓሪፉ። እዚ ሰብዚ ካብ ክሰብ 1956 ዓ.ም.ፈ ኣሜሪካዊ ብዓል ትካል፣ ማለት ማናጀር ትካል ኣይቢኤም (IBM.) እዩ ዝነበረ። ኣብ እዋኑ እቲ ልዑል ኣሜሪካዊ ነጋዳይ ነበረ።
Thomas John Watson, Sr.
Thomas John Watson, Sr. ኣብ ጀርመን ብናዚ ዝተባርዐ 2ይ ኲናት ዐለም: ኣንጻር ፖላንድ ዓቢ ኢድ ዝነበሮ ወናኒ ትካል ኣይቢኤም (IBM.) ዝነበረ እዩ። ኩሎም ጀነራላት ጀርመን ብናዚ ተወንጂሎም ኣብ ቤት ፍርዲ ኑርንበርግ ንሞት ክፍረዱ ከለው Thomas John Watson, Sr. ግን: ቀንዲ ተዋስኣይ ናዚ ክነሱ ብነጻ ንግዲ ትካል (IBM.) ከካይድ ቀጸለ። እዚ ድማ ግሁድ እዩ ብድሕሪ ቶማስ ጆን ዋትሶን ስዉራት ሓይልታት ከምዝነበሩ። ኣብ መወዳእታ ምስ ኣረገ ነቲ ትካል IBM ንወዱ ቶም ዋትሶን ኣውሪሱዎ።
William “Bill“ Henry Gates III ብ 28. Oktober 1955 ኣብ Seattle,California USA ዝተወልደ፣ ኣሜሪካዊ ወናኒ እቲ 110 ቢልዮን US-Dollar ዝግመት ትካል ሚክሮሶፍት እዩ። ስለምንታይ ቢልግይት ወናኒ ማይክሮሶፍት ክኸውን በቒዑ ንዝብል ሕቶ ድማ፣ ቢልገይት ካብ ማይቤት ቶማስ ጆን ዋትሶን ስለዝኾነ፣ ምስጢር ሲስትም ኣይቢኤም ሶፍትዋረ ብቐሊሉ ክረኽቦ ስለዝኸኣለ እዩ። መኽንያቱ ኣዲኡ ወላዲቱ ንቢልገይት ድማ ኣብ ዝልዓለ ጽፍሒ ትካል ኣይቢኤም (IBM) ትሰርሕ ስለዝነበረት ነቲ ምስጢር ንምቕዳሕ ቀሊል ስለዝነበረ እዩ። ቢልገይት እቲ ሲስተም ፕሮግራም ካብ ኣይቢኤም (IBM) ቀዲሑ እዩ ማይክሮሶፍት ሶፍት ዌር ዝምሃዘ። ቢልጌት ኣብዚ እዋንዚ ወናኒ ክሳብ 110 Milliarden US-Dollar ዝግመት ትልካል ሚችሮሶፍት ጥራይ ዘይኮነን፣ ምስ ብዓልቲ ቤቱ ዝውንኖ Bill & Melinda Gates Foundation ዝብሃል ትካል ድማ ኣሎዎ። እዚ ትካልዚ ኣስታት 37 US-Dollar ቢሊዮን ዝግመት ካፒታል ኣሎዎ።
William “Bill“ Henry Gates III ራዛ ናየቡኡ ሓዛ!
Bill Gates’ father, William H. Gates Sr.፣ has long been involved with the Eugenics group Planned Parenthood, a rebranded organization birthed out of the American Eugenics Society. In a 2003 interview with PBS’ Bill Moyers, Bill Gates admitted that his father used to be the head of Planned Parenthood, which was founded on the concept that most human beings are just “reckless breeders” and “human weeds” in need of culling.
ምስ ብዓልቲ ቤቱ Bill & Melinda Gates Foundation ኣስታት 28 ቢልዮን
ዝግመት ይውንኑ። ነዚ ኣብ ቆርበት ዝጠብቕ ኤለክትሮኒክ ቺፕ ድማ ድሮ እታ ቢልጌትን ሮክፈለር ትካል [The Rockefeller Foundation] እያ ተካይዶ ዘላ። ቢል ጌት ካብ ማይቤት ቶማስ ዋትሶን ኣዩ:: ኣቡኡ ንቢልጌት ዊልያም ገይት ድማ ኣክያዲ ስራሕ (ማናጀር) እቲ ማሕበር ወይ ትካል eugenics፣ Planned Parenthood [Pro Familia]። እዚ ትካልዚ ኣብ ካብ 65 ንላዕሊ ዝኾና ሆስፒታላት ኣሜሪካ ብፍላይ ብዛዕባ ጊኖኮሎጂ Gynocology መደብ ስድራቤት ንምቊጽጻር Family Planning፣ መድሃኒ ጾታዊ ርክብ ጸረ ወሊድ መድሃኒት {Sexual Medicine] ፣ ጥኑሳት ምምርማር Pregnancy Tests,sexually, መከላኸሊ ወሊድ ከም ከኒናን ኮንዶምን Contraceptive transferable illnesses ከምኡውን ቆሉዑ ከይተውልዱ ከምዝወርዱ ምግባር and Terminations of pregnancy ኢድ ዝነበሮ ኮይኑ ብፍላይ እኳድኣ እቲ ረቂቕ ውፍሪ ኣብቶ ገርሀኛታት ጸለምቲ ኣሜሪካውያን እዩ ብጻዕቂ ዝካአድ ነይሩ። ኣወ! እዚ ብኣቦ ቢልግይት ዝምራሕ ትካልዚ ኣብ ኣሜሪካ ብዙሓት ቆልዑ ንኸይውለዱ ብመደብ መከላኸሊ ወሊድ ዝዝርግሕ ዝነበረ ማሕበር እዩ። ብሕጽር ዝበለ ንቊጽሪ ህዝቢ ንክጎድል ዓቢ ተራ ዝነበሮ ትካል እዩ። እዚ Planned Parenthood [Pro Familia] ዝብሃል ትካልዚ ኣባል International Planned Parenthood Federation እዩ። እዚ ትካልዚ ከም መኽሰብ ዘይብሉ ማሕበር ተባሂሉ ዝተመስረተ እዩ። እምብኣር ቢል ገይት ካብ ባዶ ተበጊሱ ኣይኮነን ኣብዚ ሎሚ ዝዋናጨፈሉ ዘል ዕዳገ ክትባትን፣ ኤለክትሮኒክ ቺፕን፣ ራዝ ናየቡኡ ሓዛ ኣምበር፣ ባዕሉ ዝመሃዞ ሓደግኛ ትካል ኣይኮነን። ብድሕሪ መጋረጃ ቢልግይት ድማ እቶም ንህዝቢ ዓለም ከም ቅሕ ዝበሎም ከውሕዱዎን ክምንቁሱዎን ዝመደቡ፣ ወነንቲ ነዳዲ በልዚንን ባንክታትን፣ ፋብሪካታት ኣጽዋርን መድሃኒትን ዝውንኑ ስዉራት ማሕበር ጸልማት እዮም። ኣምብኣር ኣብዚ እዋንዚ ኣብ ውሽጢ ኣሜሪካን ኣብ ኣኼባታት አብ ዓለልምለኽ ኤኮኖሚክ ፎርም ኣኼባታትን ብዙሓት ሃገራትን እንዳተዋናጨፈ ሕዝቢ ዓለም ካብ 7.8 ቢልዮን ኮይኑ ስለዘሎ ክጎድን ኣንተድኣ ኮይኑ ክታበት ክኽተብ ኣሎዎ እንዳበለ ይልፍልፍ ኣሎ። ብፍላይ እኳድኣ ኣብቲ ዓለምለኽ ትካል ጥዕና ዓቢ ተራ ኣለዎ። በዚ ትካልዚ ኣቢሉ ንመላእ ዓለም ዘሎ ሕዝቢ ክታበት ኣንጻር ኮሮና ቫይረስ ክኽተብ ኣሎዎ እንዳበለ ሬክላም ክገብር ዛጊት ጀሚሩ ኣሎ። እቲ ካብ ኩሉ ዝገርም ድማ ኣብዚ እዋንዚ ኮሮናቫይረስ ዝብሃል ተላባዒ ሕማም መጺኡ ኢሎም ንመላእ ዓለም ኣብ ራዕድን ኣብ ሽነራን ኣትያትሉ ዘላ ዓለም፣ ክታበት እዩ ፈውሱ እንዳበለ ቢልጋይት ላዕልን ታሕትን ይብል ኣሎ። እቲ ኣዝዩ ዝገርም ሕዝቢ ዓለም በዚ ሓሶት ዝኾነ ፕሮፓጋንዳ ተዳሂሉ ኣብ ገገዝኡ ተወሺቡ ስለዘሎ ጽባሕ ብጊሓት ክትድሕን ተኸተብ እንተድኣ ተባሂሉ ብዙሕ ህዝቢ ክኽተብ እዩ። ድሕሪኡ እቲ ምጒዳል ብዝሒ ሕዝቢ ዓለም ክጅምር እዩ።
ቢልጌት በዚ ክታበት ኮሮናቫይረስ ተጠቒሙ ንመስኪን ህዝቢ ዓለም ብፍላይ እኳድኣ ንገርሀኛ ህዝቢ ኣፍሪቃ መፈተኒ ክገብሮን፣ በዚ ንግዲዚ ገሩ ካፒታሉ ንኽኻዕብት ዝጓየ ዘሎ ሓደገኛ ላኡኽ መሃንድሳት ሓዲሽ ዓለማዊ ስርዓት እዩ።
ኣብዚ እዋንዚ ብኮሮናቫይረስ ኣምሲልካ ኣብ መላእ ዓለም ልሒሙ ዘሎ ውዲት። በቶም ብመሪሕነት ሄንሪ ኪሲንጀር ዝዓዩ ስዉራት ሓይልታት ዝተፈጥረ ምዃኑ ሰብ ክዝንግዖ የብሉን። ንዓለም ዝገዝኡዋ ዘለው ፕረሲደንትታት ሃገራት ዓለም ዘይኮኑ፣ ብሄንሪ ኪሲንጀር ዝውከሉ ስዉራት ሓይልታት፣ ብጽዮንነትን ሃጸይነትን ዝፍለጡ እዮም። እምብኣር እቶም ኩሎም ፈላስፋታትን ተመራመርትን፣ ካብ ግሪኻዊ ፈላስፋ ፕላቶ ጀሚሩ ክሳብ ሎሚ ዘለው፣ ከም ብዓል ቢል ጌይት (William „Bill“ Henry Gates III) ዘካየዱዎ ምርምርን መጽናዕቲን: እርይ ቁጽር ኣቢሎም ኣብ መደብ ዕዮኦም ሰዂዓም ዝሰርሑሉ ዘለው ንሶም እዮም። እተን ከም ብዓል ቻይናን ሩስያን ኣሜሪካን እንግሊዝን ጀርመንን ፈረንሳን ዘለው መራህቲ ሄንሪ ኪስንጀር ከይመረቖም ኣብ ስልጣን ኣይመጹን እዮም። ኪሲንጀር ድማ እቶም ስዉራት ሓይልታት ጎይቶቱ ዝሃቡዎ መልእኽቲ ጥራይ እዩ ዘበጻጽሕ ኣምበር ባዕሉ ኣይኮነን ዝፍርኾ። ብዙሓት ሊቅውንቲ ከምዘረጋገጹዎ። እዚ ብኮሮና ቫይራስ ገሮም ንመላእ ዓለም ኣብ ራዕድን ሽበራን እጥሒሎሞ ዘለው፣ ብዝረቐቐ ውዲታዊ ሜል ዳርጋ 3ይ ውግእ ዓለም ዝኸደሉ ዘሎ ወፍሪ እዩ። ካብዝ ተበጊሶም ንብዝሒ ህዝቢ ዓለም 6.7 ቢልዮን ንኸጒድሉ እዩ እቲ ቀንዲ ዓላማኣኦም። ብኸመይንሓደ ሕብረተሰብ ክትቆጻጸሮ ከምትኽእል መጽናዕቲ ኣክይዶም ገና ነቲ ኮሮና ቫይረስ እብ ክታበት ኣቃሚሞም ነዚ ኣብ ገገዛኡ ተዕጽዩን ተወሽቡን ዘሎ ህዝቢ ዓለም ንዓ ኮሮና ክይሕዘካ ተኸተብ ክብሉዎ እዮም። ሽዑ ክታበት ዝተኽወትበ ሕዝቢ ክምንቆስ ክጅምር እዩ። እዚዩ እቲ ሕቡእ እጀንዳ ኣምብኣር።xt
William H. Gate Bill
Interview with David Icke regarding covid-19 and Bill Gate. No evidence that Coronavirus srarted in the WUHAN LAB. NO CLAR EVIDENCE THAT COVID-19 IS TRANSMITING FROM PERSON TO PERSON
ሄንሪ ኪሲንጀር መንዩ?
ሄንሪ ኣልፍሬድ ኪሲንጀር (Henry Alfred Kissinger) ክውለድ ከሎ ግን ሃይንስ ኣልፍሬድ ኪሲንጀር (Heinz Alfred Kissinger) ዝብሃል፣ ኣብ ሃገር ጀርመን ከባቢ ኑርንበርግ እትርከም ፉርት ዝተባህለት ከተማ ብ27 ግንቦት 1923 ዓ.ም.ፈ. ካብ ሓደ ዩዳዊ ስድራቤት ዝተወልደ ይሁዳዊ እዩ። ዝመጽእ ዘሎ ወርሕ ግንቦት 98 ዕድመ ክመልእ እዩ። እዚ ሰብዚ ኣብቲ መጀመርያ ስራሕ ክጅምር ከሎ ፖለቲካዊን ዲፕሎማትን ከምኡን ጂኣ ፖለቲካዊ ኣማኻሪ ኮይኑ እዩ ኣብ መንግስቲ ኣሜሪካ ጀሚሩ። ጸኒሑ ድማ ምምሕዳር ፕረሲደንት ኒክሶን ን ጀራልድ ፎርድን ከም ኣማኻሪ ሃገራዊ ድሕነት ኮይኑ ተመዚዙ ክሰርሕ ጀሚሩ። እዚ ሰብዚ ከም ስደተኛ ይሁዳዊ ኮይኑ እዩ ካብ ሃገር ጀርመን ብመኽንያት መንግስቲ ኣዶልፍ ሂትለር ብ1938 ዓ.ም.ፈ.ንሕቡራት ሃገራት ኣሜሪካ ተሰዲዱ። ብ1969 ዓ.ም.ፈ. ከም ኣማኻሪ ሃገራዊ ድሕነት ኮይኑ ክሰርሕ ዝጀመረ። ብ1973 ዓ.ም.ፈ. ድማ ልዑል ስልጣን Secretary of State ሴክረታቲ ሃገር ኣሜሪካ ኮይኑ ተሾመ። ኣብቲ መወዳእታ ኲናት ቬትናም ደው ዝበለሉ እዋን ክልተ መወዳድርቱ ካብቲ ውድድር ምስ ኣንሰሓቡ ሄንሪ ኣልፍሬድ ኪሲንጀር ግን ይሁዳዊ ስለዝኾነ ዓለምለኻዊ ኖበል ሰላም ሽልማት ተሸሊሙ። ሄንሪ ኣልፍሬድ ኪሲንጀር ካብ መጀመርያ ጀሚሩ ኣባል ሰልፊ ረፓብሊክ ኣሜሪካ እዩ ዝነበረ።
ንጆን ፎስተር ዱላስ ተኪኡ ድማ ካብ 1969 ክሳብ 1977 ዓ.ም.ፈ. ኣዝዩ ልዑለ ወጻኢ ፖሊሲ መንግስቲ ሕቡራት ሃገራት ኣሜሪካ ነበረ። John Foster Dulles ቅድሚ ሄንሪ ኪሲንጀር፣ ኣብ ምሕደራ ፕረሲደን ደዊት ደ. ኣይዘንሃወር ወጻኢ ጉዳይ ሚኒስተር መንግስቲ ሕቡራት ሃገራት ኣሜሪካ ዝነበረ እዩ። ብዓልቲ ቤቱ ንጆን ፎስተር ዱላስ ጓል እቲ ወናኒ በልዚን ዓለም ሮክፎለር እያ። እዚ ሰብዚ ኣብ ምውላዕ ኲናት ቬትናምን ዝሑል ኲናት ጸረ ኮሚንስትን ቺናን ሶቭየት ሕብረትን እዝዩ ልዑል ተራ ዝተጻወተ ብዓል ስልጣን ነበረ ብ24 ግንቦት 1959 ድማ ዓ.ም.ፈ. ብዛዕባ ጒድይ ኤርትራ ንዝምልከት ድማ፣ ኣብቲ ጆን ፎስተር ዱለስ ወካሊመንግስቲ ሕቡራት ሃገራት ኣሜሪካ፣ ኣብ ውድብ ሕቡራት መንግስታት ዓለም ብ1952 ዓ.ም.ፈ. ከምዚ ዝስዕብ ቬቶ ድምጺ ሃብ፣-
John Foster Dulles
“ብፍትሓዊ ኣመለኻኽታ ድልየት ህዝቢ ኤርትራ ኣብ ግምት ምኣተወ ነይሩ፣ እንተኾነ ግን፣ ብመኽንያት ስትራተጂካዊ ረብሓ ወይ ኣገዳስነት ኣሜሪካ ኣብ ዞባ ቀይሕ ባሕሪ፣ ኤርትራ ምስ መሓዛና ኢትዮጵያ ክትጽመድ ኣሎዋ” ክብል ውሳኔ ደምደመ። ሄንሪ ኣልፍሬድ ኪሲንጀር እንብኣር ንጆን ፎስተር ዱለስ ዝተለሞ መርግጽ ብዛዕባ ኤርትራ ሒዙ እዩ ገና ዝቕጽል ዘሎ።
ሄንሪ ኣልፍሬድ ኪሲንጀር ምስ መንግስቲ ሶቭየት ሕብረትን፣ ምስ መንግስቲ ቻይናን፣ ኣብ ማእከላይ ምስራቕን፣ ማለት ኣብቲ ኣብ መንጎ ሃገራት ኣዕራብን እስራኤልን፣ ዂናት ዘብቀዓሉ እዋንውን ዓቢ እጃም ዝተጻወተ ሰብ ነበረ። ሽስብቲ መፈንቅለ መንግስቲ ሃገር ቺለውን ዓቢ እጃም ዝተጻወተ ብዓል ስልጣን መንግስቲ ሕቡራት ሃገራት ኣሜሪካ ነበረ። ካብኡ ሓደ ሓደ ጂኦ ፖለቲካል ትካል መስረተ።
ሄንሪ ኣልፍሬድ ኪሲንጀር 1969 ዓ.ም.ፈ. ጀሚሩ ክሳብ ሎም 2020 ገና ንዓለም ዝዝውራ ዘሎ ኣዝዩ ዝልዓለ ብዓል ስልጣን ይሁዳዊ እዩ። ክሲንጀር ብዛዕባ ዲፕሎማስያዊ ታሪኽን፣ (On diplomatic history) ዓለምለኽ ምድናን (Iinternational relations) ዝትሕዝትኦም ደርዘን መጻሕፍቲ ዝደረሰ ሰብ እዩ። ብ1974 ዓ.ም.ፈ. ፕረሲደንት ጂሚ ካርተን ኣብ ስልጣን ዝነበረሉ ግዜ፣ ንጉስ ሃይለስላሴ ካብ ስልጣኑ ወሪዱ ግዝያዊ መንግስቲ ደርጊ ኣብ ስልጣን ዝመጸሉ ዘመን እዩ ዝነበረ። ኣብቲ እዋንቲ ደርጊ ኣብ ስልጣን ምስ መጸ ከማኡውን ዝምድና ምስ ሶቭየት ሕብረት ምስተወዓዓለ ባይቶ ሕቡራት ሃገራት ኣሜሪካ፣ ህጹጽ መጋብኣያ ገበረሞ፣ ኢትዮጳያ ኣብ ኢድ ሶቭየት ሕብረት ስለዝወደቐት፣ ንስቲ ክንወቕዖን ክነዳኽሞን ዝጸናሕና ሰውራ ኤርትራ ሓጊዝና ኤርትራ ሓራ ንኽትውጽእ ክንድግፍ ኣሎና ዝብል ዛዕባ ቀረበ። ሄንሪ ኣልፍሬድ ኪሲንጀር ግን ልዕሊ መንግስቲ ኣሜሪካ ኮይኑ፣ ብፍጹም ኣይከውንን እዩ፣ ኤርትራ ሓራ ክትከውን የብላን፣ መኽናያቱ ድማ ኢትዮጵያ ክርስትያን ሃገር ስለዝኾነት ውዒላ ሓዲራ ክትምለስ እያ፣ ኤርትራ ግን እንድሕሪ ክይዳ ኣይትምለስንያ። ስለዚ ነቲ ውድብ ህዝባዊ ግንባር ሓጊዝና ንደርጊ ከምዝስዕር ክንገብር ንኽእል ኢና። ኣብ መወዳእታ ድማ መሳርሒ ናትና ከምዝኸውን ክሰርሕ ኣሎና ክብል፣ ብቬቶ ድምጹ ንጉዳይ ኤርትራ ንኸይፍታሕ ንባይቶ መንግስቲ ኣሜሪካ ኣእመኖ። ብድሕሪኡ ጀብሃ ከምትውቃዕ ብውሳኔ መንግስቲ ኣሜሪካ ተወሰነ። ሻዕብያን ወያኔን ድማ ብፍላይ ኣገልገልቲ መንግስቲ ኣሜሪካ ብሓፈሻ ድማ ትካል ሃጸይ-መጸይ ንክኾኑ ስለዝተወሰን፣ወያኔን ሻዕብያን ንጀብሃ ምስ ስዓሩዋ፣ ብሓገዝ መንግስቲ ኣሜሪካ ብጂሚ ካርተር ኣቢሉ ረቂቕ ዕጥቅን ስንቅን ተመጽዊቱሎም ንደርጊ ንኽስዕሩዎ በቕዑ። ስለዚ እዚ ኲሉ ውዲት እዚ እምብኣር ብሰንኪ ሄንሪ ኣልፍሬድ ኪሲንጀር እዩ ተፈጺሙ። በዚ መኽንያትዚ ድማ ኤርትራ ክሳብ ሎሚ ኣብዚ ዘላቶ ደልሃመት ተሸኺላ ትርከብ። ስለዚ ጉዳይ ኤርትራ ዝፍታሕ ምስ ሞት ሄንሪ ኣልፍሬድ ኪሲንጀር ጥራይ እዩ ክኸውን። ሄንሪ ኣልፍሬድ ኪሲንጀር ክሳብ ሎሚ ንመንግስቲ ኣሜሪካ ጥራይ ዘይኮነስ ንምሉኣ ዓለም ዝገዝእ ዘሎ ኣዝዩ ሓደገኛ ፍጥረት እዩ። ሎሚ ሄንሪ ኣልፍሬድ ኪሲንጀር እርጋን ተሓላሊፉዎ ንክመውት ሎሚ ጽባሕ ዝብል ዘሎ ወዲ 98 ዓመት ኮይኑ ይርከብ።
በቶም ንዓለም ዝቆጻጸሩዋ ዘለው ስዉራት ሓይልታት፣- ወነንቲ ባጤራ (ባንክታት)፣ ወነንቲ ዓለምለኽ ወርቂን ድያመንድን፣ ወነንቲ ዓለምለኽ መድሃኒትን፣ ወነንቲ ዓለምለኽ ኣጽዋር ውግእን፣ ተላኢኹ ብቅድመ ግንባር ብምስላፍ፣ ንኹሎም ዓበይቲ መራሕት ሃገራት ዓለም እንዳ መኸረን እንዳዘወረን ክሳብ ዝመውት (ድሮ ጽባሕ ግንቦት 98 ዓመት ክመልእ እዩ) ብምርኲስ እንዳኸደ ዝገዝእ ዘሎ ብዓል ዓቢ ብዓል ስልጣን እዩ። ኣብዚ ዘሎናዮ መዋእል ሄንሪ ኣልፍሬድ ኪሲንጀር (Henry Alfred Kissinger) ክሳብ ኣብ ጉድጓድ ዝኣቱ፣ ገና ወኪል ስዉራት ኮይኑ ዘገልግል ዘሎ ብዓል ዓቢ ሓይለ ስልጣን እዩ።ሄንሪ ኣልፍሬድ ኪሲንጀር ልዕሊ Donald Trump ኮይኑ እዩ ንመንግስቲ ኣሜሪካ ዝገዝኦ።
Xi Jinping ካብ 2013 ዓ.ም.ፈ. ጀሚሩ ጀነራል ሴክሬታሪ ሰልፊ ኮሚኒስትን፣ ኣቦ-መንበር ማእከላይ ኮሚቴን ወተሃደራዊ ኮሚቴን ሃገር ቻይና ዘሎ እዩ። ሄንሪ ኣልፍሬድ ኪሲንጀር ልዕሊ Xi Jinping ኮይኑ እዩ ንመንግስቲ ቻይኑ ብስዉር ዝገዝኦ። Henry Kisinger and Ethio-Eritrean Issue
ብ1974 ዓ.ም.ፈ. ፕረሲደንት ጂሚ ካርተን ኣብ ስልጣን ዝነበረሉ ግዜ፣ ንጉስ ሃይለስላሴ ካብ ስልጣኑ ወሪዱ ግዝያዊ መንግስቲ ደርጊ ኣብ ስልጣን ዝመጸሉ ዘመን እዩ ዝነበረ። ኣብቲ እዋንቲ ደርጊ ኣብ ስልጣን ምስ መጸ ከማኡውን ዝምድና ምስ ሶቭየት ሕብረት ምስተወዓዓለ ባይቶ ሕቡራት ሃገራት ኣሜሪካ፣ ህጹጽ መጋብኣያ ገበረሞ፣ ኢትዮጳያ ኣብ ኢድ ሶቭየት ሕብረት ስለዝወደቐት፣ ንስቲ ክንወቕዖን ክነዳኽሞን ዝጸናሕና ሰውራ ኤርትራ ሓጊዝና ኤርትራ ሓራ ንኽትውጽእ ክንድግፍ ኣሎና ዝብል ዛዕባ ቀረበ። ሄንሪ ኣልፍሬድ ኪሲንጀር ግን ልዕሊ መንግስቲ ኣሜሪካ ኮይኑ፣ ብፍጹም ኣይከውንን እዩ፣ ኤርትራ ሓራ ክትከውን የብላን፣ መኽናያቱ ድማ ኢትዮጵያ ክርስትያን ሃገር ስለዝኾነት ውዒላ ሓዲራ ክትምለስ እያ፣ ኤርትራ ግን እንድሕሪ ክይዳ ኣይትምለስንያ። ስለዚ ነቲ ውድብ ህዝባዊ ግንባር ሓጊዝና ንደርጊ ከምዝስዕር ክንገብር ንኽእል ኢና። ኣብ መወዳእታ ድማ መሳርሒ ናትና ከምዝኸውን ክሰርሕ ኣሎና ክብል፣ ብቬቶ ድምጹ ንጉዳይ ኤርትራ ንኸይፍታሕ ንባይቶ መንግስቲ ኣሜሪካ ዘእመነ ልዕል በዓል ስልጣን መንግስቲ ኣሜሪካ እዩ።
ቭላድሚር ፑቲን ፕረሲደንት ሃገር ሩስያ እንተኾነውን ኣብ ትሕቲ ቊጽጽር ሄንሪ ኪሲንጀር እዩ።
ካንስለር ሃገር ጀርመን ኣንጀላ መርከል ድማ እታ ጥቡቕ ርክብ ምስ Henry Kissinger ዘለዋ መራሒት እያ።
ዘስደምም! ገንዘብ ሓይሊ ዝኾነሉ ዘመን ኣርኪብና። Money and power as usual. ሓደ ካብ ሚኣቲ (1%) ካብ 50% ሃብቲ ዓለም ወኒኖም ከብቅዑምሏ ብምሉእ ሃብቲ ዓለም ንምውናን ይዋናጨፉ ኣለው። እዞም ካብ ዘመነ ባርነት ጀሚሮም ክሳብ ዘመን ሓዲሽ ዓለማዊ ሽርዓት ሎሚ ብጺሓቶ ዘላ ዓለምን መንግስታት ኩለን ሃገራት ዓለምን ፈሪሃ እግዚኣቢሔር ኣሎውም ኢልኩምዶ ትግምቱ ? እወ፣ ዋላኳ ነቲ መብዛሕትኡ ንኣምላኽ ዘምልኽ ህዝቢ ዓለም ከምዘየምልኽ ክገብሩዎ ኣእምሮኣኡ ይሓጽቡዎ እንተለው፣ ገና ግን ኣብ ኣምላኽ ዝኣምንን ዘፍቅርን ህዝቢ ይበዝሕ። ኣምላኽ ሓቂዩ! መብዛሕትኡ ህዝቢ ዓለም ከኣ ምስ ኣምላኽ እዩ። መኽንያቱ ኣምላኽ ጥራይ እዩ እቲ ሓቅኛ! ኣብዝ ዘሎናዮ ግዜ ንመላእ ዓለም ብሓሶት ፕሮፓጋንዳ ጌሮም ንመላእ ህዝቢ ዓለም ኣርዒዶሞ ይርከቡ። እዚ ኮሮናቫይረስ ዝብሉዎ ዘለው፣ንወድሰብ ኣርዒዶም ተሰልቢጦም ሕማም ክኸትቡዎ ኢሎም ዝምሃዙዎ እምበር፣ ብዙሓት ሊቃውንቲ ከምዘረገግጹዎ፣ እዚ ኮሮናቫይረስ ዝብሉዎ ዘለው ተላባዒን ሓደገኛን ሕማም ምዃኑ። ክሳብ ሎሚ ኣብ መላእ ዓለም ዝርከቡ ክኢላታት ሕክምና እየረጋገጹዎን። ብኣንጻሩ ግና ከም ኖርማል ጉንፋዕ ከምዝኾነ ጥራይ እዮም ኣረጋጊጾ። እቲ ውዲት ግና ንህይቢ ዓለም ኣርዒዶም ክበጽሑው ዝደለዩ ብዋጋ ህዝቢ ዓለም ቊጠባዊ ልዕልነት ንክረኽቡ ጥራይ እዩ።
እቲ ኣብ ቅድመ ግንባር ኮይኑ ዕዳጋኡ ከማዕብል ላዕልን ታሕትን ዝብል ዘሎ፣ ቢል ጌይት ክሳብ መርዛም ክታበት ኮሮና ንኸትበኩም: ኣብ ገዛኹም ተዓጸኹም ጽንሑ። ድሕር ግን ተሰሪዕኩም መርዚ “ፈውሲ” ኮሮና ክትክተቡ ኢኹም ይብለና ኣሎ። ስለዚ እዚ ሕማም ተላባዒ ኮሮናቫይረስ እንዳተባህለ ዝባራዕ ዘሎ ዓለምለኻዊ ፕሮፓጋንዳ፣ ውዲት እምበር ሓቂ ስለዘይኮነ፣ ደቂ ሰባት ነዚ ተርዲኦም፣ ንህዝቢ ዓለም ንምርዓድ ኣምበር: ሕማም ተላባዒ ከምዘይኮነ ተረዲኡ፣ ጸላእቱ ድማ እቲ ኮሮንቫይረስ ዘይኮነስ፣ ንሶም እቶም ንባዕሎም ቫይረስ ዝኾኑ፣ ግንከኣ ተላባዒ ቫይረስ መጸካ ኢሎም ዘርዕዱዎ ዘለው ማሕበር ጸልማት፣ ቀንዲ ጸላእቱ ካብ ኮሮናቫይረስ ንላዕሊ ጸላእቱ ከምዝኾኑ ኣለልዩ ክዕንጅል የብሉ። እኳዳ መን ምዃኖም ጸላእቱ ፈሊጡ ክምክት ኣሎዎ ኣምበር፣ ኣብ ገዛኡ ተዓጽዩ ብሓሰውቲ መድየን ዝንገሮ ፕሮፓጋንዳ ክኣምን የብሉን።
ብሓልዮት መረበብ ሓበሬታ ደቀባት ኤርትራ
19.04.2020 ዓ.ም.ፈ.


text:
ብሰንኪ ጎንፂ ክልቲኤን ሃገራት ኣብ ዘላምበሳ ዝዋሃብ ዝነበረ ቤት ትምህርቲ መሰናድኦ ንልዕሊ 10 ዓማውቲ ብምቁራፁ ተምሃሮ 10ይ ክፍሊ ምስ በፅሑ ናብ ፋፂን ዓዲ ግራትን ከይዶም ንኽማሃሩ ተገዲዶም እዮም፡፡
ብሰንኪ እዚ ድማ ወለዲ ንስንቅን ክራይ ገዛን ልዑል ገንዘባዊ ወፃኢ ብምግባሮም ምሒር ይፅገሙ ምንባሮም ይገልፁ፡፡
ተወለድትን ደገፍትን ዘላምበሳን ከባቢኣን ብፍላይ ካብ 2002 ዓ/ም ኣትሒዞም ብዘካየድዎ ጻዕሪ ዓሚ 11 ክፍሊ ሎምዘበን ኻዓ 12 ክፍሊ ተምሃሮ ኣብቶም ዝነበሩ መምሀሪ ክፍልታት ተፀጋጊዖም ክማሃሩ ከምዝተገብረ ነቲ ኣብ ከተማ መቐለ ዘሎ ጉጅለ ምትሕብባር ልምዓት ዛላምበሳ ዝመርሑ ኣይተ ምሩፅ ደስታ ገሊፆም ኣለዉ፡፡ መንግስቲ ነዚ ብምፍቃዱ ድማ ኣመስጊኖም፡፡
ኣብ ዘላምበሳ፣መቐለ፣ኣዲስ ኣበባን ካብ ሃገር ወጻእን ዝተጣየሹ ጉጅለታት ልምዓት ንህንጸት እቲ ቤት ትምህርቲ ብዘዋህለልዎ ገንዘብ ሎምቕነ ህንፀት እቲ ቤት ትምህርቲ ብዕሊ ከምዝተጀመረ እውን ኣበሲሮም እዮም፡፡
ብተመሳሳሊ ፅምብል 50 ዓመት ቤት ትምህርቲ ዛላምበሳ ንምኽባር ምሽብሻብ ይግበር ምህላዉ ዝገለፁ ኣይተ ምሩፅ ተወለድትን ደገፍትን ዛላምበሳ ንዓመታ መስከረም 18 ኣብቲ ጽምበል ንኽርከቡ ብሽም ህዝቢ ዓዲሞም ኣለዉ፡፡


text:
ኣብ ልዕሊ ኢትዮጵያዊያን ኣብ ሊቢያ ንዝተፈፀመ ግፍዒ ንምቅዋም ትማሊረቡዕ ኣብ ኣዲስ ኣበባ ኣብ ዝተፀውዐ ሰልፊ ዝተልዓለ ህውከት ዝለዓዐሉ ሰማያዊ ፓርትን ግንቦት ሸውዓተን እዮም ክብል መንግስቲ ኸሲሱ።እቲ መንግስቲ ንሎማዕንቲ ዝተሓስበ ዘይሕጋዊ ሰልፊን ስራሕ ጠጠው ናይ ምባል ኣድማን ዝበሎ እውን ንኽቲኦም ወገናት ኸሲሱዎም ኣሎ።ሰማያዊ ፓርቲ ነቲ ኽሲ ብምንፃግ የግዳስ ንምርጫ ዝወዳደሩ ኣባላተይ ብምእሳር መንግስቲ ንሕጊ ጥሒሱ ኢሉ’ሎ።ግንቦት ሸውዓተ ብወገኑ ህዝቢ ዘካይዶ ቓልሲ ንድግፍ ኢና ኢሉ’ሎ።
ቴሌቮዥን ኢትዮጵያን ኣብ ናይ ሎማዕንቲ ዜና እወጃኣ ንኮማንድ ፖስት ፖሊስ ፌደራል ብምጥቓስ ትማሊ ረቡዕ መንግስቲ ኣብዝፀውዖ ህዝባዊ ሰልፊ ዝሃውኩን ዝበፅበፁን ኣባላት ሰማያዊ ፓርትን ሸውዓተ ጉንበትን እዮም ኢሉ’ሎ።
ነዚ ናይ ህውከትን ዕግርግርን ፈተነ ብምብራዕን ብምትሕብባርን ከምኡ እውን ብምልዕዓል ንስነ ስርዓት ሓዘን ህዝቢ ንምህዋኽ ካብ ውሽጢ ሃገር ሰማያዊ ፓርቲ፣ካብ ወፃኢ ድማ ኣሸባሪ ጉጅለ ጉንበት ሸውዓተ ዝለዓለ ፃዕሪ ክገብሩ ተስተውዒሎም ኣለው ይብል እቲ ዜና።
ፈጠርቲ እቲ ህውከት ብዝተደርበዩዎም ኣእማን ኣብ ልዕሊ ሒደት ሰባት ከምኡ እውን ኣብ ልዕሊ ዝተወሰኑ ኣባላት ፖሊስ ኣዲስ ኣበባን ፌደራልን ውሱን ጉድኣት በፂሑ’ሎ ይብል እቲ ናይ ቴሌቪዥን እወጃ።ዝርዝሩ የድምፁ።


text:
ናይ ሕቡራት መንግስታት ሓላፊ ሰብኣዊ ረድኤት ኣብ ኢትዮጵያ ክልል ትግራይ ኣብ ዝሓለፉሓሙሽተ ኣዋርሕ ዘሎ ዝኸፍአ ኩነታት ናብ ዝገደደ ይኸይድ ከምዘሎ ኣጠንቂቖም።ጥምየትን ፆታዊ ዓመፅን እናገደደ ይኸይድ ከምዘሎን ወታሃደራት ኤርትራ ካብ ትግራይ ምውፅኦም ዘርኢ ዝኾነ ይኹን ምልክት ከምዘየለን ገሊፆም።
ናይ ሕቡራት ሃገራት ሓላፊ ሰብኣዊ ረድኤት ማርክ ሎውኮክ ትማሊ ሓሙስ ኣብ ዕፁው ኣኼባ ቤት ምኽሪ ፀጥታ ሕቡራት ሃገራት ከምዝተዛረቡዎን ቅዳሕ ሪኢቱኦም ቪኦኤ ዝረኣዮን ቤት ፅሕፈቶም ሰባት ብጥምየት ይሞቱ ከምዘለው ዝገልፁ ፀብፃባት ይበፅሖ ከምዘሎ ሓቢሮም።
‘’ኣርባዕተ ናይ ውሽጢ ተመዛበልቲ ብጥምየት ምማቶም ኣብዚ ሰሙን ፈላማይ ፀብፃብ በፂሑና ኣሎ። ሎሚ ንጉሆ ድማ ካብ መቐለ ብንፈት ደቡብ ኣብ ወረዳ ኦፍላ 150 ሰባት ብጥምየት ምሟቶምፀብፃብ ተቐቢለ ኣለኹ’'ክብሉ ንኣባላት እቲ ቤት ምኽሪ ተዛሪቦም።’’እዚ ንኹላትና ከተሓሳስበናይግባእ።ተወሳኺ ስጉምቲ እንተድኣ ዘይተወሲዱ ንቕድሚት እንታይ ከምዝፅበየና መርኣያ ምልክትእዩ።ጥምየት ከም መሳርሒ ኵናት ምጥቃም መግሃስቲ እዩ’’ክብሉ ተዛሪቦም።
ሎውኮክ ክሳብ መወዳእታ መጋቢት ናይ ኢትዮጵያ ቢሮ ሰራሕተኛን ማሕበራውን ጉዳያት ኣብ ትግራይ ልዕሊ 1.7ሚሊዮን ሰባት ካብ መንበሪኦም ምምዝባሎም ገሊፁ እዩ ኢሎም።
‘’ካብ ሽዑ ጀሚሩ ኣማእቲ ኣሽሓት ካብ ምዕራብትግራይ ከምዝሃደሙን ሕዚ እውን ይሃድሙከምዘለውን ብዙሓት መንበሪ ከባቢታት ከምዘለዋ ምሉእ ብምሉእ ተገዲፈን እየን’’ ኢሎምብምውሳኽ።
ዝበዝሕ ክፋል ትግራይ ፈፂሙ ወይ ብኽፋል ብሰራሕተኛታት ረድኤት ክብፃሕ ስለዘይክኣል ሰራሕተኛታት ረድኤት ንፅጉማትን ንሓደጋ ዝተቓልዑን ንምብፃሕ እናተፀገሙ እዮም ኢሎም ሎውኮክ።
እቲ ግጭት ከቢድ ወራር ኣንበጣ ስዒቡ ኣብ እዋን ምሕፋስ ምህርቲ እዩ ጀሚሩ። ፀገም ውሕስነት ምግቢ እናዓበየ እዩ። ሓረስቶት ንክዘርኡ እቲ ውግእ ጠጠው እንተድኣ ዘይበለ ዝቕፅል ቀረብ ምግቢ ኣብ ሓደጋ ክወድቕ እዩ።
ካብ ኣስታት ሽዱሽተ ሚሊዮን ጠቕላላ ህዝቢ ትግራይ እንተወሓደ 4.5 ሚሊዮን ህዝቢ ሰብኣዊረድኤት ከምዘድልዮ ሕቡራት መንግስታት ይግምት። መንግስቲ ኢትዮጵያ 91 ሚእታዊ ህዝቢ እዩክብል ነቲ ኣሃዝ ሓፍ የብሎ።
ዕንቅፋትን ሓደጋን እንተሃለወ እውን ትካላት ረድኤት ንልዕሊ ሓደ ነጥቢ ሸውዓተ ሚሊዮን ሰባትገለ ህፁፅ ረድኤት ኣቕሪቦም ኣለው።
ዝቕፅል ሰሙን ሕቡራት መንግስታት ኣብዚ ዓመት ኣብ ኢትዮጵያ ን16 ሚሊዮን ህዝቢ ንምሕጋዝ 1.5 ቢሊዮን ዶላር ሓገዝ ክሓትት እዩ።
26 መጋቢት 2021 ኣ\ፈ ቀዳማይ ምንስቴር ኣብይ ኣሕመድ ኤርትራ ካብ ትግራይ ወታደራታ ክትስሕብ ተሰማሚዓ ክብሉ እንተገለፁ እውን ሎውኮክ ግን እቲ ቃል ኣብ ግብሪ ይውዕል ከምዘሎ ዘረጋግፅ መርትዖ የለን ክብሉ ንኣባላት ቤት ምኽሪ ፀጥታ ገሊፆምሎም።
‘’ዘይምዕዳል ኮይኑ ሕቡራት መንግስታት ይኹን ምስና ሓቢሮም ዝሰርሑ ትካላይ ሰብኣዊ ረድኤት ኤርትራዊያንምውፅኦም ዘረጋግፅ መርትዖ ኣይርኣዩ ክብለኩም እደሊ’’ኢሎም።ንሶም ኣስዕብ ኣቢሎም ’’ብርግፅ ኤርትራዊያን ወታደራት ሎሚ ናይ ኢትዮጵያ ሓይልታት ምክልኻል ዩኒፎርም ይኽደኑ ከምዘለው ንሰምዕ ኣለና’’ኢሎም።
ድሕሪ እቲ ዕፁው ኣኼባ ኣብ ሕቡራት መንግስታት ኣምባሳደር ዩናይትድ ስቴትስ ሊንዳ ቶማስ ግሪንፊልድ ሓይልታት ኤርትራ ንዘይተወሰነ ግዜ ኣብ ትግራይ ክፀንሑ ምእንታን ናይ ኢትዮጵያ ሰራዊት ዩኒፎርም ይኽደኑ ከምዘለው እሙናት ፀብፃባት ኣለው ክብላ መግለፂ ኣውፂአን።
‘’መንግስቲ ኤርትራ ብዘይ ውዓል ሕደር ወታደራቱ ካብ ኤርትራ ከውፅእ ኣለዎ’'ኢለን ኣምባሳደር ሊንዳ ቶማስ ግሪንፊልድ።
ሓይልታት ኤርትራ ሓደሽቲ ግፍዕታት ይፍፅሙ ከምዘለው ሰራሕተኛታት ረድኤት ፀብፃብ ምቕራቦም ቀፂሎም ኣለው ኢሎም ማርክ ሎውኮክ።እቲ ኣዚዩ ዘተሓሳስብ ድማ ኣብ ልዕሊ ስቪላት ፆታዊ ዓመፅን ብጉጅለ ኣገዲድካፆታዊ ዓመፅ ምፍፃምን ሰፊሕ ፀብፃባት ይቐርቡ ምህላዎም እዩ ኢሎም።
ዲፕሎማት ከምዝበሉዎ እቶም ናይ ሕቡራት መንግስታት ሓላፊ ሰብኣዊ ረድኤት ኣብቲ ኣኼባ ናይሓንቲ ምስ ስድርኣ ንሽዱሽተ ማዕልታት ኣብ ጫካ ዝተሓብአት ኣሰቃቒ ታሪኽ ገሊፆምሎም ኣለው።እታ ሰበይቲ ኣብቲ እዋን ቆልዓ ወሊዳ እታ ህፃን ድሕሪ ሒደት ማዕልታት ሞይታ።ሰብኣያ እውን ተቐቲሉ። እቶም ዝተረፉ ደቃንምድሓን ትጉዓዝ ኣብ ዝነበረትሉ እዋን ኣርባዕተወታደራት ኤርትራ ሒዞም ኣብ ቅድሚ ደቃ ምሉእ ለይትን ዝቕፅል ማዕልትን ተጋሲሶምዋ።
ሎውኮክ ንቶም ኣባላት ቤት ምኽሪ ‘’መብዛሕቲኦም ፆታዊ መጥቓዕትታት ወታደራዊ ዩኒፎርምብዝተኸደኑ ሰብኡት እዩ ዝፍፀም’’ ክብሉ ተዛሪቦምዎም።ሎውኮክ ብምውሳኽ ’’ሪፖርት ዝኾኑ ፆታዊ መጥቓዕትታትዝፍፀሙ ብሓይልታት ምክልኻል ኢትዮጵያ፣ ብሓይልታት ምክልኻል ኤርትራን ፍሉይ ሓይልታት ኣምሓራን ካልኦት ዘይስሩዕ ዕጡቓት ጉጅለታት ወይ ብመሻርኽቶም ዝኾኑ ምልሻታትን እዮም’'ኢሎም ።
ብቕድሚ ትማሊ ረቡዕ ዝተኻየደ ኣኼባ ቤት ምኽሪ ፀጥታ ጠመትኡ ጉዳይ ኣብ ግጭት ዝፍፀም ፆታዊ ዓመፅ እዩ ነይሩ። ብዙሓት ኣባላት ቤት ምኽሪ ካብትግራይ ይወፁ ብዛዕባ ዘለው ፀብፃባት ስኽፍታቶም ብምግላፅ ነፃን ተኣማኒን ምርመራ ተኻይዱ ፈፀምቲ ክሕተቱ ፀዊዖም ኣለው።
ኣብ ግጭት ንዝፍፀም ፆታዊ ዓመፅ ዝከታተልን ከይፍፀም ኣብ ምክልኻል ናይ ዝሰርሕን ቤት ፅሕፈትሕቡራት መንግስታት ዝመርሓ ፕራሚላ ፓተን ኣብቲ ኣኼባ ከምዝሓበርኦ ካብ ሕዳር ጀሚሩ ልዕሊ 100 ክስታት ፆታዊ ዓመፅ ተመዝጊቦም ኣለው ኢለን።
ንሰን ብምውሳኽ " ናይዞም ጭካነታት ምሉእ መጠንን ተፅዕኖን ንምፍላጥ ብዙሕ ኣዋርሕ የድልየና እዩ’’ኢለን ።
ሰራሕተኛታት ጥዕና ’’ሕዚ እውን ኣግለግሎት ይህባ ኣብዘለዋ ውሱናት መዕቖቢታትን ክሊኒካትይሰርሑ ዘለው ሰራሕተኛታት ሒነ ምፋዳይን መጥቓዕታትን ከይፍፀሞም እንተሰግኡ እውን’’በብማዕልቱ ሓደሽቲ ፀብፃባት ፆታዊ ዓመፅን ብጉጅለ ዝፍፀም ፆታዊመድፈርትን ይስንዱ ኣለው ኢለን ፓተን።


text:
ጂቡቲ ድሕሪ 14 ዓመታት ንፈለማ እዋን ሲቪላዊ መጎዓዝያ ነፈርቲ ክትጅምር’ያ።
መንግስቲ ጂቡቲ ዝዓደጋ ቀዳመይቲ ነፋሪት ቦዪንግ 737 ኣብ መዓርፎ ነፈርቲ ኣብ ዝበጽሓትሉ፣ ፕረዚደንት ኢስማዒል ዑመር ገለ ዝርከቦም ላዕለዎት ሰበስልጣን’ታ ሃገር ተረኺቦም።
ኣብ እዋን’ቲ ናይ ኣቀባብላ ጽምብል፣ በዓል ስልጣን መጎዓዝያ ነፈርቲ’ታ ሃገር ኣብ ዝሃቦ ቃል፣ ክልተ ተወሰኽቲ ነኣሽቱ ነፈርትን ሓንቲ ቦዪንግ 767ን ክሳብ መወዳእታ’ዚ ሒዝናዮ ዘለና ዓመት ተዓዲገን ኣብ ስራሕ ክውዕላ ምዃነን ኣፍሊጡ።
በዓል መዚ ኣየር ጂቡቲ ኣገልግሎቱ ናይ ኤውሮጳ ደረጃ ንኽሕዝ ተክኒካዊን ምምሕዳራዊን ሓገዝ ዘበርክት ዘሎ ብሪጣንያዊ ትካል ካርዲፍ ኣቭየሽን፣ ንግዳዊ መስመር ነፈርቲ ምጅማር ኣብ መንጎ ሃገራት ዞባ ቀርኒ ኣፍሪቃ ንዝካየድ ንግዳዊ ልውውጥ ዓቢ ኣበርክቶ ክገብር ዘለዎ ተስፋ ይገልጽ።
ጂቡቲ ኣብ 2019 ምሉእ ዝርሑ ዝጅምር ክልተ ተወሰኽቲ መዓርፎ ነፈርቲ ኣብ ምህናጽ ከም እትርከብ ሰበስልጣን’ታ ሃገር ይገልጹ።
ብተወሳኺ እቲ ንጂቡቲ ምስ ኣዲስ ኣበባ ዘራኽብ መስመር ባቡር ኣብ ዝሓጸረ ኣዋርሕ ስርሑ ክጅምር ምዃኑ ተሓቢሩ። 665 ኪሎሜተር ዝንውሓቱ መስመር ባቡር ኣዲስ ኣበባ ጂቡቲ ስርሑ ኣብ ዝጅምረሉ፣ ዘካዪዶን ምምሕዳራዊ ኣገልግሎት ዝገብረሉን ሓድሽ ኮርፖረሽን ክምስረት ምዃኑ ካብ ኢትዮጵያ ዝተረኽበ ሓበሬታ የመልክት።


text:
ሰብኣዊ ሓገዝ ወሃብቲ ትካላት ኣብ ኢትዮጵያ ክልል ትግራይ ዝርከቡ ኤርትራውያን ስደተኛታት ዝበፅሕ ዘሎ መጥቓዕቲን ኣገዲድካ ምፍንቃልን ኣመልኪቶም ዝወፁ ዘለዉ ሓበሬታታት ከም ዘተሓሳሰቦም ይሕብሩ ። ቅድሚ እቲ ኣብ ወርሒ ሕዳር ዝተጀመረ ኲናት ኣስታት 96,000 ኤርትራውያን ስደተኛታት ኣብ ክልል ትግራይ ኣብ ዝርከቡ ኣርባዕተ መዓስከራት ከምዝነብሩ ዝፍለጥ እዩ። ይኹን 'ምበር ብሰንኪ እቲ ኲናት ናብ ሱዳንን ዋና ኸተማ ኢትዮጵያ ኣዲስ ኣበባ ከይተረፈ ተሰዲዶም እዩም ።
ዓለምለኸ ጉጅለ ተሓለቕቲ ስደተኛታት ከምዝበልዎ ካብቲ ኣብ ኢትዮጵያ ክልል ትግራይ ይካየድ ዘሎ ኲናት ሃዲሞም ዝነበሩ ኤርትራውያን ስደተኛታት እናተኣከቡ ተገዲዶም ናብቲ ናይ ውግእ ዞባትግራይ ወይ'ውን ናብቲ ገዲፎሞ ዝመፁ ትውልዲ ሃገሮም ኤርትራ ክምለሱ ይግበር አሎ።
ሳራ ሚለር ላዕለወይቲ ሓላፊት ዓለምለኸ ትካል ስደተኛታት "ሓደገኛ ናብ ዝኾነ ከባቢ ብሓይሊ ክምለሱ ምግባር ኣዝዩ ዘተሓሳስብ ተግባር እዩ ኣብ ልዕሊ ኤርትራውያን ስደተኛታት ዝፍፅም ዘሎ ። ኣብ ኢትዮጵያ ኮይኑ ናብቲ ቀንዲ ማእከል ኲናት ክልል ትግራይ ወይ 'ውን ሃዲሞም ናብ ዝመፅሉ ትውልዲ ዓዶም ኤርትራ ኣገዲድካ ክምለሱ ምግባር ዝለዓለ ጥሕሰት ዓለምለኸ ሕጊ ስደተኛታት 'ዩ" ኢለን ።
ንሰን ወሲኸን እዞም ሓበሬታታት ካብ ስደተኛታት ፣ ስድረኦምን ዘይመንግስታዊ ትካላት ኮይኖም ኣብ ኢትዮጵያ ውሽጢ እናሰርሑ ዝርከቡ ዝተኣከቡ ምዃኖም ንድምጺ ኣሜሪካ ተዛሪበን።


text:
በዓል ጥምቀት እየሱስ ኣብ ከተማ መቐለ:
ግርማይ ገብሩ ሎሚ ንጎሆ ኣብ ከተማ መቐለ በኣል ጥምቀት ኣብ ዝተኸበረሉ ጐልጎል ሰውሒ ንጉስ ተረኺቡ ኣብ እንታይነት እቲ ባዓል ኣመልኪቱ ንመንፈሳዊ መምህር ሓቲቱ ዘሰናደኦ እንግዶት ልኢኹ’ሎ::
መጋቢ ምስጢር ያሬድ መብራህቱ “መጽሓፍ ቅዱስ እየሱስ ክርስቶስ ብኢድ ዮሃንስ ኣብ ሩባ ዮርዳኖስ ከም ዝተጠመቐ ይገልጽ:: ትርጉሙ ድማ ዳግመ ውልደት ማለት እዩ:: ኣብ ውሽጢ ጸልማትን ሓጥያትን ዝነበርና ክርስቶስ ዳግም ወሊዱና:: ጥምቀት ድማ ሓንቲ እያ ኣይትቕየርን፤ ኮይኑ ግና ጥምቀት እየሱስ ክርስቶስ ከይርሳዕ ምስክርነት ብምሃብ ዓመታዊ ንዝክሮ ኣለና ማለት እዩ” ይብሉ::
ኣከባብርኡ ድማ ኣብ ድሮ ጥምቀት ኣድባራት ከካብ ዘለውዎ ብለባስያን፣ ብመዘምራንን ህዝበ ክርስትያንን ታዓጂቦም ከም ወዮ ክርስቶስ ናብ ዮሃንስ ዝኸደሉ ናብ ሓደ መጥምቐ ባሕሪ ይእከቡ፤ ኣውኡ ድማ ይሓድሩ::
ኣብ ዕለተ ጥምቀት ስርዓተ ጸሎትን ምስጋናን ተሰሚዑ ዝተባረኸ ማይ ተነጺጉ ረፋድ ምስኮነ ኣድባራት ብዘይካ ታቦተ ሚኪኤል ነናብ መረበቶም ይምለሱ:: ታቦተ ሚካኤል ክልተ ለይቲ ሓዲሩ ኣብ ጽባሕ ጥምቀት (ኣብ ቃና ዘገሊላ) እዩ ዝምለስ::
ቃና ዘገሊላ ማለት እየሱስ ቃና እብ ዝተባሃለ ስፍራ ኣምላኽ ስለዝኾነ ብሓይሉን ስልጣኑን ማይ መሊኦም ዝነበሩ ኣጋንእ ናብ ወይኒ ዝቐየረሉ ተኣምራት ዝገልፅ ዓብዪ ባዓል እዩ ብምባል የረድኡ መጋቢ ምስጢር ያሬድ::
ቤተክርስትያን ተዋህዶ ኦርቶዶክስ ኢትዮጲያ ኣከባብራ በኣል ጥምቀት ብምዕቃብ ናብ ወለዶ ንኽሰግር ብዝግባእ ትሰርሕ ምህላዋ ድማ ኣረጋጊፆም::


text:
ኣብ ክልል ትግራይ ንሸሞንተ ኣዋርሕ ብዝዘለቐ ግጭት ዘርኢ ዒላማ ዝገበረ ሓዱሽ መጥቓዕቲ ኣብ መላእ ኢትዮጵያ ኣሽሓት ተወለድቲ ትግራይ ብሰበስልጣን ይእሰሩን ናይ ንግዲ ትካላቶም ይዕፀውን ኣለው ክብሉ መሰኻኽር ገሊፆም።
ወታደራት ኢትዮጵያ ካብ ከተማ መቐለ ምስ ኣንሰሓቡን መንግስቲ በይናዊ ቶኽሲ ጠጠው ናይ ምባል ስጉምቲ ድሕሪ ምውሳዱን ዳግም ዝተልዓሉ ሓይልታት ትግራይ ናብ ዋና ከተማ መቐለ ምእታዎም ስዒቡ ዝተኸሰተ ዘደንቕ ለውጢ ስዕቡ እዩ እቲ ማእሰርቲ ከም ብሓዱሽ ቐፂሉ ዘሎ።
ኣብ ትግራይ ሰባት ንምሕጋዝ ንምግብን ካሊእን ገንዘብ ዘተኣኻኸበትን ኣብ ልዕሊ ስቪላት ንዝተፈፀመ ግፍዒ ድምፃ ክተስምዕ ዝፀንሐትን 32 ዓመት ዝዕድሚኣ ጠብቓ ሕጊ ሜሮን ኣዲስ ንኣሰሺየት ፕረስ (AP) ኣብ ዝሃበቶ ቃለ ምልልስ ክልተ ናይ ስቪል ዝተኸደኑ መኮነናት ፖሊስ 21 ሰነ 2013 ዓ/ም ኣዲስ ኣበባ ናብ ዝርከብ መንበሪ ገዝኣ መፂኦም ኣፅዋር ብምቕማጥ ከምዝኸሰሱዋ ትዛረብ።ስዒቡ ዩኒፎርም ዝተኸደኑ ዓሰርተታት ፖሊሳት ብዘይ ናይ ቤት ፍርዲ ትእዛዝ ንገዝኣ ከምዝፈተሽዎ ትገልፅ።
ዝኾነ ይኹን ኣፅዋር ከይረኸቡ ምስ ተረፉ ናብ ፖሊስ ጣቢያ ወሲዶም ንሓይልታት ትግራይ ደጊፍክን ኣብ ማሕበራዊ ሚዲያ ፅልኢ ዘርጊሕኽን ብዝብል ተኸሲሳ።
ፖሊስ ን’ጁንታ ትሕግዝ ከምዝፀንሐት ነጊሩዋ።’’ናይ ህፃናትን ግዳያት ኲናትን ጥምየትን ፆታዊ ግሰትን ዝገልፅ ኣብ ፌስቡክ ብምልጣፍ ኣብ መንጎ መንግስትን ህዝቢ ትግራይን ቅርሕንቲ ትፈጥሪ ኣለኺ’’ ኢሎምኒ ትብል።ንሳ ምስ ተፈትሐት ካልኦት ክልተ ኣዝማዳ ተኣሲሮም።
ኣብ ዝሓለፈ ሰሙን ዝተፈትሐ ካሊእ እሱር ዓሰርተታት ተጋሩ ኣብ ወሰን ከተማ ኣዲስ ኣበባ ኣብ ዝርከብ ማእኸል ከምዝተትሓዙ ንAP ገሊፁ።
‘’ፈለማ ምስ ተዋጋእቲ ትግራይ ርክብ ከምዘለና ከም እንጥርጠር ነጊሮምና።ኣብ ቤት ማእሰርቲ ምስ አተና ግን ንኣሸበርቲ ንምሕጋዝ ገንዘብ ከምእንልእኽ ክኽሱና ጀሚሮም።ብሓይልታት ትግራይ ዝተማረኹ ኢትዮጵያዊያን ክሳብ ዝፍትሑ ከመይፍትሑና እውን ይገልፁልና ነይሮም’’ ኢሉ ንሱ። ‘’ዋላ ሓዴና እውን ናብ ቤት ቤት ፍርዲ ኣይቀረብናን’’ኢሉ ብምውሳኽ።ከምቶም ካልኦት ንድሕነቱ ብምስጋእ መንነቱ ኣየገለፀን።
ፌደራል መንግስቲ ንናይ ትግራይ ገዛኢ ፓርቲ ኣሸባሪ ጉጅለ ኢሉ ስለ ዝመደቦ ኣብ መላእ እታ ሃገር ዝርከቡ ተራ ስቪላይ ወይድማ ተወለድቲ ትግራይ ተፈፂሙ ዝብሃል ግፍዕታት ኲናት ክዛረቡን ኣብ ዓለም እቲ ዝኸፍእ ዓፀቦ ኣንፀላሊዩዎም ዘለው ኣማእቲ ኣሽሓት ናብ ዝነብርሉ ክልሎም ረድኤት ክልእኹእንተደለዩን እውን ኣብ ከቢድ ፀቕጢ ይርከቡ።
ሓይልታት ኢትዮጵያ ምስ ኣንሰሓቡ ቀዳማይ ምንስቴር ኣብይ ኣሕመድ ተራ ሰባት ወይ ተጋሩ ንተዋጋእቲ ትግራይ ደጊፎም ክብሉ ኸሲሶም እዮም።
እቲ ሓዱሽ ማዕበል ማእሰርቲ ብሰበስልጣን ፀጥታ ወግዓዊ ኣፍልጦ ኣይተውሃቦን።ወሃቢ ቃል ፖሊስ ፌደራል ጀይላን ኣብዲ ንሕቶታት AP ኣይመለሱን ግን ፌደራል ፖሊስ Addis Standard ንዝተብሃለ ሚዲያ ዘርኢ መሰረት ገይርና ኣይንኣስርን ክብል ተዛሪቡ ኣሎ።
ናይ ኢትዮጵያ ሰብኣዊ መሰላት ኮሚሽን ንማእሰርቲ ተወለድቲ ትግራይን ኣብ ትግራይ ምስ ዘሎ ኩነታት ተኣሳሲሩ ንዝተፈፀመ ማእሰርቲ ሰራሕተኛታት ሚዲያን ይከታተሎ ከምዘሎ ሓቢሩ።’’ከምዚ ዝበሉ ስጉምትታት ሓደጋ መንነት መሰረት ዝገበሩ መጥቓዕቲ ክፍፀመና እዩ ዝብል ህዝባዊ ስኽፍታ ዘጋድድ እዩ’’ኢሉ ኣብ ዘውፅኦ መግለፂ።
ንAP ቃሉ ዝሃበ ኣክቲቪስት እቶም ማእሰርትታት ኣብ ዓበይቲ ከተማታት ዝፍፀም ዘሎ ይመስል ይብል።
ሰብ ሙያ ሕጊ ተወለድቲ ትግራይ ንኮምሽን ሰብኣዊ መሰላት ኢትዮጵያ ዝለኣኹዎን ኣብ ኢድ AP ዝኣተወን ደብዳበ ናይ ኣሽሓት ሰባት ዕፃ ኣይፍለጥን ይብል።’’ኣብ ኣዲስ ኣበባ ኣብያተ ምግቢ፣ባራት፣ካፌታትን ካልኦት ቦታታትን ሓዊሱ ብተጋሩ ዝውነኑ ኣማእቲ ትካላት ንግዲብምስምስ ስኽፍታታት ፀጥታ ተዓሺጎም ኣለው’’ይብል እቲ ደብዳበ።’’ብዘይ እኹል መርትዖ ንመሰላት ዜጋታት ዝጥሕስ ሓደገኛ ተግባር ስለዝኾነ ኣብ ልዕሊ ተጋሩ ይካየድ ዘሎ ወፍሪ ደው ክብል ኣለዎ’’ ኢሉ እቲ ደብዳበ።
ብዓል ሙያ ሕጊ ተስፈኣለም በርሀ ብዓሰርተታት ኣሽሓት ዝግመቱ ‘’ተሰዊሮም ኣለው’’ኢሉ ኣሎ። ‘’ስድርኦምን ናይ ሕጊ ጠበቓታቶምን ክበፅሑዎም ኣይተፈቐደሎምን፤ተፈፂሙ ዝብሃል ናይ ገበን ክሲ እውን የለን፤ብንፁር ዘርኢ መሰረት ዝገበረ እዩ’’ ክብል ወሲኹ ይገልፅ ተስፍኣለም።
ፀጋዝኣብ ኪዳኑ ዝተብሃለ ኣንፃር ኣብ ትግራይ ዝፍፀም መግሃስታት ሰብኣዊ መሰላት ወፍሪ ናይ ዘካይድወለንተኛ ጉጅለ ስቪል ማሕበረሰብኣተሓባባሪ ፒጃማ ተኸዲኑ ቴሌቪዥን ይርኢ ኣብ ዝነበረሉ እዋን 22 ሰነ 2013 ዓ/ም ከምዝተኣሰረ ስድርኡ ይገልፁ።ናይ ቤት ፍርዲ ትእዛዝ ኣይቀረበን ብወግዒ እውን ኣይተኸሰሰን።
ሰበስልጣን ናይ ሕጊ ጠበቕኡ ንዝኾነ ንተስፍኣለም በርሀ ተፈቲሑ ኢሎም እንተተዛረቡዎ እውን ዛጊድ ሃለዋቱ ኣይፍለጥን።


text:
ብርክት ዝበሉ ጥቕሉላት ሙት ባሕሪ (Dead Sea Scrolls) ንፈለማ ጊዜ ናብ ምርኢት ቀሪቦም።
እቶም ኣብ ቤተ መዘክር ዴንቨር ብህዝቢ ንክራኣዩ ቀሪቦም ዘለው ክልተ ክፋላት’ቲ ጥቕሉላት፣ ህይወት ኣብ እዋነ መጽሓፍ ቅዱስ ዘጉልሁ’ዮም። ካልእ ክፋል’ቲ ጥቕሉላት ድማ ኣብ ቤተ መዘክር የሩሳሌም ኣብ ምርኢት ይርከብ።
እዞም ጥቕሉላት ሙት ባሕሪ፣ ካብ ሞንጎ’ቶም ቅዱሳት ጽሑፋት ኣይሁዳዊያን ኮይኖም ኣብ ኣርባዓታትን ሓምሳታትን ኣብ ምዕራባዊ ገማግም ዝተረኸቡ’ዮም። እቶም ብሓደ በደው ኣብ ባዓቲ ዝተረኸቡ ጥቕሉላት፣ እምነት ሓደ ክፋል ኣይሁዳዊያን ዝጠቕሱ’ውን እዮም።
ኣብ’ቲ ጥቕሉላት ዘሎ ጽሑፍ ክፋል ንታሪኽ መርከብ ኖህ’ዩ ዘዘንትወልና። ብመሰረት መጽሓፈ ዘፍጥረት ‘ፈጣሪ መርከብ ንክሰርሕ ንኖህ ኣዘዞ። ካብ ሕድ ሕድ ዓይነት እንስሳታት ጽምዲ ጽምዲ ገይሩ ናብ’ታ መርከብ ንከእቱ ተነገሮ። ድሕሪኡ አምላክ ንመላእ ምድሪ ብማይ ምስ ደፈና፣ በታ መርከብ ኣቢሉ ንቤተ ሰብ ኖህን ናብ’ታ መርከብ ንዝኣተው እንስሳታትን ኣድሐኖም’ ይብል።
እዞም ተኣፋፊ ጽሑፋት ጳጲረስ ኣብ ብመስትያት ዝተሸፈነ ስፍራ’ዮም ዝቕመጡ። ጸሓያዊ ወይ ኤለክትሪካዊ ብርሃን ኣብ ልዕሊኦም ክዓርፍ ኣይፍቀድን። በጻሕቲ ነቲ ጥቕሉላት ክሪኡ እንተመሪጾም ኣብ ልዕሊ’ቲ መስትያታዊ ሳንዱቕ ዘሎ መብርሂን መጥፍእን ይጥውቑዎ፣ ሰላሳ ሰኮንዳት ጥራሕ ዝዘልቕ ብርሃን ይውላዕ’ሞ ነቲ ጥንታዊ ቅርሲ ንሓጺር ጊዜ ንክሪኡ የኽእሎም።


text:
ኣብ ማራቶን ሮተርዳም ሆላንድ፣ ኢትዮዽያዊያን የማነ ኣድሓነ ብደቂ-ተባዕትዮ፣ቲቂ ገላኔ ብደቂ-ኣነስትዮ ተዓዊቶም።
የማነ ዝተዓወተሉ ሰዓት፣ክልተ ሰዓትን ኣርባዕተ ደቃይቅን 48 ሰኮንድን ክኸውን ከሎ፣ወዲ ሃገሩ ጌቱ ፈለቀ ካልኣይ፣ኣብ‘ቲ ውድድር ክዕወት‘ዩ ዝብል ትፅቢት ዝፀንሖ ኬንያዊ ሞሰስ ሞሶፕ ሳልሳይ ኮይኖም ነቲ ውድድር ዞዚሞምዎ።
ኣብ ማራቶን ደቂ-ኣነስትዮ ዝተዓወተት ቲቂ ዝተዓወትሉ ጊዜ ክልተ ሰዓትን 18 ደቃይቅን 58 ሰኮንድን‘ዩ።ጣልያናዊት ቫለርያ ስትራንኮ ካልአይቲ፣ኢትዮዽያዊት መሪማ ሓሰን ሳልሰይቲ።
ፓሪስ‘ውን ንውድድር ማራቶን ኣተኣናጊዳ ነይራ ትማሊ ሰንበት። ውፅኢት ብደቂ-ኣነስትዮ ኢትዮዽያዊት ትርፊ በየነ ቀዳመይቲ፣ኢትዮዽያ ዝመቦቅላ ቱርካዊት ሃይዳር ሱልጣን ካልአይቲ፣ማክዳ ሃሩን ንሳ‘ውን ኢትዽያዊት‘ያ ሳልሰይቲ።
ናብ ውድድር ሃገር ኣቋራጭ ክንሰግር፣ቡፓ ዓብዪ ጉያ ሃገር ኣቋራጭ ኢድንበርግ ትማሊ ሰንበት ተካይዱ።ቀነኒሳ በቀለ ሎም-ዘበን እቲ ቅልጡፍ ሰዓት ኣመዝጊቡ ነቲ ውድድር ዛዚምዎ።
29 ዓመት ዝዕድሚኡ ቀነኒሳ በቀለ፣ንስዻኛዊ ኣያድ ላምዳሰንን ንጣልያናዊ ደንየል ማቺ ብልዕሊ ሓደ ደቂቃ ቀዲሙ‘ዩ ተዓዊቱ።
ክብረ-ወሰን ማራቶን ንነዊሕ እዋን ብሒታ ዘላ እንግሊዛዊት ፓውላ ራድክሊፍን ወናኒ ብርክት ዝበሉ ክብረ-ወሰናት ሃይለ ገብረስላሴን ኣብ ፍርቂ ማራቶን ቪየና ኣውስትርያ ተቀዳዲሞም።ሃይለ ገብረስላሴ ተዓዊቱ። ፓውላ በቲ ውፅኢት ኣይተሓጎሰትን።
ኣብ‘ቲ ጉያ ፍርቂ ማራቶን፣ፓውላ ካብ ሃይለ 7 ደቂቃን 58 ሰኮንድን ቀዲማ ጉያ ንክትጅምር ተፈቂዱላ ነይሩ።እንተኾነ ሃይለ ንራድክሊፍ ኣብ መበል 15 ኪ/ሜትሮ ኣርኪቡ ሓሊፉዋ።ፍርቂ ማራቶን ዝዛዘመሉ ሰዓት ስሳ ደቃይቅን 52 ሰኮንድን፣ፓውላ 12 ደቂቃ ድሒራ ፈፂማቶ።
ኣብ ክልተ ኦሎምፒካት ተሸላማይ ሜዳልያ ወርቂ ሃይለ ገብረስላሴ፣ገና ንኦሎምፒክ ለንደን ኣይበቅዐን ዘሎ።ፓውላ ግና ኣብ ማራቶን ለንደን ክትሳተፍ‘ያ።
እዚ ከምዚ‘ሉ ከሎ፣ክልቲኦም ኣትሌታት ቅድሚ ኣብ ጉያ ፍርቂ ማራቶን ምፅማዶም፣ምስ ፕረዚደንት ኣውስትርያ ሄይንዝ ፊሸር ተራኺቦም ነይሮም።
ስፖርታዊ ዜና ዛዚምና‘ለና።
ናብ ኦሎምፒክ ዝቀራረቡ ዘለው ኣትሌታት ኢትዮዽያ ተዓዊቶም
ኣብ ማራቶን ሮተርዳም ሆላንድ፣ ኢትዮዽያዊያን የማነ ኣድሓነ ብደቂ-ተባዕትዮ፣ቲቂ ገላኔ ብደቂ-ኣነስትዮ ተዓዊቶም።


text:
ክልተ ኤርትራውያን ተቐዳደምቲ ብሽግለታ፡ ኣብ`ቲ ዝመጽእ 4ተ ሓምለ 2015፡ ኣብ ፈረንሳን ከባቢኡን ዝጅምር ዓለም-ለኻዊ ውድድር `ቱር ዲ ፍራንስ` ብምስታፍ፡ ካብ ጸሊም ኣፍሪቃ ቀዳሞት ብምዃን ታሪኽ ይሰርሑ`ለዉ።
ዳንኤል ተኽለሃይማኖትን፡ መርሃዊ ቅዱስን ኣብ`ቲ ውድድር ዝሳተፉ ዝለዉ፡ ምስ ካልኦት 7ተ ብጾቶም ብምዃን፡ ንMTN-Qhubeka ዝተባህለት ደቡብ ኣፍሪቃዊት ጋንታ ብምውካል`ዮም
እታ ጋንታ ካልኦት 3ተ ደቡብ ኣፍሪቃውያን፡ ሓደ ኣመሪካዊ፡ ሓደ እንግሊዛዊ፡ ሓደ በልጅማዊ፡ ብድምር 9ተ ኣባላት ሒዛ ክትሳተፍ`ያ።
ጋንታ MTN-Qhubeka ፡ ኣብ `ቱር ዲ ፍራንስ` ትሳተፍ ዘላ ፈላመይቲ ኣፍሪቃዊት ጋንታ ብምዃን`ውን ታሪኽ ትሰርሕ ዘላ ጋንታ ኾይና`ላ
`ቱር ዲ ፍራንስ`፡ ብቐንዱ ኣብ ፈረንሳይ ዝካየድ ኮይኑ፡ ብጎረባብቲ ሃገራት ዝሓልፍ፡ ብዙሕ ደረጃታት ዘለዎ፡ ኣብ ዓለም እቲ ዝዓበየ ውድድር ብሽክለታ`ዩ፡ ብብዓመቱ ድማ ይካየድ።


text:
እዋናዊ ዛዕባ – ኣሽንኳይ ፋሕፋሕ ኢልና ተኣኪብናʼኳ ንጋዶ!
እዋናዊ ዛዕባ
ኣሽንኳይ ፋሕፋሕ ኢልና ተኣኪብናʼኳ ንጋዶ!
እዚ ጽሑፍ ምስቲ ንርእዮን ንሰምዖን ዘጋጥምን እዋናዊ ጉዳያት ብምትእስሳር ዝጸሓፍ ውልቃዊ ርእይቶ ናይ ጸሓፊኡ ኢዩ፡፡ ስለ ዝኾነ ንዝኾነ ውድብ ምንቅስቓስ ማሕበር ኣይውክልን፡፡ ማዕሪኡ ንሓደ ውድብ ምንቅስቓስ ማሕበር ዕላማ ገይሩ ዝነቅፍን ዘወግዝን ኣይኮነን፡፡ ንኹልና ብሓባር እንታይ ኢና ንገብር ዘለና፡ ናበይ ገጽና ኢና ነምርሕ ዘለና ብዝተወሰነ መልክዑ ዘርኢ ጽሑፍ ኢዩ፡፡
ሎሚ ቕነ ብዙሓት ኣብ መኣዲ ቃልሲ ዝርከቡ መቃልስተይ ኣዕሩኽተይ ገለ እውን ዘይፈልጦም ግን ከኣ ግዱሳት ውልቀሰባት ኣብ ፓልቶክ ክኣቱን ገለ ሓሳበይ ከፍስስን መልእክቲ ክሰዱለይ ቀንዮም፡፡ ብወገነይ ኣብ ፓልቶክ ኣትየ ሓሳበይ ከፍስስ ገለ መረዳእታ ካብ ለባማት ኣሕዋተይ ክቕበል ማዕሪኡ እውን ዝዓቕመይ ሓሳባት ወስ ከብል ኣይጸላእኩዎን፡፡ የግዳስ ካብ ብምዝራብ ብምጽሓፍ ብዝያዳ ሓሳበይ ክገልጽን ከረድእን ዝኽእል ኮይኑ ይስማዓኒʼሞ፡ ቅድሚ ዝኣገረ ሓሳበይ ኣብ ኣሰና ክዝርግሖ መሪጸ፡፡
ኣብ ዝተፈላለዩ ኣጋጣሚታት ኣብ ዝጽሕፎም ጽሑፋት ምስቲ ዝጽሕፎ ዘለኹ ኣርእስቲ ፍጹም ዘይራኸቡ ርእይቶታትን ነቐፌታን ይመጻንን የንብብን እየ፡፡ ንዝተጻሕፈ ኩሉ ክትምልሰሉ እንተ ድኣ ኮይንካ ናብቲ ንሱ ዝደልዮ ዘሎ መንገዲ ብመልክዕ ሹኩሽካ ምእታው ማለት እዩ፡፡ እቲ ምንታይሲ ስለምንታይ ምስቲ ኣርእስቲ ፍጹም ዘይራኸብን ዘይሳነን ርእይቶን ነቐፌታን ተዋሂቡ ኣሎ ምስትውዓል ዘድልዮ ኢዩ፡፡ ዋላኳ ጀማርን ብዙሕ ዝጎድለንን ጸሓፋይ እንተኾንኩ፡ ነቲ ርኢኻ ዘይኮነካስ ዳህሲስካ እውን እትፈልጦ መፋቐርን መከባበርን መቀራረብን ዘይኮነ፡ መፈሓናጨርን መታኾብን መረሓሓቕን ዝኾነ ኩርኳሕ ኣነዋሪ ዘረባታትን መልስታትን ስለምንታይ ተጻሒፉ እናፈለጥካዮ ተዓሚትካ ክትሓልፎም ኢኻ ትመርጽ፡፡ ዕላማ እቶም ሕማቕ ጸሓፍቲ ካብቲ ዝተበገስካሉ ቀንዲ ዕላማ ኣውጺኦም ናብ ጓል መገዲ ምእታው ስለ ዝኾነ ተልእኾኦም፡፡ ኣብዛ መጠረሽታ ኤርትራውያን ኣብ ገምገም ቀይሕ መስመር! ብዝብል ኣርእስቲ ኣብ ዝጸሓፍኩዎ ጽሑፍ፡ ዝረኣኹዎ ናይ ገለ ሓላፍነት ዝጎደሎ ጽሑፍን ሓሳብን ምስቲ ኣርእስቲ ዘይተኣሳሰር ርእይቶን ምምልላስን ብተወሳኺ እውን ብግሊ ብዝመጻኒ መልእኽትን ነዚ ኣልዒለዮ ዘለኹ ኣርእስቲ ማእከል ስሕበት ገይረ፡ ሓሳበይ ወስ ከብል ወሲነ፡፡
ቀዳማይ ስለምንታይ ኢዩ ኣብዚ ወሳኒ ናይ ዕርብርብ ግዜ ንቐንዲ ውራይካ ገዲፍካ ናብ ጓል መገዲ ተኣፈፍቲ ዛዕባታት ዝእተው ዘሎ…? እቲ ቀዲምና ክንምልሶ ዝግባኣና ዓብን እዋናውን ሕቶ ንሱ ኢዩ፡፡ ንፍቶ ንጽላእ ኣብ ነፍሲ ወከፍ ስጉምናን ጉዕዞናን እቲ ብኽፍኣተ መጋብር ዝተኻሕነ ቀታልን በታታንን ጉጅለ ስርዓት ህግደፍ ኣሎ፡፡ ኩሉ ዘንጸባርቕ ወርቒ ከምዘይኮነ ክንፈልጥን ክንግንዘብን ይግባእ፡፡ ኣብ ነፍሲ ወከፍ ስጉምትና ስለምንታይ ኢዮም ቀንዲ ውራይና ኣወንዚፎም ናብ ጓል መንገድን ንሕድሕድና ዘባልዑን ዘናቑቱን ተኣፈፍቲ ዛዕባታት ዝለዓሉ ብዕምቀት ክንርእዮምን ክንምርምሮምን ይግባእ፡፡ እቲ ምንታይ ኣብ ኩሉ ጉዕዞና ስራሕና ነዚ ምግናዝን ምቕባርን ጥራይ ዝተረፎ ዝሞተ ስርዓት ትንፋስ ሰዅዖም ከጽንሕዎ ዝተላእኩ ሃሱሳት ኣብ መኣዲ ቃልሲ ምሳና ተላሒጎም ኣለዉ፡፡ ቀንዲ ተልእኾኦም ድማ ኩርካሕ ሓሳባት እናምጽኡ ስምረትን ሓድነትን ብፍጹም ንኸይህሉ ምግባር ኢዩ፡፡ ኣብዚ ተኣፋፊ ጉዳይ ከምቲ ሓንካስ ዘውረዮስ ፈረሰኛ ነይመልሶ ዝበሃል ገለ ግሩሃትን ስሚዒታውያንን ንባዕሎም ግዳይ ኮይነም ነቲ ዝተኣጉደ ሓዊ ዘሳውሩን ዘንበድብዱን ብርግጽ ኣለዉ፡፡ ካብ ክፍኣት ተበጊሶም ወይ እውን ካልእ ዝተሓብአ ኣጀንዳ ስለ ዘለዎም ዘይኮነስ፡ ብዝነፈሰ ንፋስ ስለ ዝጽለውን ካብ ምስትውዓልን ምምርማርን ስምዒት ስለ ዝደፍኦምን ዝቕድሞምን ኢዮም፡፡ ስለ ዝኾነ ብመልሓስና ንዛረቦ ቃላት ጽባሕ ንግሆ ዝቐትልን ንኹልና ብኣልማማ ዘጥፍእ መርዚ ክቕየርን ከም ዝኽእል ፈልጥና ምጥንቃቕ የድሊ፡፡
ካብ ነዊሕ ዓመታት ሰሚርናን ሓቢርናን ንኸይንቃለስ፡ ጠበናጁና ንሓደ ዕላማ ኣንጻር ስርዓት ህግደፍ ከይነቕንዕን ኣዝዮም ከበድቲ ተጻብኦታትን ሽርሕታትን ተኣሊሞምን ተሰጊሮምን ኢዮም፡፡ እዚ ኣብዚ ቀረባ ግዝያት ፈኸም እናበለ ሎሚ ከም ተኣፋፊ ዛዕባ ዝለዓል ዘሎ ኣኸር ጣልጋ ናይቲ ዝተኣልመ ሽርሕታት መቐጸልታ እምበር ሓድሽ ምህዞ ኣይኮነን፡፡ ሎሚ ሕብሩ ጥራይ ኢዩ ቀይሩ ብግሁድ ኣውራጃʼዶ ካልእዶ ዝበሃል ዘሎ፡፡ ስለ ዝኾነ ነዚ ከም ናይ መጠረሽታ መታዀሲ ዕርዲ ህግደፍ ተሓሲቡ ክስራሓሉ ተሓሲቡ ዘሎ ምፍልላይ ብምስትውዓልን ልቦናን ክንሰግሮን ክንስዕሮን ይግባእ፡፡ ከምቲ ቀዲመ ዘተንባህኩዎ እዚ ኣዝዩ ተኣፋፊ ሓደገኛ ጉዳይ ብኸመይ ፈኸም እንዳበለ ኣብዚ ናይ ሕጂ ደረጃ በጺሑ ብዕምቀት ምርኣዩ የድሊ፡፡ ገለ ብስሚዒት ዝጋልብ ካብ ዓቕለ ጽበት ተበጊሱ መፍትሒ ኮይኑ ዝስምዖ ኣይሰኣንን ይኸውን፡፡ እቲ ሳዕቤን ግን ብኣንጻሩ ኢዩ፡፡ ሽግርና ዝፈትሕ ዘይኮነ መሊሱ ዘናውሕን ዝጠናንግን ኢዩ፡፡ እቲ ምንታይ ኣሽንኳይ ተፈላሊናን ፋሕፋሕ ኢልናን ተኣኪብና ሰሚርናን እኳ ንጋዶ ኢዩ፡፡ ቃልስና ምስቲ ዝሞተ ስርዓት ጥራይ ዘይኮነ ምስቲ ኣስርጽዎ ዘሎ ግናይ ኣተሓሳስባ እውን ኢዩ፡፡ ስለ ዝኾነ ቃልስና ኣብ ፈጽሚ ንኽበጽሕ፡ ናብታ ንፈትዋን ንብህጋን ዓድና ንኽንኣቱ፡ ኪንዮ ሓድነትን ስምረትን ካልእ ዝኾነ መገዲ የለን፡፡ ረብሓናን ዓወትናን ኣብ ስምረትናን ሓድነትናን ምዃኑ ብደሚቕ ነስምረሉ፡፡
ኣብዚ ጉዳይ እዚ ኣመለኻኽታና ሰፊሕን ኣድማሳውን ይኹን፡፡ ደቂ ሰባት ብኽእለቶም፡ ፍልጠቶም፡ ገንዘባዊ ሃብቶም፡ ዝነኦም……… ወዘተ ዘይኮነ ብኣመለኻኽተኦም ኢዮም ዝምዘኑን ዝዕየሩን፡፡ ንነገራት ብኸመይ መልክዕ ይርእይዎም፡፡ ስለ ዝኾነ ንኹሉ ነገር ብዝተፈላለየ መዳዩ ገላቢጥና ሰፊሕ ብዝኾነ ኣመለኻኽታን ልቦናን ንርኣዮም፡፡ ኣብ ሎሚ ኮይና ንጽባሕ ንርኣያን ንሕሰባን፡፡ ሎሚ ንዘርኦን ንትልሞን ጽባሕ ከመይ ዝኣመሰለ ፍረ ኢዩ ክህበና ሕጂ ክንርእዮን ክንምልሶን ኣለና፡፡ እቲ ምንታይ ኣብ ስራሕ ፖለቲክስ ዝዘራእካዮ ኢኻ ትዓጽድ፡፡ ሎሚ ክርዳድ ዘሪእና ጽባሕ ክርዳድ ከይንዓጽድ ምስትውዓል የድሊ፡፡ ኣብ ጉዳይ ስምረትን ሓድነትን ንእሽቶ ንፋስ ዘእቱ ፈቓቕ ክንፈጥር የብልናን፡፡ ታሪኽ እቲ መስገደል ገድልናን ድሕሪ ናጽነት ዝሓለፍናዮ ናይ ቅትለትን ስቅያትን ህይወት ኩሉ ሓደ ብሓደ ብደቂቕ እንተድኣ መርሚርናዮ፡ ኢሳይያስን ጉጅልኡን ኣብዛ ፈቓቕ እዚኣ ኣድብዮም ኢዮም ብልህታትን ሞዴላትን ጀጋኑ ኣብ ገግዚኡ ኣጥፊኦሞም፡፡ ስለ ዝኾነ ኣብ ሳንዱቕ ተዓጺና ዘይኮነ ካብ ሳንዱቕ ወጺእና ንሕሰብ፡፡ ኣብ ሳንዱቕ ተዓጺና እንተድኣ ክንርኢ ፈቲና እቲ ንሕና ንርእዮን ንሓስቦን ጥራይ ኢዩ ቅኑዕ ኮይኑ ክስመዓና፡፡ ስለ ዝኾነ ካልኦት ንዝርእይዎን ዝሓስብዎን ክንርእን ክንፈልጥን ኣድማሳውያን ንኹን፡፡
ካልኣይ ኣብዚ ጉዳይʼዚ ኣዕሚቕና ክንርእዮን ክምርምሮን ዝግበኣና፡ ኩሉ ንዝርእዮን ንዝፈልጦን ፍሩይን ድሙቕን ሓቂ፡ ብስምዒትን ጽልእን ቅርሕንትን ተደፋፊእና ዘይምስሉ ከይንህቦ ምጥንቃቕ የድልየና፡፡ እዚ ናይ ውሑዳን ጉጅለ ስርዓት ህግደፍ ናይ ዝኾነ ኣይኮነን፡፡ ዋንነቱ ናይቶም ብደም ንጹሃት ዝሕተቱ ሒደት ገበነኛታት ኢዩ፡፡ እዚ ዓማጽን ቀታልን ስርዓት ንመላእ ህዝቢ ኤርትራ ብማዕረ ኢዩ ዘጽንትን ዝጭፍጭፍን ዘሎ፡፡ እዚ ሕድርን መብጽዓን ጀጋኑ ዝረገጸ ጽዩፍ ስርዓት፡ ንሓደ ክንቅል ነቲ ሓደ ክተክል ሰሪሑን ሓሲቡን ኣይፈልጥን ኢዩ፡፡ እዚ ኣብ ዓለም ካብ ዝተራኣዩ መለኽቲ ስርዓታት ብባህሪኡ ውን ፍጹም ዝተፈለየ ጉጅለ፡ ታሪኽናን ባህልናን በሪዙ ኤርትራን ኤርትራውያንን ሓንሳብን ንሓዋርን ካብ ካርታ ዓለም ክኣልየና ይሰርሕ ከም ዘሎ ምግንዛብ የድሊ፡፡ ነዊሕ ዓመታት ዋላ እዞም ሕጂ ሽምጥና ገቲርና ንቃወሞ ዘለና ሰሪሕናሉን ኣጣቒዕናሉን እኮ ኢና፡፡ ኣብ ግንቦት 1998 ዓ/ም ኣብቲ ንጥፍኣትና ዝኣጎድዎ ባርዕ ግንባርና ክንህብ፡ ክንስዋእ እኮ ከቲትናን ጎይናን ኢና፡፡ ከም መለኮት ስለ ዝኣመናዮ፡ ዝተሓብአ ጥጅኦም ስለ ዘይፈለጥናዮ ተደናጊርና፡፡ ብሰላም ብምርድዳእ ክፍታሕ ኣብ ዝኽል ጉዳይ ከቢድ ዋጋ ከፊልና ጥራይ ዘይኮነ መጻኢና ጽልግልግ ከም ዝብል እውን ኮይኑ፡፡ ስለ ዝኾነ ስለምንታይ ብዙሓት ኣሕዋትናን ኣሓትናን ከምቲ ሕጂ ንሕና ንቃለሶን ንቃወሞን ዘይቃለሱ ኢልካ ብኣልማማ ምውጋዝ ከቢድ ኢዩ፡፡ እቲ ስርዓትን እቶም ከም ዝዓወረ ገመል ብሕሻል ተወጢጦም ዝጓዓዙ ዘለዉን እውን ክንፈላልዮም ኣለና፡፡
ሎሚ ውን ብዙሓት ዝተደናገሩ ንሕና ንሱ መንግስትና ዝብሉ ኤርትራውያን ኣሕዋትና ከም ዘለዉ ምግንዛብ የድሊ፡፡ እንተኾነ ስርዓት ህግደፍ ከምቲ ናትና ዘይኮነ ናቶም እውን ኣይኮነን፡፡ ቀዲምና እዚ እኩይ ስርዓት ናትና ኮይኑ ዝስማዓና ዝነበርና እኮ ኩልና ኢና፡፡ ብዙሓት ካብቶም መጋበርያ እቲ ስርዓት ኮይኖም ኣብ መጠረሽታ ወርሓት 2001 ኣብ ልዒሉ ጉጅለ ዓሰርተ ሓሙሽተ ከደዓትን ጠላማትን ሸየጥቲ ዓድን ዝበሉ፡ ሎሚ ኣብ ሸላታት ማሕዩር ካርሸሊ ምህላዎም ክንፈልጥ ይግባእ፡፡ ሎሚ ካብቲ ዝሓለፈ ዕሽነትናን ግርህነትናን ክንምሃርዩ ዝግባእ፡፡ ኩሉ እቲ ኢሳይያስን ጉጅልኡን ንምጥፋእናን ምጽናትናን ዝተጠቐሙሉን ዝጥቀምሉን ዘለዉ ሜላ ወገን ሃይማኖት ኣውራጃ ኢዩ፡፡ መንዩ ንኤርትራ ዋና መንዩ ኸ ጓና……? ኣይንዓሹ ኣንጸላልዩና ዘሎ ከቢድ ደበና ጥፍኣት ናይ ጓናን ዋናን ዘይኮነ፡ ናይ ምህላውን ዘይምህላውን ሕቶ ኢዩ፡፡ ስለ ዝኾነ ንኽንህሉ ነቲ ከቢድ ዋጋ ዝኸፈልናሉ ሓድነትና ንሓልዎ፡፡ ኣይኮነን ፈቲናዮ ኣሚናሉ ደሊናዮ ዘይኮ ብሰንኪ ህልኽናን ዘይምስምማዕናን ዘይንደልዮ እውን ክመጻና ኢዩ፡፡
ሳልሳይ ሎሚ ህዝቢ ኤርትራ ዘረባ ዒፍ ኢልዎ ኢዩ፡፡ ሎሚ መላእ ህዝቢ ኤርትራ ብተግባር ብስራሕ ዘርእዮ ኢዩ ዝደልን ዘማዕዱን ዘሎ፡፡ መንʼዩ እቲ ብተግባርን ብስራሕን ንህዝቢ ኤርትራ ካብ መንጋጋ ስርዓት ህግደፍ ዘናግፎ ….? መንʼዩ ዝኣልዮ…? እቲ ንመስዋእቲ ዝተቐረበ ብመጋርያ ሓዊ ስርዓት ህግደፍ ብቐጥታ ዝልብለብ ዘሎ ኣብ ውሽጢ ዓዲ ዘሎ ህዝቢ ጥራይ ኢዩ፡፡ እቲ ካልእ መመላእታን መወሰኽታን ኢዩ፡፡ እዚ ክብል እንከለኹ እቶም ካብ ውሽጢ ዓዲ ወጻኢ ኮይና ንቃለስ ዘለና ዝኾነ ግደን ኣበርክቶን የብልናን ንምባል ኣይኮንኩን፡፡ ቃልሲ እናተመላላእካ ምዃኑ ዘንጊዐዮ እውን ኣይኮንኩን፡፡ ናትና ካብ ቃልሲ ምብኳርን ዘይምስምማዕን ተኣፈፍቲ ኣሰከፍቲ ዛዕባታት ምልዓልን ብርግጽ ሃስያ ኣለዎ፡፡ ኮይኑ ግን እቲ ወሳኒ ናይ መቐይሮ ሓይሊ ኣብ መጠረሽታ እቲ ህይወቱ ንመስዋእቲ ክውፊ ምስ ሞት ፊት ንፊት ዝጋፈጥ ኢዩ፡፡ ክሳብ ሕጂ ኣብ ርሑቕ ዲያስፖራ ኮይኑ ተቓሊሱ ንዓመጽትን መለኽትን ስርዓታት ዝኣለየ ህዝቢ ኣብዛ ንነብረላ ዓለም ኣይተራኣየን፡፡ ፍጻመ 21 ጥሪ መስዋእቲ ጅግና ወዲ ዓልን ምእሳር ካልኦት ተበዓትን ጭቡጥ ኣብነት ከኾነና ይግባእ፡፡ እቲ ንስርዓት ህግደፍ ልዕሊ ዝኾነ ዘስግኦ ሓይሊ እውን እቲ ውሽጡ ሕሩር ኣብ ውሽጢ ዓዲ ዘሎ ህዝቢ ኢዩ፡፡ ስለ ዝኾነ እቶም ኣርሒቕና ገይሽና ዘለና ንነብስና ከም ወሰንቲ ናይቲ መቐይሮ ሓይሊ ኣይንርኣያ፡፡ ኣብ ርሑቕ ስደት ሰፊርና ነቲ ኣብ ናይ ዜሮ ሰዓት መስዋእቲ ዝኸፍል ኣብ ውሽጢ ዓዲ ተቐሪቡ ዘሎ ህዝቢ፡ ሞራልን ተስፋን ክንህቦን ኣጆኻ ክንብሎን እምበር፡ ዘይፈልጦን ዘይነበሮን መርዚ ነስኒስና ተስፍኡ ከነጸልምቶ ዓገብ!! ንሎሚ ወደሓንኩም!!
ሚኪኤል እምባየ (ኣራንቺ)
Tele +251-921924501


text:
ሓንቲ ሰብ ጽብቕቲ ወይ ጥዕምቲ ወይ ደስ እንተ ኢላትካ
ኣፍቂርካያ ኣለኻ ማለት እዩ።
መጀመርያ ግን ክትላለያ ኣለካ።
ብድሕሪኡ ኢኻ ትኾነካ ድያ ኣይትኾነካን ትፈልጥ።
ወይ ንሳ እውን ትፈትወካ ድያ ኣይትፈትወካን ትፈልጥ።
ክትዛረባ እንከለኻ ብትሕትና ክኸውን ኣለዎ።
ነገራት ከይከብድ ድማ ነዞም ጠቐምቲ ነገራት ኣብ ምልላይ ተገንዘብ:
- ክትላለያ እንከለኻ ኣብ ጽቡቕ ሙድ ወይ መዓልቲ እንከለኻ ክኸውን ኣለዎ።
- ዘኒጥካ ግን ከኣ ምቹእ ክዳን ገይርካ (መታን ዓቕልኻ ከይጸበካ) ርኸባ።
- ኣብ ጥቓኣ ኮይንካ ግን ከኣ እኹል ርሕቀት ሓሊኻ ተዛረባ።
- ዓይና እንዳ ሓለኻን ገጻ እንዳ ረኣኻን ኣዛርባ።
- „ብዝያዳ ንኽላለየኪ ፍቓደኛ ዲኺ?“ ኢልካ ሕተታ።
- ሕራይ እንተ ኢላትካ ዝኾነ ነገር ሕተታ። ንኣብነት ትፈትዎ ሙዚቃ ወይ ዝንባለኣ ሕተታ።
- ኣብታ ሰብ ዘለካ ተገዳስነት ኣርእያ።
- ኣድናቖትካ ግለጸላ ወይ ኣብኣ ደስ ዝብለካ ነገራት ወይ ትፈትዎ ነገራት ንገራ።
- እተን ቀዳሞት ኣድናቖታት ግን ብዛዕባ ኣካላታ ክኾና የብለንን።
- ንኣብነት ትሰምዖ ሙዚቃ ወይ ድማ ኣዘራርባኣ ከም ትፈትዎን ደስ ከም ዝብለካን ንገራ።
- ንዓኣ እውን ደስ እንተ ኢልካያ ኣብኡ እንከሎ ክርደኣካ እዩ።
ንሓደ ሰብ ክትዛረቦ ብዙሕ ድፍረት ይሓትት እዩ።
ሓደ ሓደ ግዜ ንሓንቲ ጓል ትሓታ እሞ ድሌት ከም ዘይብላ ትነግረካ።
እዚ ድማ ከም ዘሕርቐካ ፍሉጥ እዩ።
ይኹን ደኣምበር ምፍላጥካ እውን ጽቡቕ እዩ።


text:
ኣይፋሉን፡ ብሕጊ መቕጻዕቲ ኣይመጻክን እዩ።
ከም ህጻን መጠን ጓል 14 ዓመት „ዕድመ ናይ ገበን ሓላፍነት ትወስድሉ“ ኣይኮነን።
ከም ህጻን መጠን ጓል 13 ዓመት ኮይንኪ ኣብ ቅድሚ ሕጊ ከም ገበነኛ ክትቁጸሪ ኣይትኽእልን ኢኺ።
ወለድኺ ወይ ኣለይትኺ ግን ክኽልክሉኺ ይኽእሉ እዮም።
ይኹን ደኣምበር ሓደ ሓደ ነገራት ኣለዉ ክትግንዘብሎም ዘለኪ።
ንኣብነት ዓርክኺ ክቕጻዕ ይኽእል እዩ።
ልዕሊ 14 ምስ ዝኸውን ህጻን ኣይኮነን።
ሓደ ሓደ ግዜ ስእልታት ዝኽልከሉ ንስኺ ህጻን ጓል 13 ስለዝኾንኪ እዩ።
መዓስ እዩ ከምዚ ዝኸውን፧
- እንተ ደኣ እቲ ስእሊ ነሓደ ሰብ ትሕቲ 14 ኣብ እዋን ስጋዊ ርክብ ዘርኢ ኮይኑ።
- እንተ ደኣ እቲ ስእሊ ብፍላይ ኣጥባትን ማእከል ኣስላፍ ዘሎ ኣከባቢ ምስ ዘርኢ
ዕድመ ብዘየገድስ ኩልኩል ዝኾኑ ነገራት:
- እንተ ደኣ ሓንቲ ሰብ ንኸምዚ ዓይነት ስእሊ ክትገብር እንተ ድዒሳ ወይ ተገዲዳ።
- ናብ ዘይትደልዮ ሰብ እቲ ስእሊ ብዘይ ድሌታ ምስ ዝመሓላለፍ።
ካልእ ኩልኩል ዝኾነ ነገር:
ሓደ ሰብ ከምዚ ዓይነት ስእሊ ብዘይ ፍቓድ ምስ ዘመሓላልፍ።
ሓደ ሓደ እዋን የጋጥም እዩ እዚ።
ብዛዕባ እዚ ኣርእስቲ ሓገዝ ምስ ትደልዪ ኣብዚ ክትውከሲ ትኽእሊ ኢኺ:
http://www.nina-info.de/save-me-online/kontakt-beratung.html


text:
ጾታዊ ባህጊSexlust - tigrinska
እቶም ዝበዝሑ ሰባት ምስ ጾታዊ ባህግን ጾታዊ ድልየት (ስያዐን፡ ጾታዊ ርክብ ክትገብር ምድላይ፡ብሉዕ) ክስምዖ ዝኽእል ኣካላት ይውለዱ። ጾታዊ ባህጊ ኣብ ምሉእ ኣካላትና ክስምዓና ይኽእል። ኣብ ክፍሊ መፍረን ካልኦት ክፋላት ኣካላትናን ደስ ዘብል ስሚዒትን ትርግታን ይስምዓና።
ገለ ገለ ሰባት ብዛዕባ ጾትዊ ርክብ ብዙሕ ጊዜ ይሓስቡ። ገለ ካልኦት ከኣ ሳሕቲ ጥራይ ይሓስቡ። ኣብ እዋን ጕብዝና ምስ ጾታዊ ርክብ ዝተኣሳሰር ብዙሕ ሓሳባት ምሕሳብ ንብር እዩ። ብዛዕባ ጾታዊ ርክብ ክትሓስብ ወይ ጾታዊ ባህጊ ክህልወካ ጌጋ ኣይኮነን።
ዝተፈላለየ ብዝሒ ጾታዊ ባህጊ
ኣብ ትዛነየሉ ግዜን ጽብቕ ኣብ ዘለኻሉ ግዜን ብዛዕባ ጾታዊ ርክብ ክትሓስብ ልሙድ እዩ። ምናልባሽ ምስ ተፍቕራ ጥራይ ጾታዊ ባህጊ ይህልወካ፣ ወይ ከየፍቐርካ ክስምዓክ ይኽእል። ዝበዝሕ ግዜ ጾታዊ ባህጊ ምህላው ደስ ዘብል ስምዒት እዩ።
ብዛዕባ ጾታዊ ርክብ ኣብ ኣእምሮኻ ምስልሳል
ኣብ ኣእምሮኻ ብዛዕባ ጾታዊ ርክብ ምስልሳል ልሙድ እዩ። ገለ ሰባት ምሉእ ታሪኽ ጾታዊ ርክብ ኣብ ኣእምሮኦም ይፈጥሩ። ኣብ ኣእምሮኣዊ ምስልሳል ነቲ ነገር ኣብ ጉህዶ ክትገብሮ ደሊኻ ኣለኻ ማለት ክኸውን ይኽእል፣ ግና ናይ ግድን ኩምኡ እዩ ማለት ኣይኮነን። ብዛዕባ ዝደለኻዩ ከተሰላስል ትኽእል ኢኻ። ብዙሓት ንነብሶም እንዳተናኸፉ ሓሳብ ጾታዊ ርክብ የሰላስሉ።
ባዕልኻ ንኣካላትካ ክትፍትሽ ትኽእል ኢኻ
ኣብ ምሉእ ኣካላትና ስምዒታውያን ክፋላት ኣለዉ። የእዳውካ ንኣካላትካ ክድህስስኦ ኣፍቕድ፣ ክትተናኽፎም ደስ ዘብሉ ክፋላት ኣካላት ድማ ኣለሊ።
ብገለ ጾታዊ ርክብ ክትድሰት ከለኻ ኣብ ኣካላትካ ውጥረት ይምዕብል። እዚ ከኣ ደስ ዘብል ስምዒት ይፈጥር።
ኣብ ግብረ ሕብእ ዝብል ኣርእስቲ ብዝያዳ ንነብስኻ ደስ ዘብላ ግበር ዝብል ኣንብብ።
ኣብ ኣካላት እንታይ የጋጥም ?
ጾታዊ ርክብ ክትገብር ኣብ ትደልየሉ እዋን ብዙሕ ደም ናብ ክፋላት መፍረ የብል። ከናፍር ብልዕቲን ጕድበን ይንፍሑ። ኣብ ውሽጢብልዕቲ ጠሊ ዝገብር ፈሳሲ ይጅምር። ብልዕቲ ይኽፈትን ዓሙቕ ይኸውንን።
መትሎ ይንፋሕን ተሪር ይኸውንን። ኣስኪት ይጭበጡ። ካብ መትሎ ንርእሲ መትሎ ዘጥልል ሕብሪ ኣልቦ ፈሳሲ ይወጽእ።
ህርመት ልቢ ይቕልጥፍ፣ እስትንፋስ ይቕልጥፍ፣ ቖርበትካ ከኣ ይመውቕ። ኣብ ጥርዚ ስምዒት ምስ ትበጽሕ እሾኻዊ ስምዒት ይገብረልካን ቁሩብ ጽሩውሩው ይብለካን። ዳርጋ መሬት ዝንቀሳቐስ ዘሎ ኮይኑ ይስምዓካ።
ነብስኻ ባዕሉ ስምዒት ክፈጥር ይኽእል
ብዘይ ጾታዊ ድልየት መትሎኻ ክቐንዓካ ወይ ጠሊ ኣብ ርሕሚ ክገብረልኪ ይኽእል። እዚ ንኣብነት ኣብ ጊዜ ምሸት ክትድቕስን ክትሓልምን ከለኻ የጋጥም። እዚ ኣካላትካ ዝለማመደሉ ኣገባብ እዩ።
ሓደ ሓደ ጊዜ ብዘይ ዝኾነ ምኽንያት ጾታዊ ድልየት ክስምዓካ ይኽእል። ብዘይ ዝኾነ ምኽንያት ጾታዊ ድልየት ምስ ዝገብረልካን፣ ርሕምኪ ኣዝዩ ጥሉል ምስ ዝኸውንን ነብስኻ ናይ ገዛእ ርእሱ ሂወት ከም ዘለዎ ኮይኑ ክመስል ይኽእል።
ሓደ ሓደ ጊዜ ጾታዊ ድልየት ይስምዓካ ግና መትሎኻ ኣይቐንዕን፣ ርሕሚ ከኣ ኣይጠልልን ወይ ኣይንፋሕን። እዚ ዘይልሙድ ኣይኮነን። እዚ ተጨኒቅካ ወይ ፈሪሕካ ስለዘለኻ ክኸውን ይኽእል።
ባህግን ደስታን ይሕብር
እዚ ፊልም ካብ RFSU እዩ


text:
Radio Erena: 09 August 2018
መንግስቲ ኢትዮጵያ፣ ኣብ ክልል ሶማል ተፈጢሩ ምስ ዘሎ ጸጥታዊ ኩነታት ብምትእስሳር፣ ኣብቲ ዞባ ኣገልግሎት ኢንተርነት ኣቋሪጽዎ ከምዘሎ ኣብ ፓሪስ ዝመደበሩ ኣህጉራዊ ትካል፣ ጋዜጠኛታት ብዘይ ዶብ ገሊጹ።
እቲ ብቀዳማይ ሚኒስተር ኣብይ ኣሕመድ ዝምራሕ መንግስቲ፣ ኣብ ኢትዮጵያ ዝኾነ ይኹን መርበብ ሓበሬታ ከይዕፈንን ኣብ ወጻኢ ሃገር ዝርከባ ማዕከናት ዜና ኢትዮጵያ ከኣ ናብ ሃገርን ኣትየን ክሰርሓ ክፈቅድን እንከሎ፣ ድሕሪ’ቲ ካብ ዝሓለፈ ዓርቢ ኣብ ክልል ሶማል ዝተኸስተ ናዕቢ ግና ኣገልግሎት ኢንተርነት ከምዝቋረጽ ጌርዎ ኣሎ።
ቅድሚኡ ንዝነበሩ መራሕቲ፣ ንህዝቢ ካብ ሓበሬታ ምግላሎም ክወቅስ ዝጸንሐ ሓድሽ መንግስቲ ኢትዮጵያ፣ ጸጥታዊ ስግኣት ብምምኽናይ፣ ኣገልግሎት ኢንተርነት ብምዕጻው ብትካላት ተጣበቕቲ ሰብኣዊ መሰላት ይንቀፍ ኣሎ።
ኣብ ክልል ሶማል ኣብ መንጎ ሰራዊት እቲ መንግስትን ፍሉያት ሓይልታት ናይቲ ክልል ብዝተኻየደ ግጭት 10ታት ሰባት ክቕተሉን ክቖስሉን እንከለዉ፣ ኣሽሓት ከኣ ካብ መነናብርኦም ተመዛቢሎም ኣለዉ።
ሰራዊት መንግስቲ ኢትዮጵያ ንዝበዝሐ ክፋላት እተን ግጭት ዝተጎሃሃረለን ከተማ ታት ጅግጅጋን ድሬዳዋን ከምዝተቖጻጸረን ይግለጽ እኳ እንተሎ፣ ጸጥታ ናብ ንቡር ከምዘይተመልሰ’ዩ ዝሕብር።
ኣማሓዳሪ ናይቲ ክልል ዝነበረ ዓብዲ ማሕሙድ ዑመር ብሰራዊት ኢትዮጵያ ካብ ስልጣኑ ተኣልዩ ናብ ቤት ማእሰርቲ ከምዝተወስደ ዝተፈላለዩ ወገናት ይጠቕሱ እኳ እንተለዉ፣ እቲ ኣማሓዳሪ ወከልቲ ህዝቢ ብዘቕረብዎ ጠለብ ካብ ስልጣኑ ከምዝተሰናበተን ብስራሕ ጉዳይ ናብ ኣዲስ ኣበባ ከምዝገዓዘን ከኣ ካልኦት ይጠቕሱ።
ይኹን’ምበር መንግስቲ ኢትዮጵያ፣ ንኣገልግሎት ኢንተርነት እቲ ክልል ኣቛሪጽዎ ስለዘሎ፣ ብመንገዲ መርበባት ቅኑዕ ሓበሬታ ንምርካብ ኣጸጊሙ ከምዘሎ ይግለጽ።
====================


text:
እዚ ድማ እሱራት ተጋሩ ሓራ ክወፅኡን "ብዛዕብኦም ዝተነዝሐ ዘይሓቃዊ" ዝብሎ ሓበሬታ ንምስትኽኻል እቲ ምንቅስቓስ ከምዝሰርሕ እዩ ካብ ኣተሓበበርቲ ሓደ ኣይተ ጌታቸው ኣረጋዊ ሎማ ኣብ ዝሃብዎ መግለፂ ሓቢሮም::
ልዕሊ 1500 ተጋሩ ብመንነቶምን ብምኽንያት ፖለቲካን ኣብዚ ሐዚ እዋን ተኣሲሮም ይርከቡ ዝበለ ኣይተ ጌታቸው ትግራይ ንምድኻም መንነቶም ተሓርዩ እዮም ተኣሲሮም ይብል:: ፀረ ትግራይ ኮይኑ መንግስቲ ይሰርሕ ዝበለ ድማ ካብ ኣተሓባበርቲ እቲ ምንቅስቓስ ኣይተ ዓንደማርያም ዮሃንስ እዩ:: መንግስቲ ብናይ ባዕሉ ማዕኸናት ዜና ኣቢሉ ጉዳዮም ኣብ ከይዲ ፍርዲ ዘሎ ተጋሩ ሰናዳዊ ፊልሚ ብምስራሕ ምስሊ ክዛባዕ ገይሩ እዩ ኢሉ:: ብመሰረት እዚ ድማ ኢትዮጵያውያን ኮነ ማሕበረሰብ ዓለም እውን ብዛዕባ ትግራይ ሓቃዊ ምስሊ ክህልዎ እቲ ምንቅስቓስ ክሰርሕ እዩ ኢሉ::
ኣብዚ ጉዳይ ዝሓተትናዮም ሓላፊ ኮምዩኒኬሽን ዓቃቢ ሕግ ኢትዮጵያ ኣይተ ዝናቡ ቱኑ: ዓቃቢ ሕጊ ምስ ፖሊስ ብምኻን ልዕልነት ሕጊ ንምኽባር መረዳእታ መሰረት ዝገበረ ስራሕቲ ይፍፅም ኣሎ ኢሎም:: ብሄር ፈሊኻ ሕጊ ንምኽባር ንቀሳቐሰሉ ምኽንያት የለን ብምባል ድማ ተዛሪቦም::
"ሕጊ ንምኽባር ብምባል ኣብ ተመሳሳሊ ናይ ስልጣን ቦታ ዝነበሩ ተወለድቲ ትግራይ ዘይኮኑ ኣይተኣሰሩን እዚ ብሄር እናፈለኻ ጥቓዓት እምበር ሕጊ ምኽባር ኣይኮነን" ዝብል ሓሳብ ምላሽ እንትህብሉ: መረዳእታ መሰረት ዝገበረ እዩ ክሲ ዝምስረት ኢሎም:: በቐፃሊ ሕጊ ናይ ምኽባር ስራሕቲ ሓይሉ ክቕፅል እዩ ኢሎም::


text:
ካብ ፈጣሪኣስ ፋሕጣሪኣ – ቀዳማይ ክፋል
ቀዳማይ ክፋል
ካብ ፈጣሪኣስ ፋሕጣሪኣ
ብዜካ እቶም ኣዒንቶም ዝዓወሩ ሕሉፋት ደገፍትን ምስ መላኺ መራሒ ጉጅለ ህግደፍ ኢሳይያስ ኣፈወርቂ ኣብ ደም ንጹሃት ኤርትራውያን ኢድ ዝመለሱ፡ ምስኡ ሞትና ምስኡ ጥፍኣትና ዝበሉ ገበነኛታት ገዲፍካ፡ ኣብዝሓ ህዝቢ ኤርትራ ቅልጡፍ ለውጢ ክመጽእን ክርእን ኣብ ክቱር ትጽቢትን ተስፋን ኢዩ ዘሎ፡፡ ነዚ ዓይነ ስዉር እውን ዳህሲሱ ዝፈልጦ ድሌት ህዝቢ ኤርትራ፡ ሎሚ ካብ ዝኾነ እዋን ንላዕሊ ንመላኺ ጉጅለ ህግደፍ ስግኣት ኮይንዎ ዘሎ ጉዳይ ኢዩ፡፡ ነዚ ኣብ ጥርዚ በጺሑ ዘሎ ቁጠዐን ነድርን ህዝቢ ኤርትራ ንምብራድ እዚ ቀታሊ ጉጅለ ዕድመ ስልጣኑ ከናውሕን ከምኣመሉ ብዘይ ጭበጥ መብጽዓ ንህዝቢ ከደናግርን ሎሚ እንታይ ይሰርሕ ኣሎ ናይ ኣደባባይ ሚስጢር ኢዩ፡፡
ህዝባዊ ኣኼባ ኣብ ውሽጢ እዚ ዝሓለፍናዮ ናይ ጸላም ዕስራን ሰለስተን ዓመታት ከም ሎሚ ብህግደፍ ኣይተሰርሓን ኣይበዘሐን፡፡ ይዋእዮም እቶም ንምስሊ ዝተቐመጡ ስማውያን ሚኒስተራትን ኣመሓደርትን ከማን ተዘኪሮምስ ኣብ መሳኹቲ ቲቪ ኤረ ጉጅለ ህግደፍ ክረኣዩን ክዛረቡን በቒዖም ኣለዉ፡፡ እቲ ኣብ ደገ ኣብ ድያስፖራ ንዝነብሩ ኤርትራውያን ኣሕዋት ንምድንጋር ጥራይ ተሓዚኡ ዝነበረ ኣኼባታት ሎሚ ኣብ ውሽጢ ዓዲ ንዝነብር ህዝቢ ነዛ ኮፍ ክብሉን ከዕርፉን እውን ትንፋስ ከሊእዎም ኣሎ፡፡ ኣብ ኩሉ ኩርንዓት ኤርትራ ናይ ኣምሰሉ ኣኼባታት ዝስመዓኩም ግለጹ፡ ተዛረቡ ህግደፍ ጽገናዊ ለውጢ ክገብርን ኣካይድኡ ከመዓራርን ንዝተፈጸሙ ጌጋታት ስጉምቲ ክወስድን ኢዩ፡ ብምባል ኣኼባ ሰሚናር ገምጋም ኮይኑ ኣሎ፡፡ ኣብታ ማዕከን ሓሶትን ግጭታት ከባብን ዓለምን ጥራይ እተቃልሕ ትካል ህግደፍ ቲቪ ኤረ እኳ ንኽትሰምዖ ዘደንጹ መረረታት ህዝቢ ክስማዕ ተራእዩ ኣሎ፡፡ ክሳብ ብማይ ስሓ (ዝተዓሸገ ማይ) ሻህን ቡንን ነፍልሕ፡፡ ዋጓ ዝተዓሸገ ማይ ዘይንቡር ኣዝዩ ክባር ኮይኑ፡፡ ዝብሉ መረረታት ተሰሚዑ ኣሎ፡፡
ብመንጽሩ ኣብዚ ኢሳይያስ እሾኽ ዓጋም ክሓቁፍ እውን ዝፍትነሉ ዘሎ ናይ ዓቕሊ ጽበት ዕራርቦ ግዜ፡ ዕርቂ ምስ መንግስቲ ኢትዮጵያ እውን ንሰምዕን ይፍተንን ምህላዉ ናይ ኣደባባይ ሚስጢር ኢዩ፡፡ ንልዕሊ ዓሰርተው ኣርባዕተ ዓመታት ዶብ ከይተሓንጸጸ ኣይንላዘብን ኣይንረዳዳእን ክበሃል ከም ዘይጸነሐ፡ ሎሚ ኤርትራዊ መንእሰይ ኣብ በረኻታት ሲናይ ክትሰምዖ ብዘደንጹ ምስ ተሓርደ፡ ከም ኣቕሓ መሸጣ ኣብ ዕዳጋ ምስ ወረደ፡ ኣብ ማእከላይ ባሕሪ መላሲ ኣውያት ዘይብሉ ምስጠሓለ፡ ኣብ ምድረ ሰሃራ ምስተጋፈዐ፡ ኤርትራዊ እግሩ ናብ ዝመረሖ ምስ ተበታተነ፡ ኤርትራ ሓንቲ ዓባይ ቤት ማእሰርቲ ተቐይራ ህዝቢ ኣብ መዓሙቕ ድኽነት ምስ ተሸመመ፡ ኮር ተገልበጥ ክበሃል ንሰምዕ ኣለና፡፡ ስለምንታይ ኢዩ ሎሚ ኢሳይያስ ትፍኡ ክልሕስ ዝመጣጠር ዘሎ ኣጸቢቕና ክንርዳእን ክንፈልጥን ይግባኣና፡፡ ህግደፍ ኣብ ውሽጢ ይኹን ኣብ ደገ ተኻዒቡን ካብ ልቢ ህዝቢ ኤርትራን ወጺኡን ኢዩ፡፡ ስለ ዝኾነ ኣብ ኣፋፌት መቓብር ተገምጊሙ ክንሱ ቀባሪ ስለ ዝሰኣነ፡ ኣብ ቃሬዛ ተሰጢሑ ለኻኺሙና ክኸይድ ዝዓቕሙ ይፍትን ኣሎ፡፡ እታ ናይ መጠረሽታ ፈተነ ጉጅለ ኢሳይያስ እዚኣን ናይ መወዳእቱኡን ኢያ፡፡
መድረኽ መቐይሮ ለውጢ በጺሑ፡ በሲሉ ጥራይ ዘይኮነ ፈጋዕጋዕ ኣብ ዝበለሉ ህዝቢ ብማዕበል ክትንስእ፡ ሓንሳብን ንሓዋሩን ምልክን መለኽትን ሸውዓተ ሙዓሙቕ ደብዩ ሓርነቱ ከስተማቕር ለባምን መስተውዓልን ሕያዋይን ትርግታ ህዝቢ ዝሰምዕን ብግዝኣተ ሕጊ ዝቕየድን ወጃሂ ኣማእዛኒ ጓሶት ይደሊ ኣሎ፡፡ ዘሕዝነካ ግን ንፍትሕን ዲሞክራስን ንቃለስ ኣለና ኣብ ዝብሉ መራሕቲ ደምበ ተቓውሞ ትርግታ ልቢ ህዝቢ ኤርትራ ክሰምዑን ህዝቢ ዝደልዮ ነገራት ክገብሩን ዘይበቑዓትን ዘይኮኑን ምዃኖም ኢዮም፡፡ ብዘይ ቀልዓለም ኤርትራ ብዘይ ሕጋዊ መንግስን ብዘይ ቁርዑይ ደምበ ተቓውሞን ዝበሎ ጋዜጠኛ ኣማኑኤል ኢያሱ ሓቁ ኢዩ፡፡ ኣብ መገዲ ዲሞክራስያዊ ለውጢ ዘይኮኑ፡ ኣብ ሹኩሽኳ ጓል መገዲ ኣትዮም ዝገርዘሙ ምዃኖም ኢዮም፡፡ ድሕሪ ፍጻመ 21 ጥሪ 2013 ዝተራኣየ ማዕበላዊ ምልዕዓል መንእሰያት ክምህሮም ምተገበኦ፡፡ ድሕሪ ህልቂት ግዳያት ላምፓዱሳ ብውልቀ ተበግሶ ኣቦና ዶክተር ተወልደ ተስፋማርያም (ወዲ ባካሮ) ዝተራኣየ ምልዕዓላት ህዝቢ ዓይኖም ከንቁሑ ምተገበኦም፡፡ ደምበ ተቓውሞ ካብ ዝብገስ ከምዚ ዓይነት ብርኩት ተሳታፍነት ህዝቢ ዝተራኣዮ ህዝባዊ ምትእኽኻብ ክገብር ተራእዩ ኣይፈልጥን ኢዩ፡፡ ስለምንታይ ኢዩ ደምበ ተቊሞ ኣብ ልቢ ህዝቢ ዘየለ……? እቲ መልሲ ባዕሎም ሓቲቶም ባዕሎም መልሲ ክህብሉ ክገድፎ እየ፡፡ ገለ ትዕዝብተይ ግን ካብቲ ብዙሕ ቁንጣሮ ወስ ከብል፡፡
ከም ውልቀ ጀማሪ ጸሓፋይን ብዙሕ ነገራት ዝጎድለንን ኣብ ደምበ ተቓውሞ ዝርእዮም ዓንቀፍትን ሓለኽትን ብፍላጥ ዝግበሩ ጌጋታት ኣዝዮም ይገርሙንን የሰንብዱንን ኢዮም፡፡ ሓደ ሓደ ግዜ ብዛዕባ እታ ዕትብትና ዝተቐብራ፡ ዝዓበናላን ደምናን ረሃጽናን ዝኸፈልናላ፡ ኣብ ቀርኒ ኣፍሪቃ እትርከብ ቀይሕ ባሕሪ ዝሕላገታ ኤርትራ ድዮም ዝዛረቡ ዘለዉስ፡ ዋላስ ንሕና ዘይንፈልጣ ኣብ ካልእ ፕላኔት ትርከብ ኤርትራ ኢያ ክትብል ዘድፍረካ ኢዩ፡፡ እታ ንሕና ንፈልጣ ኤርትራን እቲ ንሕና ንፈልጦ ህዝብን ምስቲ ገለ ኣብ ደምበ ተቓውሞ ተጠርኒፈን ዘለዋ ውድባት ኤርትራ ዝብልኦ ፍጹም ዘይኮነን ዘይሳነን ኣብ ባይታ ዘየለን ነገር ኢዩ፡፡ ሕጂ ውን ክደግመሎም እቲ ንሶም ዝብልዎን ህዝቢ ዝደልዮ ዘሎን ብሓደ የለን፡፡
ህዝቢ ኤርትራ መንዩ…? እንታይʼዩ ዝደሊ ዘሎ ርሑቕ ከይከድና ፍጻመ 21 ጥሪ 2013፡ ኣብ ከተማ ሮማ ኢጣልያ ቁጠዐ ህልቂት ላምባዱሳ ዘስዓቦ ማዕበላዊ ሰላማዊ ሰልፊ፡ ብኣቦና ዶክተር ተወልደ ተስፋማርያም (ወዲ ባካሮ) ዝተገብረ ተበግሶን ዝተራኣየ ግብረ መልስን ደጊሞም ክርእይዎን ክመሃሩሉን ከዘኻኽሮም ይደሊ፡፡ እዚ ህዝቢ እዚʼዩ ኣብ ኤርትራ ዲሞክራስያዊ ለውጢ ክምጽእ ብሂወቱ ብግልበቱ ብገንዘቡ መስዋእቲ ዝኸፍል ዘሎ፡፡ ኣብ ሕድሕዱ ክደጋገፍን ሓድነት ሓይሊʼዩ ክብልን ብትሪ ንጉጅለ ህግደፍ ክቃወምን እምበር ክገዳዳዕ ክፈላለ ኣይተራኣየን፡፡ ግድን እንተዘይ ተፈላሊኻ ረብሓ ውልቅና ኣብ ምፍልላይካ ኢዩ፡ ዝብሉ መራሕቲ ደምበ ተቓውሞ ኤርትራ ክትርኢ ዘሕዝን ኢዩ፡፡ ካብቶም ቃልሲ ክንመርሕ ዲሞክራስያዊ ለውጢ ከነረጋግጽ ንቃለስ ኣለና ዝብሉ ገለ መራሕቲ ውድባት ህዝቢ ካብኦም ንላዕሊ ነቒሑ እንታይ ከም ዘዋጽኦን ፈሊጡን ምህላዉ ዝዘንግዑ ይመስሉ፡፡ ኩነታት ኣብ ስደት ዝርከቡ መራሕቲ ደምበ ተቓውሞ ኤርትራ ካብ ፈጣሪኣስ ፋሕጣሪኣ ኮይኑ ብዘይ ዝኾነ መቐይሮ ሕጂ እውን ይኸይድ ኣሎ፡፡ ኣብ ክንዲ ህዝብን ሃገርን ንምድሓን ህጹጽ መልስን ስጉምትን ኣብ ልዕሊ ቀታሊ ጉጅለ ህግደፍ ዝወስድ፡ ፍልልያቱ ኣወጊዱ በቲ ከሰማምዖ ዝኽእል ነገራት ብሓደ ሰሚሩ ኣድማዒ ስራሕ ዝሰርሕ ንፋሕጣሪ ህዝቢ ኤርትራ ዝኾነ ኢሳይያስን ጉጅለ ህግደፍን ኢዩ መድሎ ዝኸውን ዘሎ፡፡
ይ…..ቕ……ጽ…..ል……
እዚ ጽሑፍ ውልቃዊ ርእይቶን ትዕዝብትን ናይ ጸሓፊኡ ኢዩ!
ሚኪኤል እምባየ (ኣራንቺ)


text:
ኣብ ግሪክ ዝተወልዱ ባዓል ቤት ንግስቲ ኤልሳቤጥ ልዑል ፍልፕ፣ ሎሚ ዓርቢ ኣብ መበል 99 ዓመት ዕድሚኦም ዓሪፎም።
ብመሰረት ቤተ መንግስቲ ባኪንሃም ዝዘርገሖ ሓበሬታ ‘ንግስቲ ኤልሳቤጥ፣ ሞት ፍቁረንን ባዓል ቤተንን ልዑል ፍሊፕ፣ ሹም ኤዲንበርግ ከምዝዓረፉ፣ ብዓሚቅ ሓዘን ገሊጸን’ ይብል።
‘ዝተኸበሩ ሹም፣ ሎሚ ንጉሆ ኣብ ቤተ መንግስቲ ዊንድሶር፣ ብሰላም ዓሪፎም። ተወሳኺ ሓበሬት፣ ኣብ ጊዚኡ ክዋሃብ እዩ’ ይብል’ ቤተ ሰብ ንጉሳዊያን ዝሃብዎ ሓበሬታ።
ፍሊፕ ማውንትባተን፣ ኣብ ኮርፉ ደሴት ግሪክ፣ 10 ሰነ 1921 ብኣቆጻጽራ ኣውሮጳ ተወሊዶም። ወላዲኦም ልዑል ግሪክን ዴንማርክን ነይሮም። ኣዲኦም ልዕልቲ አሊስ፣ ጓል ጓለን ንንግስቲ ብሪጣንያ ዝነበራ ንግስቲ ቪክቶርያ እየን ነይረን።
ፍሊፕን ኤልሳቤጥን፣ ኣብ ዌስትሚንስትር ኣብይ፣ ኣብ 1947 ዓም ፈረንጂ ተመራዒዮም። ክልተ ቆልዑ ወሊዶም።


text:
ብዛዕባ ዶብ ክልቲአን ሃገራትን፣ንግዲ፣ጉዳይ ኢሚግሬሽንን ፀጥታን፣ዘይሕጋዊ ዝውውር ደቂ ሰባትን ከምዝተዘራረቡ እቶም ኣምባሳደር ኣፍሊጦም።
“ዘይሕጋዊ ዝውውር ደቂ ሰባት ብሓፈሻ ፀገም ሃገራት ኣፍሪካ እዩ።ብዙሓት ሃገራት ኣፍሪካ ናይቲ ዝውውር ምንጪ፤ገሊአን መዕረፊ ገሊአን ድማ መተሓላለፍቲ እየን።ኬንያ መልዐሊ፣መዕረፊትን እያ ብዋናነት ግን መተሓላለፊት እያ እዮም።”
እቶም ኣምባሳደር ብተወሳኺ ምስ ዝተፈላለዩ ኣካላት ኬንያ ብምትሕብባር ይሰርሑ ከምዘለውን ብወገን ኢትዮጵያ ዘይሕጋዊ ዝውውር ደቂ ሰባት ካብ ምንጩ ንምንፃፍ ኣብ ውሽጢ ሃገር ስራሓት ይስርሑ ኣለው ኢሎም።
ብዛዕባ ምውፃእ ወታደራት ኢትዮጵያ ካብ ገለ ካባቢታት ሶማል ዝተሓተቱ ኣምባሳደር ዲና ሙፍቲ ኣብ ኣሚሶም ዝተሓቑፉ ወታደራት ኢትዮጵያ ካብ ሶማል ኣይወፁን።ካብ ሶማል ዝወፀ ካብ ኣሚሶም ወፃኢ ዝነበረ ሓይሊ እዩ እዮም ኢሎም።
ምሉእ ትሕዝቶ ኣብዚ ምስማዕ ይከአል።


text:
ኣሜሪካ፡ ኣብ ጉዳይ ትግራይ ስጉምቲ ንምውሳድ ኣማራጺታት ትርእይ ከምዘላ ገሊጻThursday, 14 October 2021 20:03 Written by BBC
ኣሜሪካ፡ ኣብ ጉዳይ ትግራይ ስጉምቲ ንምውሳድ ኣማራጺታት ትርእይ ከምዘላ ገሊጻ
ምንጪ ስእሊ,KEVIN LAMARQUE
መንግስቲ ኣሜሪካ፡ ምስቲ ካብ ትግራይ ጀሚሩ ኣብ ሰሜን ኢትዮጵያ ዝካየድ ዘሎ ኲናት ብዝተሓሓዝ ስጉምቲ ንምውሳድ ኣማራጽታት የናድይ ከምዘሎ ኣፍሊጡ።
እታ ሃገር ነቲ ካብ እዋን ናብ እዋን ይጋደድ ዘሎ ቅልውላው ምላሽ ንምሃብ ቁጠባዊ ማዕቐባት ምንባር ሓዊሱ ንዘለዉ ኩሎም ኣማራጽታት ትግምግም ከምዘላ ወሃቢ ቓል ሚንስትሪ ጉዳያት ወጻኢ ኔድ ፕራይስ ንጋዜጠኛታት ገሊጹ።
ፕረዚደንት ኣመሪካ ጆ ባይደን፡ ምስ ሰብኣዊ ቅልውላውን ምግሃስ ሰባዊ መሰላትን ግጭት ሰሜን ኢትዮጵያ ርክብ ኣለዎም ኣብ ልዕሊ ዝተባህሉ ወገናት እገዳ ክግበር ዘኽእል መምርሒ ምፍራሙ ዝዝከር እዩ።
እቲ መምርሒ፡ ጸሓፊ ክፍሊ ገንዘብን ጸሓፊ ክፍሊ ጉዳያት ወጻኢን ኣመሪካ ኣብ ልዕሊ'ቶም በቲ ዝቕጽል ዘሎ ኵናት ተሓተቲ'ዮም ዝበልዎም ወገናት ማዕቀብ ከንብሩ ስልጣን ዝህብ'ዩ።
እቶም ተጻባእቲ ሓይልታት ቀልጢፎም ናብ ዘተ ሰላም እንተዘይኣትዮም ኣብ ውሽጢ ሒደት ሰሙናት ተግባራዊ ክግበር ከምዝክእል ኣጥንቂቑ ምንባሩ ይዝከር።
ቀዳማይ ሚኒሰተር ኢትዮጵያ ኣብዪ ኣሕመድ፡ ነዚ ምላሽ ኣብ ዝመስል ቅሉዕ ደብዳበ ኣመሪካ ኣብ ልዕሊ ኢትዮጵያ ትኽተሎ ዘሎ ፖሊሲ 'ኣድለኣዊ' ክብል ነቒፉ።
መራሕቲ ትግራይ ብወገኖም፡ ቅድም ነቲ ጻውዒት ሰላም ከምዝቕበሉን ንዘተ ቅሩባት ምኳኖምን ምግላጾም ዝዝከር እዩ።
ኣብ ውድብ ሕቡራት ሃገራት ኣምባሰደር ኢትዮጵያ ዝነበረ ሕዚ ወኪል ህወሓት ፍስሃ ኣስገዶም፡ ሕዚ'ውን ውድቡ ንሰላም ቅሩብ ምዃኑ ብሰሉስ ንፎከስ ረድዮ ቢቢሲ ተዛሪቡ።
"እዚ ኲናት ናይታ ሃገር ሓድነት ንሓደጋ ዘሳጥሕ እዩ" ብምባል፡ ብሰላማዊ ዘተ ጥራይ ክውዳእ ከምዝኽእልን እቲ ኣብ ልዕሊ ህዝቢ ተኣዊጁ ዘሎ ዕጽዋ ንምኽፋት ተገዲዲም ዘካይድዎ ዘለዉ ናይ ህልውና ኲናት ምዃኑን ሓቢሩ።
-----
ብተዛማዲ ዜና፤ ሚንስትር ጉዳያት ወጻኢ ኣሜሪካ ኣንቶኒ ብሊንከን፣ ሕብረት ኣፍሪቃ፣ ዩናይትድ ኪንግደም፣ ፈረንሳ፣ ጀርመንን ሕብረት ኣውሮጳን ትማሊ ሰሉስ ኣብ ጉዳይ ቅልውላው ኢትዮጵያ ዘትዮም ኣለዉ።
ኣቦ መንበር ኢጋድ ቀዳማይ ሚንስትር ሱዳን ዓብደላ ሓምዶክ፣ ላዕለዋይ ተወካሊ ሕብረት ኣውሮጳ ጆሰፍ ቡረል፣ ሚንስተር ጉዳይ ወጻኢ ጀርመንን ኣብ ቀርኒ ኣፍሪቃ ተወካሊ ፈረንሳን ኣብቲ ዘተ ከምዝተሳተፉ እቲ ወሃቢ ቓል ሓቢሩ።
ኩሎም ኣብቲ ኲናት ዝሳተፉ ዘለዉ ኣካላት ብቕልጡፍ ናብ ስምምዕ ምቁራጽ ተኹሲ ክኣትዉን ኣብታ ሃገር ሰላም ክሰፍን ክገብሩን ድማ ተሳተፍቲ ኣኼ ኣተሓሳሲቦም።
ተሳፍቲ እቲ ጎንጺ ንዓለም ለኻዊ ሕግታት ብምኽባር ሰብኣዊ ረድኤት ብዘይገደብ ንኽበጽሕ ከፍቅዱ ምጽውዖም እቲ ወሃቢ ቓል ወሲኹ ገሊጹ።
ቅድሚ እዚ ኣኼባ፡ ሚንስትር ወጻኢ ጉዳያት ኣሜሪካ ምስ ላዕለዋይ ተወካሊ ሕብረት ኣፍሪቃ ኦሌሴጉን ኦባሳንጆ ብምርኻብ ኣብ ኩነታት ኢትዮጵያ ከምዝዘተዩ ተፈሊጡ’ሎ።
መራሒ ናይጀርያ ነበር ኦባሳንጆ ኲናት ትግራይ ብሰላማዊ መገዲ ንኽፍታሕ ንተጻባእቲ ሓይልታት ክሽምግሉ ከምዝተወከሉ ይዝከር።
ኣብ ዝሓለፈ ዓመት ዝተወለዐ ኲናት ምኽንያት ምፍንቓል ሚልዮናት ሰባት ካብ ምዃኑ ብተወሳኺ ንኻልኦት ብሚልዮናት ዝቑጸሩ ዜጋታት’ውን ኣብ ሓደጋ ጥምየት ከምዘውደቐ ውድብ ሕቡራት ሃገራት ይገልጽ።
መንግስቲ ኢትዮጵያ፡ ናብ ትግራይ ረድኤት ከይኣትው ማሕለኻ ከምዝፈጠረ ክስታት እንተቐረበሉ’ኳ፤ ነቲ ክስታት ኣይቕበሎን። ንሓይልታት ትግራይ እዩ ዝኸስስ።
እቲ ኣብ ሞንጎ ሓይልታት ጸጥታ ትግራይን መንግስቲ ኢትዮጵያን ዝካየድ ኲናት ንዝተወሰነ እዋን ሃዲኡ ድሕሪ ምጽናሕ፤ ኣብዚ ቕነ ግን ከቢድ ውግእ ተጀሚሩ ከምዘሎ ጸብጻባት ይሕብሩ።
እቲ ብመንግስቲ ፌዴራል ዝተኸፍተ መጥቃዕቲ “ብኸበድቲ ኣጽዋር፣ ታንኪ፣ ሮኬታት፣ ድሮናትን ነፈርቲ ውግእን ዝተሓገዘ” ከምዝኾነ ብወገን ትግራይ ዝወጸአ መግለጺ የመልክት።
እቲ ወተሃደራዊ መጥቃዕቲ ምጅማሩ ብዝምልከት መብርሂ ንኽትህብ ዝተሓተተት ወሃቢት ቃል ቤት ጽሕፈት ቀዳማይ ሚንስትር ቢልለኔ ስዩም፡ "መንግስቲ ንዜጋታቱ ካብ ናይ ሽበራ መጥቃዕትታት ናይ ምሕላው ሓላፍነት ኣለዎ” ካብ ምባል ወጻኢ ዝርዝር ምላሽ ካብ ምሃብ ከምዝተዓቀበት ሮይተርስ ጸብጺቡ።
Source=ኣሜሪካ፡ ኣብ ጉዳይ ትግራይ ስጉምቲ ንምውሳድ ኣማራጺታት ትርእይ ከምዘላ ገሊጻ - BBC News ትግርኛ
እንሕልዋ ሃገርን እንቃወሞ ስርዓትን፡ ከይሓዋወስናTuesday, 12 October 2021 13:48 Written by ቤት ጽሕፈት ዜና ሰዲህኤ
ሃገር፡ ኩሉ ክሓልፍ እንከሎ ንሳ ግና ዘይትሓልፍ ናይ ኩሎም ደቃ ጸጋ እያ። ሃገር ብምስሊ ኣደ እንሕልዋ እምበር፡ ንሳ ክትገብረልና እንጸባጸባ ኣይኮነትን። “ሃገረይ እንታይ ክገብረልኪ እምበር፡ እንታይ ትገብርለይ ኣይትበል” ዝብል ዓሚቕ ምሳልያዊ ኣበሃህላ ከኣ ካብዚ እዩ ዝነቅል። ሃገር ተስፋን ጽላልን እትኸውን ከኣ ብህዝባ ክትምዕርግ እንከላ እያ። ሃገር ብዘይህዝቢ፡ ህዝቢ ብዘይሃገር ትርጉም የብሎምን እንብልን ብሓደ ዓይኒ ክንርእዮም ዝግበኣናን ከኣ ካብዚ ነቒልና ኢና። ምእንቲ ህዝቢ ወይ ምእንቲ ሃገር ምውፋይ ፈላሊና ዘይንርእዮ እውን ካብዚ ዘይከሓድ ሓቂ ስለ እንነቅል ኢና። ህዝብን ሃገርን፡ ዘዝመጸ ስርዓት ተቐቢሎም እናፋነዉን ንሓድሽ ከኣ እናተቐበሉን፡ ህልውናኦም ግና ቀጻሊ እዩ።
ሃገር እትዕቀብን እትቀስንን እቲ ካብኣ ዝተፈልየ ህልውናን ዕድልን ዘየብሉ ህዝባ ብጸጋታታ ብማዕረ ብግቡእ ተጠቃሚ ክኸውን እንከሎ እዩ። እዚ ግብራዊ ዝኸውን ድማ፡ ሃገር በቲ ሓደ ወገን ምስ ህዝባ ኮይኑ ዝሕልዋ፡ በቲ ካልእ ወገን ከኣ ህዝባ ብጸጋታት ሃገሩ ክጥቀም ዘኽእል፡ ህዝቢ ዝዋንኡ ዝተወሰነ ግዜ ኣገልጊሉ ዝሓልፍ ስርዓት ክህልዋ እንከሎ እዩ። ሓደ ስርዓት ነዚ ክበቅዕ ምስታ ዝሕልዋ ሃገርን ዘመሓድሮ ህዝብን ውዕል ክህልዎ ናይ ግድን እዩ። እዚ ውዕልዚ ነቲ ዝመሓደር ህዝቢ ኮነ ነቲ ዘመሓድር ስርዓት ነፍሲ ወከፎም እንታይ ይገብሩን እንታይ ኣይገብሩን ዝድርት እዩ። እዚ ውዕል ብብዙሕ መልከዓት ዝግለጽ ኮይኑ፡ ሕገ-መንግስቲ ካብቲ ቀንድን ንቡርን መዛመዲ እዩ።
ሃገርን ህዝብን ንምምሕዳር ዝቖሙ ስርዓታት ብዝተፈላለዩ ኣገባባት ክመጹ ይኽእሉ። ዝተፈላለዩ መልከዓትን ባህርያት’ውን ይህልዎም። እቲ ቀንዲ ዝምዘንሉን ዝዕቀንሉን ከኣ ንህዝብን ሃገርን ብዝህልዎም ክብሪን ብዝህብዎ ፍትሓዊ መሪሕነታዊ ኣገልግሎትን እዩ። ስርዓታት ነዚ ሕድሪዚ እንተዘየኽቢሮም ግና፡ ዝመጽሉ ኣገባብ፡ ዝኽተልዎ ስልቲ፡ ዝጽውዕሉ ስምን ዝሕዝዎ ቅርጽን ብዘየገድስ ቅቡልነት የብሎምን። ንኣብነት ሎሚ ንህዝቢ ኤርትራ ዘመሓድር ዘሎ ስርዓት ዝመጸሉ ናይ ሃገራዊ ሰውራ መንገዲ እንተኾነ’ውን ፡ እቲ ቀንዲ መምዘኒኡስ ምስ ህዝቢ ኤርትራ ዝኣተዎ መቆጻጻሪ ውዕል ዘየብሉ ዓንዳሪ ምዃኑ እዩ።
ህዝቢ ንሃገሩ ብዘለዎ ፍቕሪ ጥራይ ኣይነብርን እዩ። ኣብታ ዝፈትዋ ሃገሩ ሰላም ዘውሕሰሉ፡ ምዕሩይ ቁጠባዊ ተጠቃምነቱ ዘረጋግጸሉን ትርግታ ልቡ ዝርደኣሉን ስርዓት የድልዮ። ነዚ ዝበቅዕ ስርዓት ከማለኦም ካብ ዝግበኦ መሰረታዊ መምዘንታት ከኣ ብፈቓድን ኣፍልጦን ናይቲ ዝምራሕ ህዝቢ ናብ ስልጣን ዝደየበ ክኸውን ናይ ግድን እዩ። ብቃሕትኡ መጺኡ ከም ድላዩ ዝዕንድር ቀይዲ በተኽ ስርዓት ግና ሃረርታ ልቢ ህዝቢ ከማልእ ባህርያቱ ኣይፈቕደሉን እዩ። ህልዊ ዝምድና ህዝቢ ኤርትራን እቲ ንኤርትራ ዘመሓድራ ዘሎ ጉጅለን ከኣ በዚ ዝምዘን እዩ። ናይ ለውጢ ቃልስና ቀንዲ ምኽንያት ከኣ ነዚ ኣብ መንጎ ጊላን ጎይታን ዝመስል ዝንቡዕ ዝምድና ሃገር፡ ህዝብን ስርዓትን ብግቡእ ንምምእዛን እዩ።
ብዘይፈቓድ ህዝቢ ተኾይጦም ዕድመ ስልጣኖም ከናውሑ ዝጽዕቱ ስርዓታት፡ እቲ ቀንዲ ዝጥቀምዎ ሜላ ንህዝቢ ምትላል፡ ዘይትግበር መብጸዓ ምእታውን ምድህላልን እዩ። እዚ ተደሚሩ ዘይኮንዎ መሲሎም ንምቕራብ ዘካይድዎ ሃቐነ እዩ። ካብቲ ሃቐነታቶም እቲ ቀንዲ ከኣ ፈታዊ ሃገር መሲልካ ምቕራብ እሞ ህዝቢ “በዛ ዘይትምጻእ መጺኦሙኒ” ኢሉ “ፈታው ሃገረይ ካብ ኮነስ ክድግፎ” ብዝብል ፈሊጥ፡ ዕድመ ከንውሓሎም ምጽዓር እዩ። እዚ ማለት ህዝቢ ኣብቲ “ሃገርን ህዝብን ኣይሓልፉን እዮም፡ ስርዓታት ግና ሓለፍቲ እዮም” ዝብል ኣምር ንቁሕ እምነት ከይሕዝ እሞ ካብታ ዘይትሓልፍ ሃገር ፈልዩ “ከይነጽጎም” ዘይፍንቅልዎ ኣእማን የብሎምን።
እዚ ምስቲ ስርዓት ህግደፍ፡ ህዝቢ ኤርትራ ንዘለዎ ልዑል ፍቕሪ ሃገር ንምምዝማዝ ዝጥቀምዎ ተንኮል ብቐጥታ ዝዛመድ እዩ። ውሑዳት ግሩሃት ኤርትራውያን እቲ ጉጅለ ክንቀፍን ተቓውሞ ከጋጥሞን እንከሎ፡ ሃገርን ምእንተኣ ዝተበጀዉ ሓርበኛታትን ከም ዝተተንከፉ ጌሮም ዝወስዱ ኣለዉ። እዚ ተረድኦዚ ብሰንኪ እቲ ጉጅለ ዝመሃዞ ሓደገኛ ተንኮል ዝሓደሮም እዩ። እንተ ኤርትራውያን ጀጋኑ ዝተሰውኡን ዝተበጀዉን ምእንትዞም ዘይሓልፍ ሃገርን ህዝብን እምበር፡ ምእንቲ ኩንትራቱ ወዲኡ ዝሓልፍ ስርዓት ኣይኮኑን።
ህዝቢ ንሃገሩ ዘለዎ ፍቕርን ክብርን ንምግላጽ፡ ቅድሚ ኩሉ “ነታ ዝሕልዋ ሃገርን ብሰንኪ ኣዕናዊ ተግባሩ ክቃወሞ ዝግበኦ ስርዓትን ከይሓዋውስ” ክጥንቀቕ ይግበኦ። ነዚ መሰረታዊ ተረድኦዚ እንተዘየነጺሩ ግና፡ ነቲ ስርዓት ክድግፍ ክብል ነታ በጃ ዝሓለፈላ ሃገር ኣብ ሓደጋ ዘውድቐሉ ኩነታት ከጋጥም ይኽእል። ከይተፈለጦ ኣንጻርታ ከም ናይ ዓይኑ ብሌን ብናይ ኣደ ተምሳለት ክሕልዋ ዝግበኦ ሃገር ክኸውን ይኽእል እዩ። ኣብዚ እዋንዚ ብዘይምኽኑይ ፍቕሪ ህግደፍ ልቦም ዝተሰልበ ወገናት “ንኺድ ጥራይ” እንዳበሉ ኣንጻር ልኡላዊነት ሃገሮም ኮይኖ ኣበይ በጺሖም ከም ዘለዉ ከነስተብህልሉ ይግበኦም። ህዝቢ ኣብ ገዛእ ሃገሩ፡ እሞ ድማ ኣብ ከም ኤርትራ ዝኣመሰለት ብኣዝዩ ክቡር ዋጋ ዝመጸት ሃገር፡ ንዘይማእመኦ ስርዓት ምቅዋም መሰሉ እዩ። ህዝቢ ኤርትራ ነዚ መሰሉ ከውሕስ ክትንስእ እንከሎ፡ እቲ ምብርባር ህዝቢ ክዕዘብ እንከሎ “ዓይኑ ደም ዝመልኦ” ጉጅለ ከፍቅደሉ ክጽበ ከምዘይግበኦ ክርዳእ ግድን እዩ። ከምኡ እንተዘይገይሩ ግና ነቲ ወጽዓ ርዒምዎ፡ ነቲ ጉጅለ ከኣ ከም ድላዩ ክኸውን ኣፍቂድሉ’ሎ ማለት እዩ። እቲ ጸገም ግና ርኢኻ ከምዘይረኣኻ ምጽቃጥ ጥራይ ኣኮነን። ካብቲ ስርዓት ተስፋ ዝቖረጹ፣ ንዓኡ ዘረኸቡ መሲልዎም፡ ብኻልእ መልክዕ ህልውናን ቀጻልነትን ሃገር ኣብ ሓደጋ ዘእቱ፡ ከይሳዕረረ ክኹለፍ ዝግበኦ ናይ ዘይደሓን መንገዲ ዝመረጹ ውሑዳት ኤርትራውያ’ውን ኣለዉ። ናይዚኣቶም ከኣ ኣብ ቅድሜና ንዘሎ ሃገር ናይ ምዕቃብ ብደሆ መሊሱ ዘኽብዶ እዩ።
እቲ ግዜ ይነጉድ ኣሎ፡ ንሕናኸ?Friday, 08 October 2021 09:50 Written by ቤት ጽሕፈት ዜና ሰዲህኤ
ሃገርና እትርከበሉ ጀኦግራፍያዊ ኣቀማምጣ፡ ኣዝዩ ተሃዋስን ቅልጡፍ ለውጥታት ዝረኣየሉን ከባቢ እዩ። እቲ ተሃዋስነቱ ካብ ስትራተጂክዊ ተበሃግነቱን፡ ጠቓምነቱን እዩ ዝነቅል። ብፍላይ ሃገርና ኤርትራ ልዕሊ ሓደ ሺሕ ኪሎሜትር ገማግም ቀይሕ ባሕርን ኣማኢት ደሴታትን ስለ እትውንን ኣፍሪቃን ማእከላይ ምብራቕን ኣብ ምርኻብ ኣገዳሲት ስለ ዝኾነትን፡ ካብ ነዊሕ ግዜ ጀሚሩ በሃግታ ብዙሓት እዮም። ብፍላይ ከኣ ኢትዮጵያውያንን ፈተውቲ ኢትዮጵያን ኣብ ሃገርና ዝተኸልዎ ዓይኖም ጌና ክሳብ ሎሚ ሰለም ኣይበለን። ስለዚ ኤርትራውያን፡ ብኽንድኡ ደረጃ ኣብ ሓለዋ ሃገርና ወትሩ ድሉዋት ክንከውን ይግበኣና። ጸቢብ ጉጅላዊ ረብሓ ዝማእከሉ ቀልባዕባዕ መራሕቲ ህግደፍ ግና ዝሕልዉ ዘይኮኑስ፡ ንበላዒ ኣሕሊፎም ክህብዋ ዝደናደኑ ምዃኖም፡ ኢሳያስ ኣብ ዝተፈላለዩ ኣጋጣምታት ብግብሪ ኣርእዩና እዩ።
ብሓፈሻ ካብ ቀደሙ፡ ብፍላይ ከኣ ኣብዚ ንርከበሉ ዘለና ቅልጡፍ ምልውዋጥን ተሃዋሲ ምዕባለን ጉዳይ ሃገርና ንህግደፍ ኣሕሊፍካ ዝወሃብ ኣይኮነን። ንሕና ናይ ለውጢ ሓይልታት ኤርትራ ምስ ህዝብና፡ ኣብዚ ዝሕቆን ዘሎ ሃገራውን ከባብያውን ማዕበል ተዓዘብቲ ዘይኮናስ ቀንዲ ተዋሳእቲ ምዃና ኣሚንና ብሓላፍነት ክንሰርሕ ከምዘለና ንካልኢት’ውን ክንዝንግዕ ኣይግበኣናን። ኣብ መስርሕዚ ቃልሲ ንዘጋጥሙ ውጽኢታት ሓላፍነት ክንወስደሎም፡ እሞ በቲ ኣወንታ እንምጎስ፡ በቲ ከጋጥም ዝኽእል ኣሉታ ከኣ እንሕተት ምዃና ኣይንዘንግዕ።፡ ምስቲ ባህርያዊ ጉዕዘኡ ሓልዩ ንቕድሚት ዝነጉድ ዘሎ ግዜ፡ በታ ዘላትና ዓቕምን ግዜን ክንትግብሮ ዝግበና ዕማምን ክንከዶ ዝግበኣና ርሕቀትን ከነቀላጠፍ ምርጫና ዘይኮነ ግደታና እዩ።
ዋና ኣካያዲ ጉጅለ ህግደፍ፡ ንናይ ህዝቢ ኤርትራ ናይ ለውጢ ጸዋዒት ጸማም እዚኒ ሂቡ፡ ኣብ ጐዳጉዲ ዓዲ ሃሎ ተሓቢኡ ጸኒሑ፡ ምስ ቀዳማይ ሚኒስተር ኢትዮጵያ ኣብይ ኣሕመድ ዕምቆትን ትካላዊ ምርኩስን ዘይነበሮ ዘይቅዱስ ዝምድና መስሪቱ፡ ኣጀንድኡ ንምትግባር ፈንጠርጠር ካብ ዝብል እነሆ ራበዓይ ዓመቱ ኣቑጺሩ። እቲ ፈንጠርጠሩ ኣብ ዙርያ ኤርትራዊ ኣጀንዳን መሰረታዊ ጠለብ ህዝብን ዘይኮነ፡ ንኤርትራዊ ትጽቢትን ኣተሓሳስባን ጓስዩ ናብ ግዳም ዘማዕዱ እዩ። ናይዚ ጉጅለ ኣካይዳ ወትሩ ኣዕናዊ እዩ እንብሎ፡ ኤርትራዊ ጸገም ስለ ዘይፈትሕ ጥራይ ዘይኮነ፡ ካልእ ሓዲሽ ማይ ዘይጠዓሞ መዘዝ ዝጐትት ብምዃኑ’ውን እዩ። ትጽቢት ህዝቢ ኤርትራ ኣብ ሃገሩ ሰላም፡ ልምዓት፡ ምኽባር መሰላትን ዲሞክራስያዊ ስርዓትን እግሪ ክተክል ክነሱ፡ እዚ ጉጅለዚ ግን ብኣንጻርዚ ኩሉ ዕድላት መንእሰያት ኤርትራ ኣብ ሃገሮም ኮሊፉ ዘርሞዘርሞ ዝገበሮም ከይኣኽሎ፡ ካብ ሃገሮም ወጺኦም ኣብ ውግኣት ንክሃልቁ ተንኮላት ክፍሕስን ጻማ ቃልሶም ክጠልምን ዝነብር ምዃኑ ከኣ ናይቲ ምስ ግዜ ዘይምኻድ ባህሪኡ መርኣያ እዩ።
ኣብዚ እዋንዚ ዓቕሚ ሓይልታት ለውጢ ኤርትራ ውሱን ምዃኑ ርዱእ እዩ። ነዚ ዘንጊዑ ንሓይልታት ለውጢ ኤርትራ ዓቕሙ ከየገናዘበ ቅልጡፍ ዓርሞሸሽ ውጽኢት ከመዝግብ ዝጽበ ኣካል እንተልዩ፡ ወድዓዊ ኣይኮነን። እቲ ሓይልታት ለውጢ ከኣ ኣብ ክንዲ ብዘለዎ ውሱን ዓቕሚ ምሱጓም፡ ዘይተደላይ ግዜ ንምብኻን ከዕጠጢ እንከሎ’ውን ክሕተት ናይ ግድን እዩ። ሓይልታት ለውጢ ኤርትራ በበይኑ ከድምዕ ከምዘይክእል ተረዲኡ፡ ዝተበተነ ዓቕሙ ምእካብ መተካእታ ከምዘየብሉ ክግንዘብ ይግበኦ። እቲ ዓቕምታትካ ኣብ ዝሰፍሐ ጽላል ናይ ምጥርናፍ ተግባር ወሳኒ ክነሱ፡ ኣብ ምትግባሩ ማዕረማዕረቲ ዝነጉድ ዘሎ ግዜ እንተዘይሰጒሙ ብደረጃኡ ካብ ተሓታትነት ክሃድም ኣይክእልን እዩ። ሎሚ ክትዓሞ ዝግበኣካ ከይዓመምካ፡ ጽባሕ ከጋጥም ብዝኽእል ብደሆን ስግኣትን ተሸሚምካ ማዕረቲ ዝነጉድ ግዜ ዘይምስጓም ክሳብ ክንደይ ዋጋ ከም ዘኽፍል፡ ኣብ ተመኩሮ ምሕዝነት ፖለቲካዊ ሓይልታት ኤርትራ (ምፖሓኤ)ን ኤርትራዊ ዲሞክራኣስያዊ ኪዳን (ኤዲኪ)ን ዋጋ ኣኽፊሉና እዩ። ሕራይ እቲ ዝሓለፈ ክሳራ ክንመልሶ ኣይንኽእልን ኢና። ኣብ ክንዲ ካብኡ ንመሃር፡ ነቲ ናይ ሽዑ ሕጽረት ምድጋሙ ግና ፈጺሙ ይቕረ ዘይበሃሎ ሕጽረት እዩ።
ኣብዚ እዋንዚ ጉጅለ ኢሳያስ ኣፈወርቅ፡ ኣንጻር ረብሓን ድሌትን ህዝቢ ኤርትራ እዩ ዝንቀሳቐስ ዘሎ። ንዝህቢ ኤርትራ ዝበደለን ዝጠለመን ስለ ዝኾነ ድማ፡ ብፍላይ ኣብዚ እዋንዚ ምስሉን ስሙን ኣብ ቅድሚ ህዝቢ ኤርትራ ዝተደወነን ብሕማቕ ዓይኒ ዝረአን እዩ። ኣብ ዞባና እንተኾነ’ውን ብዘይካ መራሒ ኢትዮጵያ ንሱ እውን ንግዝያዊ ጠቕምታቱ ኢሉ እንተዘይኮይኑ ካልእ “ደሓን እቶ” ዝብሎ የብሉን። ምስዚ ኩሉ ግና እቲ ኢትዮጵያዊ ቀዳማይ ሚኒስተር፡ ድሕሪቲ “ዓለምለኻዊ መምዘኒ ኣየማለአን” ዝተባህለ ምርጫኡ፡ ብ4 ጥቅምቲ 2021 ኣብ ዘዳለዎ፡ ንህልዊ ኩነታት ህዝቢ ኢትዮጵያ ኣብ ግምት ስለ ዘየእተወ፡ ብዙሓት ዝዛረብሉ ዘለዉ ጽንብል ገለ መራሕቲ ኣፍሪቃ ክርከቡ ከለዉ ዉልቀ መላኺ ኢሰያስ ግን ኣይተረኽበን።
ንናይ መራሒ ህግደፍ ኣብቲ ጽንብል ዘይምስታፍ፡ ከም ምኽንያት ምናልባታት ይቐርቡ ኣለዉ። እቲ ሓደ ንሱ ምስቶም ኣብ ውድብ ሓድነት ኣፍሪቃ ኮነ ኣብ ኢጋድን ርእይዎም ዘይፈልጥ መራሕቲ ኣፍሪቃ ምርእኣይ ስለ ዘሰከፎ እዩ ዝብል እዩ። እቲ ካልእ ምናልባት ከኣ፡ እቶም ኣብቲ ጽንብል ዝተሳተፉ መራሕቲ ሃገራት ኣፍሪቃ “እንተደኣ ኢሳያስ ኣብቲ ጽንብል ተረኺቡ ንሕና ኣይንሳተፍን ኢና” ስለ ዝበሉ፡ ዶር/ር ኣብይ “ፍቕርናን ምትሕብባርናን ከም ዘለዎ ኮይኑ” ውራየይ ከይተበላሽወለይ ዓዲ ውዓል” ስለ ዝበሎ እዩ ዝብሉ እውን ኣለዉ። ብወገና ኩሉ እቲ ምናልባታት “ቅኑዕ መልሲ እዩ።” እቲ ካልእ ክውሰኽ ዝኽእል ምኽንያት ተሓቢእካኳ ዘይተርፍ እንተኾነ፣ ስግኣታት ኣብ መገሻ ከጋጥም ካብ ዝኽእል ሓደጋ ክኸውን ይኽእል።
እቲ ዘገርም ወዮ ዕድመ ስልጣኑ ንምንዋሕ ንምርጫ ብመትከል ዘነኣእስ ኢሳያስ፡ ብደረጃ ናይ ጽሑፍ መልእኽቲ ነቲ “ተመሪጹ” ጽንብሉ ዘካየደ መራሒ ኢትዮጵያ ናይ ዮሃና መልእኽቲ ምትሕልላፉ እዩ። እዚ ተግባሩ፡ እቲ ምርጫ ዘይምቅሮ ኣብ ኤርትራ ክኸውን እንከሎ ጥራይ ምዃኑ ዘመልክት እዩ። መልእኽቱ ናብ ህዝቢ ኤርትራ እንታይ ምዃኑ ከኣ ምስትብሃል የድልየና።
ሕጂ እውን ከባቢና ብዝተፈላለዩ ምኽንያታት ይሕመስዩ ዘሎ። ኤርትራን ህዝባን ከኣ ኣካልዚ ዝሕመስ ዘሎ ከባቢ እዮም። ካብ ሳዕቤን ናይዚ ዝሕቆን ዘሎ ከባብያዊ ቅልውላው፡ ኢሳያስ ኣይኮነንዶ ሃገርን ህዝብን ከድሕን፡ መሊሱ ሓዊ ዝኣጉድ እዩ። ንሕናን ህዝብናንከ ካብዚ ከየጋጥም ዘስግእ ዘሎ ሓደጋ ንምድሓን ምስዚ ዝነጉድ ዘሎ ግዜ ዲና ዓቕምና ጸንቂቕናን ኩሉ ክኢልናን ክንጉዓዝ ወይስ ኣብ ገዛእ ጉዳይና ተዓዘብቲ ክንከውን? ጽባሕ ዘይኮነ ሎሚ ብግብሪ ክንምልሶ ዝግበኣና ኣብ ቅድሜና ተገቲሩ ዘሎ እዋናዊ ሕቶ እዩ።
ቀዳማይ ሚኒስተር ኣብዪ ኣሕመድ ዘቕረቦም ሓደሽቲ ኣባላት ካቢኔ ተሸይሞምThursday, 07 October 2021 18:38 Written by ቢቢሲ
6 ጥቅምቲ 2021
ካብ ሞንጎ ኣባላት ካቢኔ ቀዳማይ ሚኒስትር ኣብዪ ኣሕመድ
ቀዳማይ ሚንስትር ኣብዪ ኣሕመድ ኣባላት ካቢኔ ንቤት ምክሪ ተወከልቲ ህዝቢ ኣቕሪቡ ክሽየሙ ገይሩ።
ብመሰረት ሕገ-መንግስቲ እታ ሃገር፡ ኣብ ቤት ምኽሪ ተወከልቲ ህዝቢ ኣብዝሓ ድምጺ ዝረኸበ ፖለቲካዊ ውድብ፡ ፈጸምቲ ሕጊ ይውድብን ይመርሕን ክብል ፖለቲካዊ ስልጣን ይህብ።
በዚ መሰረት፡ ሰልፊ ብልጽግና ንቀዳማይ ሚኒስትርነት ተሓጽዩ ብኣባላት ቤት ምኽሪ ተወከልቲ ህዝቢ ዝተሾመ ቀዳማይ ሚኒስትር ኣብዪ ኣባላት ካቢኒኡ ናብ ባይቶ ወከልቲ ህዝቢ ኣቕሪቡ ክሽየሙ ገይሩ።
ሻድሻይ ቀዳማይ ዓመት ፍሉይ ኣኼባ ቤት ምኽሪ ተወከልቲ ህዝቢ ድማ ነቶም ዝቐረቡ ሹመታት ተቐቢሉ ኣጽዲቑ ኣሎ።
ኣብቲ ሎሚ ዘጣየሶ ካቢነ፡ ሰለስተ ኣባላት ተቓወምቲ ውድባት ሚኒሰተራት ኮይኖም ከገልግሉ ብምሕራይ ሽመቶም ኣብ ቤት ምኽሪ ወከልቲ ህዝቢ ኣጽዲቑ፡፡
እቶም ዝተመረጹ ኣባላት ተቓወምቲ ውድባት፡ መራሒ ናይ ኢትዮጵያ ዜጋታት ንማሕበራዊ ፍትሒ (ኢዜማ) ፕሮፌሰር ብርሃኑ ነጋ፣ ኣቦ መንበር ብሄራዊ ምንቅስቓስ ኣምሓራ (ኣብን) ኣቶ በለጠ ሞላን ምክትል ኣቦ መንበር ግንባር ሓርነት ኦሮሞ (ኦነግ) ኣቶ ቀጀላ መርዳሳን እዮም፡፡
ፕሮፌሰር ብርሃኑ ነጋ (ጸጋም)L ኣቶ በለጠ ሞላ (ማእከል): ኣቶ ቀጀላ መርዳሳ (የማን)
በዚ መሰረት ፕሮፌሰር ብርሃኑ ነጋ ሚኒስተር ትምህርቲ፣ ኣቶ በለጠ ሞላ ሚኒስተር ኢኖቬሽንን ቴክኖሎጅን ከምኡ ድማ ቀጀላ መርዳሳ ሚኒስተር ባህልን ስፖርትን ኮይኖም ተሸይሞም ኣለዉ፡፡
ካብቶም በቲ ቀዳማይ ሚኒስተር ዝቀረቡ ኣባላት ካቢነን ሓላፍነቶምን እዞም ዝስዕቡ እዮም።
ኣባላት ካቢኔ ቀዳማይ ሚኒስትር ኣብዪ ኣሕመድን ዝተዋህቦም ሓላፍነትን
1. ደመቀ መኮንን - ምኽትል ቀዳማይ ሚንስተርን ሚኒስትር ጉዳያት ወጻእን
2. ኣብርሃም በላይ (ዶ/ር) - ሚኒስትር ምክልኻል ሃገር
3. ኣሕመድ ሽዴ - ሚኒስትር ገንዘብ
4. ሙፈሪያት ካሚል - ሚኒስትር ስራሕን ክእለትን
5. ዑመር ሁሴን ኦባ - ሚንስትር ሕርሻ
6. ኣይሻ መሓመድ (ኢንጂነር) - ሚኒስትር መስኖን ከባቢታት ቆላን
7. ሃብታሙ ኢተፋ ገለታ (ኢንጂነር) - ሚኒስትር ማይን ኢነርጅን
8. ብርሃኑ ነጋ ቦንገር - ሚኒስቴር ትምህርቲ
9. ዳግማዊት ሞገስ በቀለ - ሚኒስትር መጓዓዝያን ሎጀስቲክስን
10. ገ/መስቀል ጫላ ሞጣሎ - ሚኒስትር ንግድን ዞባዊ ምትሕብባርን
11.መላኩ አለበል - ሚኒስትር ኢንዳስትሪ
12. ብናልፍ አንዱዓለም - ሚኒስትር ሰላም
13. ጌዲዮን ጢሞቲዮስ (ዶ/ር) - ሚኒስትር ፍትሒ
14.ዶ/ር ሊያ ታደሰ ገ/መድህን - ሚኒስትር ጥዕና
15. በለጠ ሞላ ጌታሁን - ሚኒስትር ኢኖቬሽንን ቴክኖሎጅን
16. ኣምባሳደር ናሲሴ ጫሊ - ሚኒስትር ቱሪዝም
17. ላቀ አያሌው አንተነህ - ሚኒስትር እቶት
18. ጫልቱ ሳኒ ኢብራሂም - ሚኒስትር ልምዓት ከተማ
19. ታከለ ኡማ በንቲ - ሚኒስትር መዓድን
20.ፍጹም ኣሰፋ ኣዴላ (ዶ/ር) - ሚኒስትር ልምዓት ፕላን
21. ኤርጎጌ ተስፋዬ - ሚኒስትር ደቂ ኣንስትዮን ማሕበራዊ ጉዳይን
22. ቀጀላ መርዳሳ ቱሉ - ሚኒስትር ባህልን ስፖርትን
በዚ መሰረት ኣቦ መንበር ናይ ኢትዮጵያ ዜጋታት ንማሕበራዊ ፍትሒ [ኢዜማ] ፕሮፌሰር ብርሃኑ ነጋ፣ ኣቦ መንበር ምንቅስቓስ ብሄረ ኣምሓራ ኣቶ በለጠ ሞላን ምኽትል ኣቦ መንበር ግንባር ሓርነት ኦሮሞ ኣቶ ቀጀላ መርዳሳን ተሸይሞም።
ፕሮፌሰር ብርሃኑ ነጋ ሚኒስትሪ ትምህርቲ፣ ኣቶ በለጠ ሞላ ሚኒስቴር ኢኖቬሽን ቴክኖሎጂ፣ ኣቶ ቀጀላ መርዳሳ ድማ ሚኒስትር ባህልን ቱሪዝምን ኮይኖም ኣብቲ ካቢኔ እቲ ቀዳማይ ሚኒስትር ኣትዮም ኣለው።
ብተመሳሳሊ ኣብ ዝሓለፈ ሰሙን ከንቲባ ምምሕዳር ኣዲስ ኣበባ ኣዳነች ኣበቤ ዘለውዋ 26 ኣባላት ካቢኔ ኣቕሪባ ክተሽይም እንከላ ክልተ ኣመራርሓ ሰልፊ ተቃውሞ ክካተቱ ገይራ እያ።
ኣባል ኢዜማ ዝኾነ ኣቶ ግርማ ሰይፉ ሓላፊ ቢሮ ኢንቨስትመንት ኮይኑ ክሽየም እንከሎ ምኽትል ኣቦ መንበር ኣብን ዮሱፍ ኢብራሂም በዓል መዚ ምምሕዳር ንብረት መንግስቲ ኮይኑ ተሸይሙ።
መንግስቲ ክልል ኦሮሚያ'ውን ኣቦ መንበር ግንባር ሓርነት ኦሮሞ ኣቶ ኣራርሳ ቢቂላ ሓላፊ ቢሮ ሰራሕተኛን ማሕባራዊ ጉዳይን ኮይኑ ክልል ኣምሓራ'ውን ንኽልተ ኣባላት ተቓወምቲ ሰልፊታት ኣብንን ምንቅስቓስ ዴሞክራሲያዊ ሓይሊ ኣምሓራን ሹመት ሂቡ'ዩ።
ክመይ ጌርና’ሞ ክንርስዖም!!!Saturday, 02 October 2021 21:52 Written by ቤት ጽሕፈት ዜና ሰዲህኤ
ቅድሚ ሸሞንተ ዓመት ብ3 ጥቅምቲ 2013 ሓሙስ ማዓልቲ፡ እቲ ንዓለም ምሉእ ዘንቀጥቀጠን ዘሰንበደን ህልቂት መንእሰያትን ህጻናትን ኤርትራ ኣብ ገማግም ደሴት ላምባዱዛ ዝተፈጸመሉ ናይ ሓዘን ማዓልቲ እዩ። ነዚ ናይ ሓዘን ማዓልቲ ክንዝክር እንከለና ግን፡ ናይ መጀመርታን ናይ መወዳእታን ሓዘን ኤርትራውያን እዩ ማለትና ኣይኰነን። ቅድሚኡን ድሕሪኡን ኣብ ምድረ በዳታት፡ ቀላያትን ባሕርታትን ዝሃለቑ መንእሰያትናን ህጻናትናን ማእለያ የብሎምን ጥራሕ ዘይኰነስ፣ ገናውን ዝቕጽል ዘሎ መርኣያ ሕሰምና ኰይኑ ዘሎ እዩ።
ኣብ ርእስ'ዚ፡ ንመንእሰያትና ዘጓንፎም ዘሎ ዝተፈላለየ ኣሰቃቒ ተመኵሮታት ኣብ'ቶም ካብ'ዚ ህልቂትን ሞትን ዝተረፉ ደቕና፡ ኣሓትናን ኣሕዋትናን፣ ከምኡ'ውን ኣብ ቤተሰቦም ዘሕድሮ ኣሉታዊ ስነ-ኣእሙራዊ ስንብራት ንምፍዋሱ ቀሊል ዘይኰነ ጻዕርን ክብ ዝበለ ብቕዓትን ዝሓትት ምዃኑ ክዝንጋዕ ኣይግባእን። ስለ'ዚ ናይ ዝሞቱ ጥራሕ ዘይኰነ፡ ናይ'ቶም ብህይወት ዘለዉ እሞ ከቢድ ስነኣእሙራዊ ማህሰይቲ ዝወረዶም ዘሎ ዜጋታትና ሃለዋት ውን ከገድሰና ኣለዎ።
ህልቂት ላምባዱዛ እምባኣር፡ ሬሳታትና ካብ ባሕሪ ክዝቈቊ፣ ዋና ተሳኢንዎ፡ ኣብ መሬት ተደርብዩ ጸሓይን ንፋስን ክውቃዕ፣ ንቡር ቀብሪ ስኢኑ፡ ኣብ ሳናድቕ ተዓሺጉ ንምርኢት ዝቐረበ ክመስል ዝቐደመን ዝዳሓረን ሕስረትን ውርደትን ኤርትራውያን ንመላእ ህዝቢ ዓለም ዘቃልዐን ዘሕዘነን ብምንባሩ፤ ንብዙሓት ደገፍቲ ስርዓት ዝነበሩ ከይተረፈ ካብ ድቓሶም ዘበራበረ ብምንባሩ፡ ከመይ ኢልካ እዩ እሞ ክርሳዕ?!!!! ነዚ ከምዚ ዝኣመሰለ ህልቂት ዝርስዕ እንተሎ፤ እቲ ካብ ተሕታትነት ክምልጥ ዝሓስብ ወይ ዝደሊ ጠንቂ ናይቲ ሕሰምን መከራን ዝኾነ፡ ሎሚ እውን ናብ ልቡ ዘይተመልሰ፡ መላኺ ስርዓትን መጋበርያታቱን ጥራሕ እዮም።
ስለ'ዚ ድማ'ዮም፡ ዲክታቶርያዊ ስርዓት ህግዲፍን “ኣጆኻ በሃልቱን”፡ መንነት ኤርትራዊ ግዳያት ግዳያት ላምፓዱዛ ክሒዶም፤ ክሳብ ሎሚ ጠንቂ ስደቶምን ጥፍኣቶምን ንኻልኦት የሰክሙ ኣለዉ። ወትሩ ምዝመዛ ገንዘብን ጉልበትን ኤርትራውያን ዘተሃራርፎ ጉጅለ ህግደፍ፡ መንእሰያት ኤርትራ ብህይወት እንከለዉ፡ ብስም ኣገልግሎት፡ ኣብ ጉዕዞ ስደቶም ድማ ምስ ነጋዶ ደቂ ሰባት ብቐጥታ ይኹን ብተዘዋዋሪ ብምትሕብባር ዝበልዖም ገንዘብ ከይኣኽሎ፡ ሕንኽ ከይበለ ካብቲ መንነቱ ዝኸሓዶ ሬሳታት ክነግድን ገንዘብ ክእምርርን ምፍታኑ ኣዝዩ ዘስደምም ኢዩ ነይሩ። ካብ ከምዚ ዝኣመሰለ ኤርትራዊ ስርዓት እንጽበዮ ኣውንታን እንፍደዮ ጽቡቕን ክህሉ ፈጺሙ ዘይሕሰብ እዩ። ወረ ሎሚስ ኣብ ዝገደደን ንህልውና ሃገር ናብ ዘስግእ ተግባራት ዝመጣጠር ዘሎ እዩ።
እምበኣር፡ ኣብዚ ናይ 8ይ ዓመት ዝኽሪ ህልቂት ላምፓዱዛ ይኹን፡ ኣብ መጻኢ ናይ ዝኽሪ ዓመታት፡ “ብዝሓለፈ ህልቂት እንዳስቈርቈርና ዲና ክንነብር ወይ ነዚ ጠንቂ ናይ'ዚ ኵሉ ሽግራትና ዝዀነ ሓደገኛ ጉጅለ ሓንሳብ ንሓዋሩ ኣወጊድና፡ ዲሞክራስያዊ ስርዓት ሃኒጽና እፎይ እንብለላ ሃገር ክንውንን ኢና?” ዝብል ሕቶ ኣብ እንምልሰሉ ወሳኒ እዋን ከም ዘሎና ንዅላትና ብሩህ ኢዩ።
ኣብዚ ሎሚ እዋን ኤርትራ ከም ህዝብን ከም ሃገርን ኣብ ናይ ብርሰት ሓደጋ ኣብ እትርከበሉ ዘላ እዋን፡ ነፍስወከፍ ኤርትራዊ ከም'ቲ ኣብ ሓደ ኣጋጣሚ 4 ካቶሊካውያን ጳጳሳት ዝበልዎ፡ “ሓወይ ኣበይ ኣሎ? ሓብተይ ኣበይ ኣላ? ህዝበይ ከመይ ኣሎ?” ኢሉ ክሓትትን “ኣነ'ኸ እንታይ እገብርን ኣበይን ኣለኹ?” ኢሉ ምስ ነብሱ ክመራመርን ኢዩ ዝግብኦ። ከምዚ ዘይገብር ኤርትራዊ እንተዀይኑ ግን፡ ብፍላጥ ይኹን ብዘይፍላጥ ንጭቆና እቲ ጉጅለ ዘተባብዕ ኢዩ ክኸውን ዝኽእል ኢልካ ካብ ምሕላፉ ካልእ ትርጉም የብሉን። ኢጣልያዊ ገፋፍ ዓሳ ቪቶ ፍሎሪኖ (Vito Florino) እኳ፡ ኣባላት ሓለዋ ባሕሪ ኢጣልያን ምድሓን ግዳያት ላምፓዱዛን ዝነበሮም ግደ ክገልጽ እንከሎ፡ ኣብ ምቕራጽ ምስልታት ግዜ ወሲዶም ክብል ዝነቀፈስ፡ ገለ ኤርትራውያን ከኣ ንጠላም ተግብራት ናይቲ ጉጅለ ከጸባብቕዎ እንከለዉ ክትሰምዕን ክትዕዘብን እንከለኻ ዘደንጹ ጥራሕ ዘይኰነ፡ “ኣምበር'ዶኸ ሕልና ኣለዎም እዩ” ዘብለካ’ ውን እዩ።
በዚ ኣጋጣሚ ክለዓል ዘለዎ ሕቶ “ንመጻኸ እንታይ ይገበር?” ዝብል ኢዩ። ሰልፊ ዲሞክራሲ ህዝቢ ኤርትራ፡ (ሰዲህኤ)፡ ነዚ ኣብ ኤርትራውያን ሳዕሪሩ ዘሎ ናይ ስደት ዋሕዚ ንምግታእ ክግበሩ ኣለዎም ዝብሎም ስርሓት እዞም ዝስዕቡ ይርከብዎም።
- ናይቲ መሰረታዊ ጸገማት ጠንቂ ዝዀነ መላኺ ጉጅለ ህግደፍን ናይ ጭቆና መሓውሩን ኣወጊድካ ብዲሞክራስያዊ ስርዓት ንምትካኡ ዝግበር ቃልሲ ምሕያል።
- ኣብ መንጎ ኤርትራን ናይ ርሑቕን ቀረባን መዛምድታ ዝፍጠር ርክብ ኤርትራዊ ረብሓ ዝማእከሉ ንኢድ ኣእታውነት ዘይቅበል ክኸውን ምጽዓት።
- ኤርትራዊ ናይ ለውጢ ፖለቲካዊ ሓይልታት፡ ህዝባዊ ምንቅስቓሳትን ማሕበራትን ብሓባር ኣንጻር ወጽዓ ህግደፍ ዝቃለስሉ ሰፊሕ ጽላል ንምፍጣር ዝካየድ ዘሎ ቃልሲ ምቅልጣፍ።
- ብሓፈሻ ኣብ ዝተፈላለዩ ሃገራት፡ ብፍላይ ከኣ ኣብ ኢትዮጵያ ዝርከብ ኣብ መደበራት ስደተኛ ኣብ ሓደገኛ ኩነታት ዘለዉ ኤርትራውያን ስደተኛታት ዝድሕንሉ ኩነታት ክፍጠር ቀጻሊ ጻዕሪ ምክያድን ናብ ዝምልከተን ትካላት ዝቐርብ ምሕጽንታ ኣሕይልካ ምቕጻሉ
ክብርን ዘልኣለማዊ ዝኽርን ንሰማእታትና
መልእኽቲ ናብ ህዝቢ ኤርትራ!Tuesday, 21 September 2021 09:46 Written by ኣድሓኖም በርሀ
ኤርትራን ህዝባን ሓደ ኣካል ሓደ ኣምሳል እዮም። ምኽንያቱ ህዝቢ ካብ ሃገር፡ ሃገር ከኣ ካብ ህዝቢ ፈላሊኻ ዝረኣዩ ስለዘይኮኑ። ኣብዚ ኤርትራውያን ነካይዶ ዘለና ናብ ዲሞክራሲ ናይ ምስግጋር ቃልሲ፡ ኣብ ዝተወሰነ እዋን “ ንህዝቢዶ ንሃገር ኣቐዲምና ነድሕን?” ዝብል ሕቶ ኣብ ምምላስ ምስሕሓብ ነይሩ’ዩ። ብፍላይ ከኣ ምውጋድ ጉጅለ ህግደፍን ምጥራር ዶብ ኤርትራን ኢትዮጵያን ውዕዉዕ ኣጀንዳ ኣብ ዝነበርሉ ኣዝዩ ርሱን መካትዒ ነይሩ። ጉጅለ ህግደፍ ከኣ ነቲ ኣብ ልዕሊ ህዝቢ ኤርትራ ዝፍጽሞ ዘቤታዊ በደል ንምሕባእን ኣቓልቦ ህዝቢ ኤርትራ ንምጥምዛዝን፡ ነቲ ደሓር ባዕሉ ኣብ ዋጋ ዕዳጋ ኣውሪድዎ ዘሎ “ልኡላውነት” ካብ ጉዳይ ህዝቢ ፈልዩን መጢጡን ከቕርቦ ፈቲኑ እዩ።
ኣብዚ እዋንዚ ግና ብዘይካቲ ህዝቢ ናይ ምግልጋል ኣጀንዳ ዘየብሉ ጉጅለ ህግደፍ፡ ህዝቢ ኤርትራን ናይ ለውጢ ውዳበታቱን ጉዳይ ህዝብን ሃገርን ፈላሊኻ ብምሓዝ “ሓደ ምስ ወዳእኩ ናብቲ ካልእ ክሓልፍ እየ” ዝበሃሎ ዘይኮነ፡ ብሓንሳብ ዝዕመምን ተመጋጋብን ምዃኑ ኣብ ዝተረደኣሉ ደረጃ በጺሕና ኢና። እዚ ከኣ ምትላል እቲ ጉጅለ ካብ ዝተዓጽፈሉ ተረኽቦታት ሓደ እዩ።
ኣብ ንቡር ኩነታት ጉዳይ ሃገር ካብ ህዝቢ ንላዕሊ ዝምልከቶ ኣካል የለን። እዚ ከኣ ህዝቢ ኤርትራ ንሃገሩ ካብ ምንጋጋ መግዛእቲ ኣብ ዝመንዘዓሉ መዋእል ኣመስኪርዎ እዩ። ኣብ ከምዚ ኤርትራ ብዘይንቡር ኩነታት ትሓልፈሉ ዘላ መስርሕ ግና፡ እቲ ኣሰራርዓ ግምጥልሽ ኮይኑ፡ ንጉዳይ ሃገርን ህዝብን ሓደ ዕሉል ዓመጸኛ ጉጅለ ኣብ ዘኹድደሉ ኢና ንርከብ ዘለና። እዚ ከም ቁርዲድ ኣብ ህዝቢ ኤርትራ ተላሒጉ ዘሎ ጉጅለ፡ ዝጭቁን ጥራይ ዘይኮነ፡ ነዛ ሃገር ምስ ህዝባ ክምጥዋ ትንዕምንዕ ዝብል ዘሎ እዩ። መሰረታዊ ምኽንያት ናይቲ ህዝቢ ኤርትራን ውድባቱን ዝቃለስሉ ዘለዉ ከኣ ነዚ ዝንቡዕን ዘይንቡርን ርእሲ ህዝቢ ኤርትራ ዘድንን ውሑዳት ርእሶም ዘቕንዕሉን ኣሰላልፋ ኣወጊድካ ልዕልና ህዝቢ ናብ ንቡር ቦታኡ ንምምላስ እዩ።
ሰልፊ ዲሞክራሲ ህዝቢ ኤርትራ (ሰዲህኤ)፡ ንልዕልናን ወሳንነት ህዝቢ ኤርትራ፡ ከም ሓደ መሰረታዊ ዓንዲ ናይ ቃልሱ፡ ኣብቲ መሰረታዊ ሰነዱ “ሰዲህኤ ምልካዊ ስርዓትን ንሱ ዘተኣታተዎ ኣዕናዊ ሳዕቤናትን ኣልጊስካ ኣብ እትምስረት ደሞክራስያዊት ኤርትራ ልዕልና ሕጊ ዝሰፈና ንመሰልን ክብርታትን ኩሎም ዜጋታታ ብማዕረ ንምርግጋጽ ምንጪ ስልጣን ናይቲ ዝቐውም መንግስቲ፡ ህዝቢ ምዃኑ ይኣምን። ኣብ ቅድሚ ህዝቢ ተሓታቲ ዝዀነ፡ ኣብዝሓ ሰልፍታታን ሰላማዊ ውድድርን ዘፍቅድ፣ ንመሰረታዊ ሰብኣውን ዲሞክራስያውን መሰላት ዜጋታት ዘኽብርን ዝጣበቕን፤ ስርዓተ-መንግስቲ ብምርጫ ህዝቢ ክውሰን ከም ዘለዎ ይኣምን።” ብዝብል ኣስፊርዎ ኣሎ። ኣብ ሰነድ ምስፋር ጥራይ ዘይኮነ፡ ምስ ኩሎም ኤርትራውያን ኣካላት ለውጢ ብሓባር ንምዕዋቱ፡ ብመንገዲ መስርሕ እንካን ሃባን ዘሎ እዩ።
ሎሚ ጉጅለ ህግደፍ መሰረታዊ ጸገማት ህዝቢ ክፈትሕ ዘብቅዕ ዓቕሚ ኮነ ባህሪ የብሉን። ኣብ ልዕሊ ህዝቢ ጽዒንዎ ዘሎ ብበብዓይነቱ ዝግለጽ ጭቆና ዘይፈተሐ ጥራይ ዘይኮነ፡ ኣብ ገሊኡስ ነቲ ነባር ጸገም ከጋድድ፡ ኣብ ገሊኡ ከኣ ሓደስቲ ጸገማት ክምህዝ እዩ ዝሰርሕ ዘሎ። እዚ ጉጅለ፡ ህዝቢ ኤርትራ፡ ናጽነት ናይ ምምጻእን ልኡላውነት ሃገሩ ናይ ምሕላውን ግደታ እምብር፡ በቲ ብዋጋኡ ዝመጸ ጸጋታት ናጽነት ናይ ምጥቃም መሰል ከም ዘለዎ ኣይኣምንን እዩ። እዚ ከኣ “ኣነ እየ ዝሓስበልካ’ሞ ዝበኩኻ ግበር” ብዝብል ክቱር ትዕቢቱ እዩ ዝግለጽ። ጉጅለ ህግደፍ ከምዚ ናይ ምግባሩ ምስጢር ፍሉጥ እዩ። ህዝቢ ኤርትራ ንከምዚ ዓይነት ብደዐ ምጽማሙ ግና ሕቶታት ዘልዕል እዩ።
ናጽነትን ልኡላውነትን ኤርትራ ብጽንዓትን ተወፋይነትን ህዝብና እዩ ተረጋጊጹ። በዚ ከኣ ናይ ርሑቕን ናይ ቀረባን ናእዳ ሓፊስሉ እዩ። እንተኾነ ምእንቲ ናጻነት ብዝኽፈሎ ዋጋን ዘርእዮ ጀግንነትን ክንየት ጉጅለ ህግደፍ ኣገሪህዎ እዩ። እዚ ኩሉ ህዝብና ዝሓልፎ ዘሎ ኣዝዩ መሪር ማሕበረ-ቁጠባዊ ህይወት ከኣ ናይቲ ዝተዳህለሎ ዋጋ እዩ። ደጊም እቲ መፍትሒ በቲ ዝሓለፈ ክምለስ ዘይከኣል “ኣህህ” ምባል ዘይኮነ፡ “ይኣክል በቓ” ክትብል ምኽኣል እዩ።
ህዝቢ ኤርትራ ናይ ኢዱ ከምዘይረኸበ ዝሓልፎ ዘሎ ህይወት መስካሪ ስለ ዝኾነ ካልእ ኣካል፡ ኣብ ሃገሩ “መሊኡ ዘይረገጸ፡ ሓሳብ ልቡ ዘይገለጸ፡ ወሊዱ ዘየዕበየን ኣብ ቁምነር ዘየብጽሐን፡ ፍትሕን ስርዓትን ዝጸምኦ” እናተባህለ ክዝርዝረሉ ዝጽበ ኣይመስለንን። ብዓይኡ ከኣ ናይ ሰላም፡ ልምዓት፡ ድሕነትን ዲሞክራስን መሰሉ ፈጺሙ ዝተነፈገ ህዝቢ እዩ። ምስዚ ብዝተተሓሓዘ ወዮ ክንዲ ናጽነት ንዝኣመሰለ መሰረታዊ ጉዳይ ብክቡር ዋጋ ኣውሒሱስ፡ ፍረ ናይቲ ኮስኲሱ ዘዕበዮ ተኽሊ ኣብ ምሕፋስ ግን ዘይበቐዐ ተባሂሉ ይንቀፍል ከም ዘሎ ነጋሪ ዘድልዮ ኣይኮነን። ርግጽ እዩ ንጉጅለ ህግደፍ ኣብቲ መጀመርያ እምነት እንተነንብረሉ ጌጋ ኣይምተባህለን። ኣብቲ መስርሕ ኣሰጓጉማኡ ርእዩ “ክሳብ እትኣምን ኪድ፡ ካብ ዘይትኣምን ግን ተመለስ” ዘይምባሉ ግና ዘተዓዛዝብ እዩ።
ጉጅለ ህግደፍ ድሕሪ ሕጂ ህዝብን ሃገርን ንምጥፋእ በቲ ዝጀመሮ ክዕዘር እንተዘይኮይኑ፡ ንድሕሪት ኣብ ዘይምለሰሉ ደረጃ ጽላለ በጺሑ እዩ። ንህዝቢ ኤርትራ እቲ ክሳብ ሕጂ ኣብ ልዕሊኡ ዝፈጸሞ ገበናት ውሒድዎስ፡ እነሆ ሎሚ ከኣ ዝያዳ ቀይዲ በቲኹ፡ ከም መቐጸልታ ናይቲ ካብ ኤርትራ ሓሊፉ ዞባና ንክዘርግ ከዕገርግሮ ዝጸንሐ፡ ብንቡርኳ ከይተዓደመ ኣብ ሃገረ ኢትዮዮጵያ፡ ትግራይ፡ ጎንደርን ወሎን ከይዱ ብህይወት ኤርትራውያን ዕሸላት ይጻወት ኣሎ። ናይዚ ኢድ ኣእታውነቱ ሳዕቤን ብዙሕ ኮይኑ ብቐረባ “ኣይማዮም ኣይሰማዮም” ኣብ ዝኾነ፡ ካብ ንቀጻልነት ህግደፍ ኣብ ስልጣን ሓሊፉ ኤርትራዊ ረብሓ ኣብ ዘየብሉ መንእሰያትና ይህልቕ ኣሎ። ድሮኳ ኣብዚ ሓድሽ መገሸኦም እውን ብናይ ውግእ ገበናት ክኽሰሱ ጀሚሮም ኣለዉ። እዚ ኣብ ትግራይ፡ ዓፋርን ኣምሓራን ዝካየድ ዘሎ ውግእ፡ ኣብ ኤርትራ ኮንካ ኣማዕዲኻ ኣብ እትርእዮ ተደሪቱ ዘይክተርፍ ክኸውን ከም ዝኽእል ኤርትራዊ ምስትውዓል የድልዮ። እዚ ሻራዊ ጉዕዞ ህግደፍ፡ ኤርትራውያን ኣብ ዓዲ ጓና ዝሃልቅሉ ዘለዉ እዩ። ኣብ ርእሲኡ፡ ኤርትራ ናብ እትፈርሰሉ ደረጃ እውን ክምዕብል ከም ዝኽእል ህዝብና ከስተብህለሉ አዘኻኽሮ። ስለዚ ሕጂ እ’ውን እቲ ሃገርን ህዝብን ናይ ምድሓን ዕድል ምሉእ ብምሉእ ኣይተጸንቀቐሞን’ሞ ህዝቢ ኤርትራ ሕሳብካ ክትገብር አዘኻኽር።
ገበን ህግደፍ ኣብ ልዕሊ ጋዜጣታትን ኣሰናዳእተንንSaturday, 18 September 2021 20:56 Written by ቤት ጽሕፈት ዜና ሰዲህኤ
ህዝቢ ኤርትራ ቃልሲ ዝመረጸ፡ እቲ ቃልሲ ዝሓቶ ዋጋን ዝወስዶ ግዜን ናይ ምኽፋል ህርፋን ስለ ዝነበሮን ዘለዎን ከም ዘይኮነ ርዱእ እዩ። ህዝቢ ኤርትራ ዝቃለስ ብዘይካ ተቓሊስካ ብምምንዛዕ ጸለእቲ ፈትዮም ዘይተኹብሉ መሰል ስለ ዝነበሮን ዘለዎን እዩ። ናይቲ ን30 ዓመታት ምእንቲ ናጽነት ዘካየዶን ሎሚ ንዲሞክራስያዊ ለውጢ ዘካይዶ ዘሎንቃልሲ ከኣ፣ ካብዚ ወጻኢ ካልእ ትርጉምን ምኽያትን የብሉን። ብፍላይ ነዚ ናይ ድሕሪ ናጽነት ቃልሲ ምእንቲ ሰላም፡ ልምዓትን ዲሞክራሲን ኣብ ሓደ እዋን “ሎሚኸ ድሕሪ’ታ ዝበሃግናያ ነጻነት ምርካብና እንታይ ቃልሲ ኣድለየ” ዝብሉ ወገናት ይስምዑ ነይሮም እዮም። ከምዚኦም ዝኣመሰሉ ወገናት ነቲ ወጻዒ ጉጅለ ኣበሩ ሓቢኦም ከጸባብቕሉ ዝደልዩ፡ ወይ ድማ ትርጉም ምሉእነት ናጽነት ዘይተረድኡ እዮም።
ሎሚ ኣብ ኤርትራ ኣብ ክንዲ “ሕገመንግስቲ፡ ዲሞክራስያዊ ምርጫ፡ ምኽባር መሰረታዊ መሰላት፡ ልዕልና ፍትሒ፡ መሰል ሕሳብካ ምግላጽ….. ወዘተ” እናበልካ ዝበኾሩ መሰላት ምጽብጻብ፡ “ዋላ ሓንቲ ዝተኸብረ መሰል የለን” ምባል ዝቐለለ እዩ። ጉጅለ ህግደፍ ብዓብይኡ ነቲ ናይ ኩሉ ሕግታት ዓንዲ ማእከል ሕገ-መንግስቲ ኣጊዱ ከብቅዕ፡ ኣብ 1996 ኣዋጅ ፕረስ ቁጽሪ 90 /1996፡ ብዝብል፡ ኣዝዩ ጸቢብ ዕድል ዝህብ፡ ሕጊ ፕረስ ኣውጺኡ ምንባሩ ይፍለጥ።
ነዚ ተኸቲለን ከኣ ሸውዓተ ናይ ብሕቲ ጋዜጣታት ክዕንብባ ጀሚረን ነይረን። ህዝቢ ኤርትራ በዘን ናይ ብሕቲ ሕትመታት ኣቢሉ ካብቲ መንግስቲ ዝዝርገሖ ዝንቡዕን ስሱዕን ዜናታት ዝተፈልየ መማረጺ ሓበሬታ ብምርካቡ ኣብ ለውጢ ተስፋ ኣሕዲሩ ነይሩ። እንተኾነ እቲ ተስፋ ህዝቢ፣ ዘይተስፍኡ ዝኾነ ጉጅለ ኢሳያስ፡ ክዕገስ ባህሪኡ ስለ ዘይፈቐደሉ፡ ምስቲ ኣብ ልዕሊ ኣባላት ጉጅለ-15 ዝወሰዶ ስጉምቲ ኣጐዛጒዙ፡ በቲ ኣብ ሕቡራት መንግስታት ኣሜሪካ ፈጸምቲ ራዕዲ ዘሕደርዎ ሻቕሎት ተኸዊሉ፡ ነተን ጋዜጣታት ኣብ ወርሒ መስከረም ብ2001 ክዓጽወን እንከሎ፡ ካብቶም ኣብኣተን ኣብ ዝተፈላለዩ ጽፍሕታት ዝነጥፉ ዝነበሩ ጋዜጠኛታት 16 ኣሲሩ። በዚ ከኣ ነቲ ጩራ ዘይመንግስታዊ ሓበሬታ ናይ ምርካብ ዕድል ምሉእ ብምሉእ ኣጸልሚትዎ። እዚ ስጉምቲ ሽዑ “ሀ” ኢሉ ዝተጀመረ ጸረ ዲሞክራሲ ስጉምቲ ዘይኮነ፡ መቐጸልታ ናይቲ ኣብ ጽባሕ ናጽነት ”ድሕሪ ሕጂ ብውድባት ሓሸውየ የለን” ብዝብል ዝፈለመ ናይቲ ጉጅለ መንደልሓቒ ተግባር እዩ።
ኣብዚ እዋንዚ ብፍላይ ከኣ ምስቲ ዕቤት ማሕበራዊ መራኸቢ ዘርእዮ ዘሎ ቅልጡፍ ገስጋስ፡ ሚድያ ከም ሓጋጊ፡ ፈጻምን ፈራድን ኣካላት፡ እንታይነት ሓደ መንግስቲ ካብ ዝግለጸሉ መምዘንታት ሓደ ናብ ምዃን ደረጃ በጺሑ ዘሎ እዩ። ኣብ ከምዚ ሓበሬታ ሓይሊ ዝኾነሉ መዋእል፡ ህግዲፍ ንህዝቢ ናጻ ሚድያ ምንፋጉ ከኣ ኣብ ዝለዓለ ጫፋ ጸረ ዲሞክራሲ ምህላዉ ካብ ዘርእዩ ምልክታት እዩ። በዚ መሰረት እያ ከኣ፣ ኤርትራ ኣብ ትሕቲ ምምሕዳር እዚ ጉጅለ፡ ይሕመቕ ይጸብቕ ብዘየገድስ፤ እንኮ ዘይመንግስታዊ ትካል ዜና ዘየብላ ሃገር ኣፍሪቃ ኮይና ተመዝጊባ ዘላ። በብግዜኡ ብደረጃ ዓለም ብዛዕባ ምእሳር ጋዜጠኛታት ዝርዝር ክዳለው እንከሎ ከኣ ደረጃ ኤርትራ ካብ መጠረስታ ንላዕሊ ካብ 1ይ ክሳብ 3ይ ዘይሓልፍ እዩ።
ሰልፊ ዲሞክራሲ ህዝቢ ኤርትራ (ሰዲህኤ)፡ ግደ ናጻ ፕረስ ኣብ ምህናጽ ሃገርን ናይ ህዝቢ ሓበሬታ ናይ ምርካብ መሰል ኣብ መጻኢት ኤርትራን ፍሉይ ግምት ካብ ዝህቦም ሓደ እዩ። በዚ መሰረት ኣብቲ ብደረጃ ጉባአ ዝጸደቐ ንመጻኢ’ውን ዘማዕዱ ፖለቲካዊ መደብ ዕዮኡ፡ “ሰልፊ ዲሞክራሲ ህዝቢ ኤርትራ (ሰ.ዲ.ህ.ኤ) ሓበሬታ ዘይብሉ ህዝቢ ብዛዕባ መሰላቱን ነጻነቱን ብቑዕ ኣፍልጦ ከምዘይውንን ይኣምን። ኣብ ኤርትራ መራኸቢ ብዙሓን ካብ ምቍጽጻር መንግስትን ካብ ምግባት ዓበይቲ ኮርፖረሽናትን ነጻ ኰይነን ሰፊሕን ዓሚቝን ዝተኣሳሰረን ዜናታት ንከቕርባ ዘኽእለን ባይታታት ንምፍጣር ክጽዕት ኢዩ።” ዝብል ኣስፊሩ ኣሎ።
ነጻ ሚድያ፡ ምስቲ መንግስቲ ዝህቦ ሓበሬታ፡ ማዕረማዕረ ዝስጉም ንህዝቢ መማረጺ ሓበሬታ ዘቕርብ እዩ። መንግስቲ ካብ ህዝቢ ተሓቢኡ፡ ህዝቢ ዝጐድእን ምጥፍፋእ ዘሳዕርርን መንገዲ ከይሕዝ ዝቆጻጸርን እንተተፈጺሙ ዘቃልዕን እዩ። ህዝባዊ ሓልዮት ዘለዎም ዲሞክራስያውያን መንግስታት፡ እዚ ብሕታዊ ሚድያ ንሳቶም ዘይረኣይዎ ዘርእዮም፡ ዘይበጽሕዎ ናይ ህዝቢ ስምዒታት ዘንጸባርቐሎምን ከዕርይዎ ዝገበኦም ጌጋታት ከእርሙ ዝሕግዞምን እዩ። ከምኡ ስለ ዝኾነ ከኣ ሕጋዊ መልክዕ ብምትሓዝ የተባብዕዎን ይሕግዝዎን። ከም ህግደፍ ዝኣመሰሉ ብዘይፈቓድ ህዝቢ ናብ ስልጣን ዝደየቡ፡ ካብ ህዝቢ ተሓቢኦም ክጐዓዙ ንዝደልዩን ወትሩ ካብ ህዝባዊ ማዕበል ዝሰግኡን ኣካላት ግና ንናጻ ፕረስ ከም ቁርን ኣስሓይታን ይፈርሕዎን ኣብኡ ንዝነጥፉ ጋዜጠኛታት “ብማይ ቀጠነ” ይሃድንዎምን። ህግደፍ ናይ ብሕቲ ጋዜጣታት ዝኣገደን ኣዳለውተን ኣሲሩ ዘሳቒ ዘሎን ከኣ ካብዚ ባህሪ ጨቆንቲዚ ነቒሉ እዩ።
ጉጅለ ህግደፍ ነተን ናተይ ዝብለን “ድምጺ ሓፋሽን ጋዜጣ ሓዳስ ኤርትራን” እውን፡ ብኣዝዩ ጸቢብ ምቁጽጻር እዩ ዝሕዘን። ኣብዘን ሚድያታት እዚኣተን ኮይኖም ዋላ ብውሱን ርሕቀት ካብ ድሌት እቲ ጉጅለ ወጻኢ ክስጉሙ ዝፍትኑ ናይ መንግስቲ ሚድያዊ ክኢላታት እውን ዕድሎም ማእሰርቲ እዩ። ኣብዚ እዋንዚ ኣብ ፈቐዶ ስደት ዘለዉ ኤርትራውያን ጋዜጠኛታት ከኣ ናይ ብሕቲ ዝነበሩ ጥራይ ዘይኮኑ ኣብ መንግስታዊ ሚድያ ዝሰርሑ ዝነበሩ እውን ኣለዉ።
ነቶም ኣብ መፋርቕ ወርሒ መስከረም 2001 ዝተኣስሩ እሞ ክሳብ ሕጂ ብዘይ ፍትሕን ፍርድን ዝሳቐዩ ዘለዉ ጋዜጠኛታት ምዝካሮም ኣገዳስን እዋናውን እዩ። እቲ ዝኽሪ ግና እቲ ጉጅለ ኣብ ልዕሊኦም ዝፍጸሞ ግፍዒ ንምጽብጻብ ጥራይ ክኸውን ኣይግባኦን። ኣብ ርእሲኡ “እቲ ንሳቶም ዝጀመርዎ ንህዝቦም መማረጺ ሓበሬታ ናይ ምስናቕ ዕላማ ብኸመይ ይቐጽል?” ዝብል ሕቶ ብዝምልስ ክኸውን ይግበኦ። ኣብ ኤርትራ ብሕታዊ ሚዲያ ዘይምላዉ፡ ካብቲ ዝዓበየ ዲሞክራስያዊ ብኩራት ሓደ እዩ። ኤርትራውያን ጋዜጠኛታት ኣብ ወጻኢ ዝገብርዎ ዘለዉ ጻዕሪ ዝተባባዕን ዝነኣድን እዩ። እንተኾነ ኣብርክተኦም ኣብ ክንዲ ኣብ ሕድሕዱ ዝነጻጸግ፡ ኣብ ሕድሕዱ ዝመጋገብ ኮይኑ እንተዘይተወዲቡ፡ መፍቶ ጉጅለ ህግደፍ ካብ ምዃን ሓሊፉ፡ ከምቲ ንብህጎ ልሳን ናይቲ ልሳን እንከለዎ ዝተለጉመ ህዝቢ ክኸውን ኣይክእልን እዩ። ስለዚ ኣብዚ ዓውዲዚ ዝነጥፉ ዘለዉ ክኢላታት ኣብዚ ኣጋጣሚ ኮይኖም ክሓስብሉ ይግበኦም ንብል።


text:
መንእሰያት ስደተኛታትን ቅልስ ኣንጻር ወራር ኮቪድ-19ን
ስደተኛታትን ዝነብርሉ ሕብረተሰብን ኣከባብን ዝያዳ ኹሉ ን ኮቪድ-19 ተነቀፍትን ቅሉዓትን ይኾኑ። ዝተወሰኑ ካብ ዝተፈላለዩ ሃገራይ ዝመጹ ጉጅለ ስደተኛታት መንእሰያት ነዚ ተስፋ ዘቁርጽ ዝመስል ሓደገኛ ሕማም ክቃለስዎ ይፍትኑ። ንሳቶም ኣብ መንእሰያት ዘተኮረ ኣንጻር እዚ ቫይረስ ዝቀንዐ ወፍሪ ጀመሩ። መብዛሕትኦም ዉፉያት ኣባላት ናይዚ ጉጅለ ድማ ተመሃሮን ምሩቃትን ናይ ማህደረ ትምህርቲ UNHCR ላዕለዋይ ደረጃ ትምህርቲ ወይ ብ DAFI (ዳፊ) ዝፍለጥ ፕሮግራም ዮም። ብቀረባ ንኣብ ኬንያ ዘሎ ኩነታት ንከታተል።
ዜጋ ደቡብ ሱዳን ዝኾነት መንእሰይ ኣድሂዩ ንነብሳ ብጣዕሚ ዕድለኛ እያ ትገልጻ። እዚ ኣገራሚ ዝገብሮ ድማ ካብ ሃገራ ብሰንኪ ዘሎ ሓድሕድ ውግእ ኣምሊጣ ክትስደድ ምግዳዳን ከም ኩሎም ብሚልዮናት ዝቁጸሩ ስደተኛታት ዝገጥሞም ኣደራዕን ኣፈላላይን ክወርዳ ብምኽኣሉ ዩ። ንሳ ቅድሚ ቅሩብ ዓመታት ካብ ሃገራ ምስ ተሰደደት ኣብ ጎረቤት ሃገራ ዝኾነት ኬንያ ኣብ ዝርከብ መዓስከር ክትቅመጥ ያ ተገዲዳ። ዕድለኛ ዝገብራ ድማ ኣብቲ ግዜቲ ምስ ፕሮግራም DAFI (ዳፊ) ክትላለ ምብቅዓ ዩ። [https://rumoursaboutgermany.info/facts/dafi-programme/]. እዚ ዝተጠቅሰ ናይ UN (ውዱብ ሕቡራት) ናይ ስደተኛታት ወኪል ካብ ናይ ጀርመን ፈደራላዊ ፎሬን ኦፊስ (Germany’s Federal Foreign Office) ብዝረኽቦ ባጀት ንመንእሰያት ስደተኛታት ኣብ ዝነብርሉ ሃገር ናይ ኮሌጃትን ዩኒቨርሲትን ማህደረ ትምህርቲ ብነጻ ይህብ። ኣድሂዩ ድማ ከም ካልኦት ተመሃሮ ናይ ማህደረ ትምህርቲ ዕድል ብምርካብ ኣብ ከባቢ ናይሮቢ ኣብ ዝርከብ ዩኒቨርሲቲ ጆሞ ኬንያታ ብ ዓውዲ Commerce (ኮመርስ) ትምህርታ ዛዚማ ኣብ ዓመተ 2022 ንክትምረቅ ትምህርታ ኣብ ምክትታል ትርከብ። ቅድሚ እዚ ኣብዚ ግዜ ዚ ኣጋጢሙ ዘሎ ለበዳ ኮቪድ-19 ን ከምኣ ደቀንስትዮ ብ ሜላታት ቢዝነስ ወይ (entrepreneurial skills) ክትምህርን ክተሰልጥንን በቂዓ እያ።
ብገዛእ ርእሳ ዝተሰርሐ ናይ ገጽ ማስክ፡ ሳምናን ቨንቲለይተርን
ኣድሂዩ ትነብረሉ ሕብረተሰብ በዚ ኣጋጢሙ ዘሎ ዓለማዊ ቫይረስ ክጽሎ ምስ ጀመረ ብቅልጡፍ ገለ ንእሽተይ ሓገዝ ከተበርክት ከም ዝተበገሰት ያ ትገልጽ። ኣብ ውሽጢ ሒደት መዓልታት ድማ ልዕሊ 3000 ማስክ ብምስራሕ ኣብ ውሽጢ መዓስከር ክትዝርግሕ ክኢላ። እዛ መንእሰይ ብወለንትኣ እዚ ዝተጠቅሰ ሓገዝ ድሕሪ ምብርካታ፡ “ዝኾነ ክተበርክቶ እትኽእል ሓገዝ እንተድኣ ኣሎ ኮይኑ፡ ብቅልጡፍ ግበሮ ምኽንያቱ እቲ ትኽክለኛ ግዜ ሕጂ ዩ” ትብል። ብድሕሪ እዚ ኣድሂዩ ብኸመይ ብዘይ ቴክኒካዊ መሳርሒ ወይ ማሽን ብቀሊሉ ሳምና ከም ዝስራሕ ብገዛእርእሳ ድሕሪ ምጽናሕ ንጽሬትን ንጽህናን ሓጋዚ ዝኾነ ሳምና ከተፍሪ ከኣለት። ንሳ ዝኾነ ገባሪ ሰናይ መሰረታዊ ሳምና ዘፍሪ ማሽን ክቅርበላ ምስ ዝኽእል ብብዝሒ ሳምና ብምፍራይ ንነብሳን ንኩሉ ትነብረሉ ሕብረተሰብን ዓቢ ኣስተዋጽኦ ምዃኑ ትገልጽ። ንሳ በዚ ደው ከይበለት ንካልኦት ዜጋታት ደቡብ ሱዳን ዝኾኑ ስደተኛታት ተመሃሮ ዉን ን ሕሙማት ኮቪድ-19 ንመተንፈሲ ሓገዝ ዝውዕል ቬንትሌተር ከፍርዩ ከተተባብዕ ጀመረት። ከም ውጽኢቱ ድማ ናብ ትውልዲ ሃገራን ናብ ካልኦት መዓስከራት ስደተኛታትን ክውዕሉ ዝኽእሉ ብቀሊሉን ብቀረባን ክርከብ ብዝኽእል ነገራት ተጠቂሞም ኣብ ምስትንፋስ ትሕግዝ ቬንትሌተር ክሰርሑ በቂዖም ኣለዉ።
ኣተኩሮ ናብ ኣብነተውያንን ዉፉያትን ተመሃሮን ኣበርክትኦም ኣብዚ ለበዳ ሕማምን
ኣባላት ናይ Global Youth Advisory Council (ዓለማዊ ኣማኻሪ መንእሰያት ካውንስል፡ GYAC)ን፡ ብ ተመሃሮ ዝምራሕTertiary Refugee Student Network (ስሉሳዊ ናይ ስደተኛታት ተመሃሮ ኔትዎርክን፡ TRSN) ከም ናይ ኣድሂዩ ዝመሰለ ኣብነታዊ ስራሕ ናይ ዝሰርሑ ስደተኛታት ተመሃሮ ዛንታ ክእክቡ ጀመሩ። እዚ ብ ቪድዮ፡ ስእሊን ጽሑፍን ኣብ ማሕበራዊ መራኸቢታት ክዝርጋሕ ጀሚሩ ዘሎ ናይዞም ኣብነታውያን ተመሃሮ ስራሕ ድማ ዕላምኡ ኣዎንታዊ ስራሕ ናይ ስደተኛታት ተመሃሮን ክግለጽን ንካልኦት ተመሃሮ ድማ ስጉምቲ ንክወስዱ (ብሕክምናዊ ምርምር ዝተደገፈን ብውሑስን መንገዲን) ንከተባብዕን ዩ። ገለ ሓጸርቲ ኦንላይን ቪድዮታት ድማ ንኣሽቱ ስደተኛታት ንሰራሕተኛታት ሕክምና ክሕግዝዎምን፡ ንካልኦት ብወለንትኦም ከሰልጥንዎምን፡ ከምኡ ዉን ኣብ ሓደጋ ንዘለዉን ተነቀፍትን ሰባት ሓገዝ እንሃቡ ይርኣዩ። ንተኸታተልቲ ናይቲ ቪድዮ ድማ ሼር ክብልዎን ናይ ገዛእ ርእሶም መሃሪ ቪድዮ ክሰርሑን የተባብዑ።
https://www.unhcr.org/stories.html
Follow (ፎሎው): @UNHCR_GYAC @StudentRefugee
https://sites.google.com/view/trsn/home
ምሩቅ ፕሮግራም DAFI (ዳፊ) ዝኾነ ነርስ ዒራቃዊ ሞሀይማን ንኢራናውያንን ንስደተኛታት ብጾቱን ብዘይ ዕረፍቲ ኣብዚ ናይ ኮቪድ-19 ለበዳ ኣብ ምትሕግጋዝ ይርከብ
“ድሌተይ ኣወንታዊ ለውጢ ምምጻእ ዩ…………”
“ሞሀይማን ኣልክሃታቪ” ወዲ 24 ዓመት ዒራቃዊ ስደተኛ ኮይኑ ኣብ ኣባዳን ከተማ ኩዘስታን ናይ ኢራን እስላማዊ ሪፓፕሊክ ንሸነኽ ደቡባዊ-ምዕራብ “ቴለግሃኒ” ኣብ ዝብሃል ሆስፒታል ከም ነርስ የገልግል።
“ሞሀይማን” ኣባል ናይ ሓንቲ ብጻዕቂ ትሰርሕ ግሩፕ ነርስ ኮይኑ ብ ሺፍት እናተቀያየሩ ሰሙናዊ ክሳብ 50 ንዝበጽሑ ክውሸቡ ንዝመጹ ተሓከምቲ ብምቅባል ክሳብ ውጽኢት ኮቪድ-19 ዝመጽእ ይከናኸኑ። ንሱ ብስሩዕ ናይ ተሓከምቱ ኣተነፋፍሳን ካልእ ምልክታትን እናተኻታተለ ዝግበኦም መድሃኒት እንሃበን ካብ ቃንዛ ክናገፉ ይሕግዞም። “ሞሀይማን” ኣቡኡ ቅድሚ ኣርብዓ ዓመታት ብሰንኪ ስእነት ውሕስነት ካብ ከተማ ኣማረህ ደቡባዊ ምብራቅ ዒራቅ ሃዲሙ ናብ ኣህዋዝ ኢራን ብስደት ምስ መጸ ተወሊዱ። ናይ ካልኣይ ደረጃ ትምህርቱ ምስ ዛዘመ ከኣ ብ መንግስቲ ጀርመን ኣብ ዝምወል ናይ UNHCR DAFI (ዳፊ) ማህደረ ትምህርቲ ብ ነርሲን ናይ ዩኒቨርስቲ ዲግሪ ትምህርቱ ክከታተል በቂዑ። ንሱ “ ከም ዝዝክሮ መብዛሕትኡ ሰብ ስደተኛ ብምዃነይ ኣብ ዩኒቨርሲቲ ምምሃር ክሓስቦ ከም ዘይብለይን፡ እንተኽኢለ ቀሊል ናይ ንግዲ ትምህርቲ ክወስድን ይመኽረኒ ኔሩ” ይብል። ቀጺሉ “ኣነ ግን ኣብ ሂወት ሰባት ኣዎንታዊ ለውጢ ከምጽእ ዩ ድሌተይ” ይብል።
https://www.unhcr.org/ph/18521-covid19-refugeenurse.html
ናይ ፕሮግራም DAFI (ዳፊ) ምርቅቲ ርዋንዳዊት ነርስ “ባሃቲ” ናይ ቅድመ ምረቃ ግዜኣ ኣብ ሆስፒታል ናይሮቢ ናይ ምሸታዊ ክፍለግዜ ንኬንያውያን ናይ ኮቪድ-19 ተሓከምቲ ትኣሊ
“ነርስ ንምዃን ዝመረጽክሉ ምኽንያት ኩሉ ግዜ ኣብ ዝሕተተሉ ሓገዝ ንምሃብ ድልውቲ ንምዃን ስለ ዝደሊ የ።”
“ባሃቲ ኤርነስቲን ሃተገኪማና” ዕድመ 25 ብማህደረ ትምህርቲ DAFI (ዳፊ) ኣብ 2014 ብዝረኸበቶ ዕድል ነርሲን ኣብ ምጽናዕ ትርከብ። ንሳ ኣብ ርዋንዳ ድሕሪ ምውላዳ ኣብ 1996 ምስ ወለዳ ናብ ኬንያ ተሰዲዳ። ኣብኡ ድማ ናይ መባእታን ካልኣይን ደረጃ ትምህርታ ዛዚማ። ካብ ትምህርቲ ዕረፍቲ ኣብ ትኾነሉ ግዜ ብወለንትኣ ምስ ‘ኣህጉራውያን ፊዚሻን ን ምክልኻል ንዩክሌራዊ ኩናትን ብድሕሪ ሳይንስ ዘሎ ጠንቂን’ ምስ ዝተባህለ ጉጅለ ትሰርሕ። ባሃቲ ኣብ 2019 ትምህርታ ብምዝዛም ተመሪቃ። ካብ 2020 ጀሚራ ድማ ብ UNHCR ኬንያ ኣብ ሃገራዊ ናይ ዉዱብ ሕቡራት ውጥን ተቆጺራ ትሰርሕ ኣላ። ብተወሳኺ ንመንእሰያት ኣብ ምንቃሕ ትሰርሕ። ኣብ ናይ ሕክምና ኢንተርንሺፕ ግዚኣ ድማ ኣብ ሆስፒታል ናይሮቢ ትሰርሕ። ባሃቲ ንጥፍቲ ኣባል ናይ ስሉሳዊ ናይ ስደተኛታት ተመሃሮ ኔትዎርክን ኮይና ኣብ ኣንጻር ኮቪድ-19 ኣብ ዝግበር ብ መንእሰያት ዝምራሕ ቅልስ ድማ ኣበርክቶኣ ዕዙዝ እዩ።
https://www.unhcr.org/ph/18491-apr2020-enews-covid19refugees.html/bahati
ምሩቅ ፕሮግራም DAFI (ዳፊ) ተወላዲ ኮንጎ ዶክተር ጆናስ ኣብ ሆስፒታል ርዋንዳ ንምልክታት ኮቪድ-19 ዝተራእዮም ተሓከምቲ ይተሓጋገዝ።
”ካብ ዓባይን ዘይተማህረትን ስድራቤት እየ ተወሊደ። ትምህርቲ ኣብ ስድራቤትን ሕብረተሰብን ዝህቦ ጥቅሚ ክሳብ ክንደይ ዓቢ ምዃኑ ብምስትውዓለይ ዩ ድማ ዝዓበየ ተበግሶይ።”
ዶክተር ጆናስ ወዲ 29 ዓመት ኮይኑ ኣብ 1996 ዝጀመረ ኪዚባ ዝተባህለ ኣብ ልዕሊ ጎቦታት ዝተደኮነን ናብ ቀላይ ኪቩ ዝጥምትን ናይ ርዋንዳ ዝገደመ መዓስከር ምስ ልዕሊ 17,000 ስደተኛታት ይቅመጥ ነበረ። እዚ መዓስከር እዚ ነቶም ካብ ጎረቤት ሃገር ዲሞክራስያዊት ሪፖፕሊክ ኮንጎ (DRC) ኣብ ዝነበረ ኩናት ሃዲሞም ዝመጹ ዓሰርተታት ኣሽሓት ስደተኛታት ዝተደኮነ እዩ። ካብ 2012 ጀሚሩ ናይ DAFI (ዳፊ) ተመሃራይ ዝነበረ ጆናስ ካብ 800 ተወዳደርቲ ተመሪጹ ክመሃር በቂዑ። ከምቲ ልዑል ትጽቢት ዝተገብረሉ ድማ ኣብ 2018 ብ ሜዲካል ዶክተር ክምረቅ በቂዑ። ኣብ መዓስከር ኪዚባ ወላ ዉን ኣብ ምሉእ ርዋንዳ ቀዳማይ ስደተኛ ብዓውዲ medicine (መዲሲን) ዝተመረቀ ክኸውን በቂዑ። ኣብዚ ግዜ እዚ ኣብ ብዩምባ ዝተባህለ ዞባዊ ሆስፒታል ለበዳዊ ሕማም ኮቪድ-19 ንምምካት ብዝለዓለ ይሰርሓሉ ኣሎ። ንሱ “ብ ኮቪድ-19 ዝተጠርጠሩ ሰባት ብምውሻብ እቲ ቫይረስ ዝተረኽቦም ሰባት ድማ ንዝለዓለ ሕክምናን ክንክንን ኣብ ፍሉይ ክፍልታት ንሰዶም” ይብል።


text:
ኣቶ ኤርሚያስ ኣመልጋ ኣብ ቀይዲ ዝኣተው ካብ ወጻኢ ሃገር ናብ ኣዲስ ኣበባ ካብ ዝምለሱ ድሕሪ ሓደ ዓመት እዩ።ቅድሚ ሰለስተ ዓመት ካብ ሃገር ክወጹ ከለው ኣክሰስ ሪልስቴት ገንዘብ ተቐቢሉ ክሃንጾም ቃል ካብ ዝኣተዎም ኣባይቲ ዋላ ሓደ እውን ሰሪሑ ኣይረከበን ብዝብል ተከሲሶም ኔሮም።
ኣስታት 1.4 ቢሊዮን ቕርሺ ዝኸፈሉ 2,500 ዜጋታት ኣቶ ኤርሚያስ ብውዕል መሰረት ገዛውቲ ሰሪሖም ብዘይምርካቦምን መንግስቲ ድማ ሕጊ ስለዘየኽበረን ሓላፍነት ክወስዱ ኣለዎም ክብሉ ስምዕታ ኣቕሪቦም።
ብመራኸቢ ብዙሃን ውሽጢ ዓዲ ዝተጠቐሰ ፖሊስ ፌደራል ኣቶ ኤርሚያስ ኣብ ትሕቲ ቁጽጽር ውዒሎም ኣለዉ ፖሊስ ድማ ምርመራ ይካየድ ኣሎ ኢሉ።
ብቕድሚ ትማሊ ንዝተኻየደ ኣኼባ ዝመርሑ ኣብ ፓርላማ ኢትዮጵያ ተጸዋዒ መንግስቲ ኣቶ ኣስመላሽ ወልደስላሴ፣ሚኒስትር ልምዓት ከተማን ኣባይትን ኣቶ መኩሪያ ሃይሌን ሚኒስትር ፍትሒ ኣቶ ጌታቸው እምባየን ኣቶ ኤርሚያስ ብሕጊ ከምዝሕተቱ ግልጺ ገይሮም ኔሮም።
ኣቶ ኤርሚያስ ናብ ኢትዮጵያ ክምለሱ ከለው ናይ ዘይምእሳር ሓለዋ ተዋሂቡዎም ነይሩ ብዝብል በገለ ኣካላት ዝወሃብ ሓበሬታ ትኽክል ከምዘይኮነ ሚኒስትር ፍትሒ ኣቶ ጌታቸው ኣምባየ ኣብቲ ኣኼባ ተዛሪቦም።
ገዛውቲ ብምስራሕን ኣብ ምሻጥ ዝተዋፈሩ ትካላት ሪልስቴት ብዝምልከት ሕጊ ከምዘይነበረ ዝገለጹ ሚኒስትር ልምዓት ከተማን ኣባይትን ኣቶ መኩሪያ እዚ ናይ ሎሚ ጸገም ንዝመጽእ ጊዜ ሕጊ ከምዝወጽእ ኣረጋጊጾም ኣለው።
ብተወሳኺ ንሶም ገንዘብ ዝኸፈሉ መንበሪ ገዛ ዝረኽብሉ መስርሕ ከምዝሳለጥ እውን ኣፍሊጦም ኣለው።ማሕበር ኣክሰስ ሪል ስቴት እውን ጭቡጥ ምንቅስቓስ ክገብር ናይ ክልተ ሰሙናት ገደብ ግዜ ተዋሂቡዎ’ሎ ።


text:
Radio Erena: 13 April 2020
ስዑዲ ዓረብ፣ ኣብዚ ዝሓለፈ 10 መዓልታት ኣስታት 3 ሽሕ ኢትይጵያውያን ናብ ሃገሮም ከምዝመለሰት ፋይናንሻል ታይምስ ኣቃሊሑ።
እታ ሃገር፣ ነዚ ብደረጃ ዓለም ኣስግኡ ዘሎ ለበዳ ኮረና ቫይረስን ናይ ውሸባ እዋናትን ዕሽሽ ብምባል፣ መዓልታዊ ኢትይጵያውያን ዝጸዓና ክልተ ነፈርቲ ናብ ኣዲስ ኣበባ ክትልእኽ ምጽንሓ’ዩ እቲ ምንጪ ዘመልክት።
እተን ናብ ዓዶም ዝምለሱ ስደተኛታት ዝጸዓና ነፈርቲ ድማ ከብትን ጤለ በጊዕን ተጻዒነን ናብ ስዑዲ ይምለሳ ምንባረን’ዩ ተሓቢረን።
እዚ ዘለናዮ እዋን፣ ስደተኛታት ብእኩብ ዝስጎጉሉ ግዜ ከምዘይኮነ ምውህሃድ ሰብኣዊ ጉዳያት ሕቡራት ሃገራት ኣብ ኢትዮጵያ ካትሪን ሶዚ ወቒሳ።
እቲ ዝበኣሰ ድማ እቶም ዝስጎጉ ዘለዉ ኢትዮጵያውያን፣ መርመራ ኮሮና ቫይረስ ዘይተአብረሎም ምስ ምዃኑ ነቲ ኩነታት ከምዘጋድድ’ውን እቲ በዓልቲ ስልጣን ሕቡራት ሃገራት ነቒፋ።
ምምላስ እቶም ስደተኛታት ብግዴታ ከምዘይኮነን ምስተን ዝቕበልኦም ሃገራት ብምርድዳእ ይካየድ ከምዘሎን ሓደ በዓል ስልጣን ስዑዲ ኣረዲኡ።
እቶም ካብ ስዑዲ ዝምለሱ ዘለዉ ኢትዮጵያውያን ነናብ ገዝኦም ቅድሚ ምፍናዎም፣ ኣብ ኣዲስ ኣበባ ኣብ ዝርከብ ህንጻታት ዩኒቨርሲቲ ንክልተ ቅነ ይውሸቡ ከምዘለው’ዩ ብወገን ኢትዮጵያ ዝግለጽ።
ኣብ ሓደ ሓደ ካብቶም ካብ ስዑዲ ዓረብ ዝተሰጎጉ ኢትዮጵውያን፣ ኮረና ቫይረስ ከምዝተረኽበ’ውን ጸብጻብ ፋይናንሻል ታይምስ ይጠቕስ።
ስእሊ፣- ኣርካይቭስ ኢንተርነት
================


text:
አስተንትኖ ቃል አምላኽ የካቲት – 11.2018
ብሰብ ምእንቲ ክትረኣዩ ኢልኩም ጽድቅኹም ከይትገብሩ ተጠንቐቑ። እንተዘይኮነ ካብቲ ኣብ ሰማያት ዘሎ ኣቦኹም ዓስቢ የብልኩምን። እምበኣርከ ንስኻ ክትምጽውት ከሎኻ እቶም ግቡዛት፥ ብሰብ ምእንቲ ኺና አዱ ኣብ ናይ ኣይሁድ ጸሎትን ዓበይቲ መገድታትን ከም ዚገብርዎ ኣብ ቅድሜኻ መለኸት ኣይትንፋሕ። ዓስቦም ከም ዝተቐበሉ፥ ብሓቂ እብለኩም ኣሎኹ። ንስኻ ግና ምጽዋትካ ብኅቡእ ምእንቲ ኪኸውን ክትምጽውት ከሎኻ የማይነትኻ እትገብሮ ጸጋመይትኻ ኣይትፍለኦ፥ እቲ ብስውር ዚርኢ ኣቦኻ ድማ ብግልጺ ኪፈድየካ ኢዩ፡፣
እቶም ግቡዛት ብሰብ መንቲ ኺረኣዩ፥ ኣብ ናይ ኣይሁድ ኣባይቲ ጸሎትን፥ ኣብ ቀራናታት መገዲን ደው ኢሎም ኪጽልዩ ይፈትዉ እዮም እሞ፥ ክትጽልዩ ኸለኩምከም ከምኣቶም ኣይትኹኑ፥ ዓስቦም ከም ዝተቐበሉ ብሓቂ እብለኩም ኣሎኹ። ንስኻ ግና ክትጽሊ ከሎኻ፥ ናብ ቤትካ እቶ፥ ማዕጾኻ ዓጺኻ ናብቲ ብሥውር ዘሎ ኣቦኻ ጸሊ። እቲ ብሥውር ዚርኢ ኣቦኻ ድማ ብግልጺ ኪፈድየካ ኢዩ። ኣሕዛብ ብምብዛሕ ዘረባኦም ዚስምዑ እዩ ዝመስሎም እሞ፥ ኽትጽልዩ ኸሎኹም ከምቶም ከንቱ ዘረባ ኣይተብዝሑ። እምበርከ ኣቦኹም ከይለመንክምዎ፥ ዜድሊየኩም ይፈልጥ እዩ እሞ፥ ኣይትምሰልዎም።


text:
ኤች-ኣይ-ቪ/ ኤድስ : ኣብ ክልል ትግራይ ከም ብሓዲሽ ምድጋሱ፡ ኣብ`ቲ ኽልል፡ ሓላፊ ኣገልግሎት ምክልኻል ኤድስ ኣይተ ይርጋ ገብረዝግኣብሐር ንድምጺ ኣሜሪካ ገሊጹ። ንሱ ነዚ ዝገለጸ፡ ብምኽንያት ብደረጃ ዓለም ዝተኸብረ መዓልቲ ኤይድስ፡ ኣብ ከተማ ኣኽሱም ዝተኸብረሉ አጋጣሚ እዩ፡፡
ኣይተ ይርጋ ገብረእግዝኣብሄር መግለፂኡ እንትቅፅል ኣብ ዝሓለፉ 20 ዓማውቲ ኣብ ሕድሕድ ገዛ ኣትየ ዝፈጠሮ በሰላ ንመንግስቲ እቲ ዝዓበየ ፀገም ነይሩ፡፡ ወላዲ ብውልዱ ፣ወላዲ ጠዋሪ ዘይብሉ ምትራፍ ምስ በዝሐ ክስንብድ ጀሚሩ፡፡ ዋላ ደንጉዩ ይኹን መንግስቲ፣ገበርቲ ሰናይን ህዝብን ብሓባር ኮይኖም ምውፋሮም ጀሚሮም፣ ዕድመ መናውሒ መድሓኒት ምትእትታው እውን ኣብ ዓራት ዝውዕል ብምንካዩ ድምር ውፅኢት ኣብ ዝሓለፉ 7 8 ዓማውቲ ክግታእ ተኻኢሉ ነይሩ እዩ፡፡
ሕዚ ድማ በብዓመቱ ቁጽሩ አናወሰኸ ናብ 1.81 ሚኢታዊ ከባቢ ምብፅሑ ልብና ክፈርሽ ክንድንግጽ ገይሩና ኣሎ፡፡ እዚ ድማ ተስፋ ገይርካ በቲ ለውጢ ዓጊብካ ሸለል ምባል ዘፈጠሮ እዩ፡፡ እቲ ሕማም ከም ሓዱሽ ክድግስ ዘኽኣሎ:ስለዚ ዓብዩ ሰራሕ ከምዘለኒ የርእየኒ እዩ ዝብል ዝርከቦ ሓሳብን ካለእ መብርህን ሂቡ ኣሎ፡፡